text:
བརྡ་འཕྲིན།
གནད་དོན࿒ སྤྱི་ལ་༢༠༡༨ ོ ཀྱི་འབྲུག་གི་སྤྱི་ཚགས་ཐེངས་༣ ོ པའི་རྒྱལ་ཡངས་ཚ ོ གས་སྡེ་གི་གྲུབ་འབྲས་གསལ་སྟ ོ ན། ོ
བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༤༤ པའི་དགོངས་དོན་དང་འཁྲིལ་ རྒྱལ་ཡོངས་ཚོགས་སྡེ་༢༠༡༨ ཀྱི་བཙག་འཐུའི་གྲུབ་འབྲས་གསལ་སྟོན་འབདཝ་ཨིན།Read More
འགྲེམ་ཐོག་རྒྱན་ཤོག་ལྷན་ཐབས་ས་ཁོངས།
འབྲུག་གི་བཙག་འཐུ་ལྷན་ཚོགས་ཀྱིས་ རྫོང་ཁག་ ༢༠ ནང་ལུ་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ནང་ མི་དམངས་ལུ་ སྤྱི་ལོ་ ༢༠༡༨ སྤྱི་ཟླ་ ༤ པའི་སྤྱི་ཚེས་ ༡༢,༡༣ དང་ ༡༤ ལུ་ སྤྱིར་བཏང་མི་དམངས་ལུ་ ལག་ལེན་ནང་བཙུགས་ནིའི་ བརྡ་སྤྲོད་འབདཝཨིན། འགྲེམ་ཐོག་ཚོགས་རྒྱན་སྐྱུར་མི་སྦེ་ཐོ་བཀོད་ཚུད་མི་མི་ངོམ་ཚུ་གིས་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ནང་ ཐོ་བཀོད་འབད་བའི་སྐབས་ རང་གི་གདམ་ཁ་རྐྱབ་ཡོད་པའི་ས་གནས་ཁར་ གོང་འཁོད་སྤྱི་ཚེས་ནང་འབྱོན་གནང་། ཆུ་ཚོད་འཁོར་ལོ་ཀ་ཆེན་ ནོར་འཛིན་ལམ་ ཟེར་གདམ་ཁ་རྐྱབ་ཡོད་མི་ཚུ་གི་ཐུགས་ལུ་གནམ་དགོཔ་འདི་ཡང་ ས་སྒོ་འདི་ ཆུ་ཚོད་འཁོར་ལོ་ཀ་ཆེན་རྩ་བར་ལས་ ལྕང་གླིང་མའི་ཐང་གི་སྣུམ་འཁོར་བཞག་སའི་ས་ཁོངས་ནང་༼བརྒྱ་འཁོར་ཨ་ལོའི་གླིང་ག་སྦོ་ལོགས་ཁར༽ སྤོ་སོར་འབད་དེ་ཡོདཔ་ཨིན། འདི་དང་འདྲཝ་འབད་ ཕུན་ཚོགས་གླིང་འབྲིང་རིམ་བར་མའི་སློབ་གྲྭ་ནང་ཚོགས་རྒྱན་བསྐྱུར་ནི་འབད་ཐོ་བཀོད་ཚུད་མི་ཚུ་གི ཐུགས་ལུ་གནམ་དགོཔ་འདི་ཡང་ ཐོ་བཀོད་ནང་ཚུད་ཡོད་པའི་འགྲེམ་ཐོག་ཚོགས་རྒྱན་བསྐྱུར་མི་ཨམ་སྲུ་ཚུ་གི་ རང་སོའི་འགྲེམ་ཐོག་ཚོགས་རྒྱན་བཙུགས་པར་ ཕུན་ཚོགས་གླིང་འབྲིང་རིམ་བར་མའི་སློབ་གྲྭ་ནང་་འོང་དགོཔ་དང་ ཐོ་བཀོད་ནང་ཚུད་ཡོད་པའི་འགྲེམ་ཐོག་ཚོགས་རྒྱན་བསྐྱུར་མི་ཕོ་སྐྱེས་ཚུ་གིས་ རང་སོའི་འགྲེམ་ཐོག་ཚོགས་རྒྱན་བཙུགས་པའི་ས་ཁོངསའདི་ ཕུན་ཚོགས་གླིང་འབྲིང་རིམ་སློབ་གྲྭ་འོག་མའི་ནང་ཨིན། ཁ་སྐོང་བརྡ་དོན་གྱི་དོན་ལས་ pb.ecb.bt ཡང་ན་ སྤྱོད་ཁྲལ་དགོངས་ཡངས་ཀྱི་ ཨང་ ༢༠༠༨ ནང་འབྲེལ་བ་འཐབ་གནང་། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
སྤྱི་ཚོགས་གསུམ་པའི་ རྒྱལ་ཡོངས་ཚོགས་སྡེ་བཙག་འཐུ་ ༢༠༡༨ ཀྱི་བཙག་འཐུའི་ཐོ་ཡིག་མཐའ་དཔྱད་གསར་སྟོན།
༉ འབྲུག་གི་བཙག་འཐུ་ལྷན་ཚོགས་ཀྱིས་ བརྡ་འཕྲིན་ཨང་ ཨི་སི་བི་/བརྡ་འཕྲིན་-༠༡/༢༠༡༨/༤༤༨༩ སྤྱི་ཚེས་༡༦-༢-༢༠༡༨ དང་འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༣༤ ཅན་མ་ཚུ་དང་འཁྲིལ་སྤྱི་ཚོགས་གསུམ་པའི་ རྒྱལ་ཡོངས་ཚོགས་སྡེ་བཙག་འཐུ་ ༢༠༡༨ ཀྱི་བཙག་འཐུའི་ཐོ་ཡིག་མཐའ་དཔྱད་འདི་གསར་སྟོན་འབདཝ་ཨིན། བཙག་འཐུའི་ཐོ་ཡིག་མཐའ་དཔྱད་འདི་ སྤྱི་ཚེས་༡༥-༢-༢༠༡༨ ལས་ ༢༥-༢-༢༠༡༨ ཚུན་གྱི་དུས་ཡུན་རིང་ལུ་ རྫོང་ཁག་ཚུ་ལས་ “ཐོབ་བརྗོད་དང་ དགག་ཆ་” བཀོད་དེ་ཡོད་མི་ཚུ་ མཉམ་བསྡབ་དང་བསྒྱུར་བཅོས་ཚུ་འབད་བའི་ཤུལ་ལུ་ རྒྱལ་ཡོངས་ཚོགས་སྡེ་བཙག་འཐུ་ ༢༠༡༨ ཀྱི་ཆ་བཞག་ཚེས་གྲངས་ སྤྱི་ཚེས་ ༠༡-༠༡-༢༠༡༨ ཚུན་ལུ་ ཚོགས་རྒྱན་སྐྱུར་མི་ཡོངས་བསྡོམས་༤༣༢,༠༣༠ ཡོད་མི་ནང་ལས་ ཨམ་སྲུ་༢༢༠,༨༨༡ དང་ ཕོ་རྒས་༢༡༡,༡༤༩ ཨིན་མས། བཙག་འཐུའི་ཐོ་ཡིག་འདི་ རང་སོའི་རྫོང་ཁག་དང་འཁྲིལ་ ཁ་དབྱེ་སྟེ་གཤམ་འཁོད་ལྟར་དུ་ཡོད་མི་ཚུ་ཡང་ ཨང་ རྫོང་ཁག་ ཕོ་ ཕོ་བརྒྱ་དཔྱ་(%) མོ་ མོ་བརྒྱ་དཔྱ་(%) ཡོངས་བསྡོམས་ 1 བུམ་ཐང་། 4570 46.86% 5182 53.14% 9752 2 ཆུ་ཁ། 12291 49.83% 12373 50.17% 24664 3 དར་དཀར་ན། 12008 50.05% 11982 49.95% 23990 4 མགར་ས། 948 47.40% 1052 52.60% 2000 5 ཧཱ། 3625 47.34% 4033 52.66% 7658 6 ལྷུན་རྩེ། 7494 46.72% 8546 53.28% 16040 7 མོང་སྒར། 16373 48.04% 17709 51.96% 34082 8 སྤ་རོ། 8784 47.65% 9649 52.35% 18433 9 པདྨ་དགའ་ཚལ། 12432 48.53% 13187 51.47% 25619 10 སྤུངས་ཐང་ཁ། 7935 47.72% 8693 52.28% 16628 11 བསམ་གྲུབ་ལྗོངས་མཁར། 12270 48.26% 13154 51.74% 25424 12 བསམ་རྩེ། 24455 52.28% 22326 47.72% 46781 13 གསར་སྤང་། 14885 49.87% 14963 50.13% 29848 14 ཐིམ་ཕུག། 6720 47.09% 7552 52.91% 14272 15 བཀྲིས་སྒང་། 22726 48.37% 24257 51.63% 46983 16 བཀྲིས་གཡང་རྩེ། 8878 48.37% 9476 51.63% 18354 17 ཀྲོང་གསར། 4822 48.06% 5212 51.94% 10034 18 རྩི་རང་། 11896 50.88% 11483 49.12% 23379 19 དབང་འདུས་ཕོ་བྲང་། 8961 45.50% 10732 54.50% 19693 20 གཞལ་སྒང་། 9076 49.34% 9320 50.66% 18396 ཡོངས་བསྡོམས་ 211149 48.87% 220881 51.13% 432030 རྒྱལ་ཁབ་ནང་གི་ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་ལས་ རྒྱལ་ཡོངས་ཚོགས་སྡེ་ ༢༠༡༨ བཙག་འཐུའི་དོན་ལུ་ འགྲེམ་ཐོག་རྒྱན་ཤོག་གི་ཚོགས་རྒྱན་སྐྱུར་མི ༨༨༩༡༥ གིས་ འགྲེམ་ཐོག་རྒྱན་ཤོག་གི་ཐོ་བཀོད་འབད་དེ་ཡོད། ཚོགས་རྒྱན་སྐྱུར་མི་ངོ་རྐྱང་རེ་རེ་བཞིན་གྱིས་ ཁོ་/མོ་རའི་ཚོགས་རྒྱན་ས་ཁོངས་སྐོར་ ཚོགས་རྒྱན་སྐྱུར་མིའི་ཐོ་བཀོད་གནས་རིམ་དང་ བརྡ་དོན་ཚུ་ འབྲུག་གི་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.ecb.bt or access using theRead More
སྲིད་དོན་ཚོགས་པ་ཅིག་ཨིན་པའི་ཐོ་བཀོད་ལུ་ཁྱད་ཚད་མེད།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་བརྡ་འཕྲིན་སྤེལ་ནི་འདི་ཡང་ སྤྱི་ཚེས་༩-༢-༢༠༡༨ ལུ་ འབྲུག་དགའ་སྐྱིད་ཚོགས་པ་ཟེར་བའི་ དང་འདོད་ཅན་གྱི་སྲིད་དོན་ཚོགས་པ་སྦེ་ ཐོ་བཀོད་འབད་ནི་ལུ་ ཞུ་ཡིག་འབྱོར་ཏེ་ཡོད་མི་དེ་ དཔལ་ལྡན་འབྲུག་པའི་རྩ་ཁྲིམས་ཆེན་མོ་དང་ བཙག་འཐུ་དང་འབྲེལ་བའི་ཁྲིམས་ལུགས་ཚུ་གི་དགོངས་དོན་ཚུ་ལས་ འགལ་བ་ཡོད་མེད་ཀྱི་བརྟག་ཞིབ་དང་ བསྐྱར་ཞིབ་ཀྱི་ལམ་ལུགས་དང་འཁྲིལ་འབད་ཡི། མཐའ་དཔྱད་ཀྱི་གྲོས་ཐག་མ་ཆོད་པའི་སྔ་གོང་ ཞུ་ཡིག་ཕུལ་མི་ལུ་ ཁ་གསལ་གྱི་བསམ་ལན་བཀོད་དགོཔ་མ་ཚད་ བསྐྱར་ཞིབ་ཀྱི་ཡིག་ཆ་ཚུ་ཕུལ་ནི་ལུ་ཡང་ དུས་ཚོད་ཀྱི་གོ་སྐབས་ཚུ་ ལངམ་སྦེ་རང་བྱིན་ཏེ་ཡོད། ཞུ་ཡིག་འདི་གི་ནང་དོན་དང་འཁྲིལཝ་དང་ དམིགས་བསལ་གྱི་ཚ་གྱང་ལང་དགོ་པའི་ གལ་གནད་ཅན་གྱི་རྣམ་པ་ཚུ་ཡང་ ༡. འཐུས་མི་འགན་དབང་། ཞུ་ཡིག་ཕུལ་མི་ཚོགས་པ་འདི་གིས་ ཐོ་བཀོད་གྲུབ་པའི་འཐུས་མི་༣༠༨ ཡོད་པའི་ མཐའ་དཔྱད་ཀྱི་ཐོ་ཅིག་ཕུལ་ཏེ་ཡོད་རུང་ མིང་གསལ་ལ་ལུ་ཅིག་ བཙག་འཐུའི་ཐོ་ཡིག་ནང་མེད་མི་ མིང་གསལ་ལ་ལུ་ཅིག་ ཆོས་སྒོར་ཞུགས་མི་གྲངས་སུ་བཀོད་དེ་ཡོད་མི་ དེ་ལས་ མིང་གསལ་ལྟར་དུ་མེད་མི་དང་ འདེམས་ཁོངས་ཀྱི་ནོར་བ་ཚུ་ཡོད་པའི་ ཚུལ་མཐུན་མེད་པའི་གནད་དོན་ཁག་ ༢༩ ཡོད་པའི་ཤེས་རྟོགས་བྱུང་ཡི། ༢. འོས་འབབ་ཅན་གྱི་འདེམས་ངོ། མཐའ་དཔྱད་ཀྱི་ཐོ་ནང་ འོས་འབབ་ཅན་གྱི་འདེམས་ངོ་༢༥ ཡོད་མི་གི་གྲངས་ལས་ འདེམས་ངོ་གཉིསཔོ་དེ་ ཚོགས་པ་འདི་གི་ཐོ་བཀོད་གྲུབ་པའི་འཐུས་མི་གྲལ་ལུ་མེདཔ་དང་ གཅིགཔོ་དེ་ཕོའི་དབྱེ་བ་ཟེར་ཕུལ་ཡོད་རུང་ བཙག་འཐུའི་ཐོ་ཡིག་ནང་ མི་ངོ་སོ་སོ་མོ་ཅིག་གི་མིང་ཐོན་དོ་ཡོད་པའི་སྐོར་ ཞུ་བ་ཕུལ་མི་ཚོགས་པ་དེ་ལུ་བརྡ་དོན་འབད་དེ་ཡོད་རུང་ དག་བཅོས་ཀྱི་ཐོ་འདི་Read More
བརྡ་འཕྲིན།
འབྲུག་སྤྱིར་དབང་ཚོགས་པ་(DCT)ཟེར་བའི་སྲིད་དོན་ཚོགས་པ་འདི་ཁོང་རའི་བློ་འདོད་དང་འཁྲིལ་ སྲིད་དོན་ཚོགས་པའི་ཐོ་དེབ་ལས་ཕྱིར་བཏོན་འབད་དགོ་པའི་ཞུ་བ་དང་འཁྲིལ་ འབྲུག་སྤྱིར་དབང་ཚོགས་པ་(DCT) འདི་ བཙག་འཐུ་ལྷན་ཚོགས་ཀྱིས་ སྲིད་དོན་ཚོགས་པའི་ཐོ་བཀོད་མ་ཡིག་ནང་ལས་བཏོན་ཡོད་པའི་བརྡ་འཕྲིན་མི་མང་ལུ་སྤེལཝ་ཨིན། ཚོགས་པ་གཞི་བཙུགས་འབད་མི་ ཚོགས་པའི་འཐུས་མི་ མི་ངོམ་ ༡༥ གིས་མིང་རྟགས་ལག་བྲིས་དང་བཅས་ ཚོགས་པ་གིས་ཞུ་བ་ཕུལ་ཡོད་པའི་ཡིག་ཨང་ DCT/ECB/2018/Nilསྤྱི་ཚེས་ ༢༠-༠༢-༢༠༡༨ ཅན་མ་དང་འཁྲིལ་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ལིའུ་ ༡༦ པའི་དོན་ཚན་ ༡༤༧(ང)པ་དང་ ཚོགས་པའི་སྒྲིག་ཡིག་ ༢༠༠༨ ཅན་མའི་ལིའུ་ ༡༥༣ དང་བསྟུན་ འབྲུག་སྤྱིར་དབང་ཚོགས་པ་(DCT)འདི་ བཙག་འཐུ་ལྷན་ཚོགས་ཀྱི་ཐོ་བཀོད་མ་ཡིག་ནང་ལས་ཕྱིར་་བཏོན་འབད་ཡོད། བརྡ་འཕྲིན་དེ་ ད་རིས་ རང་ལུགས་གནམ་ལོ་ ས་ཕོ་ཁྱི་ལོ་ རང་ཟླ་དང་པའི་ ཡར་ཚེས་ ༡༡ དང་ སྤྱི་ཚེས་༢༦-༠༢-༢༠༡༨ ལུ་ དམངས་གཙོའི་ཁང་བཟང་ལས་སྤེལཝ་ཨིན། སྲིད་དོན་ཚོགས་པའི་ ཐོ་བཀོད་དབང་འཛིན་པ།Read More
སྤྱི་ཚོགས་ཐེངས་གསུམ་པའི་བཙག་འཐུ་༢༠༡༨ རྒྱལ་ཡོངས་ཚོགས་སྡེ། འབྲུག་གི་རྩ་ཁྲིམས་ཆེན་མོ་ལྟར་དུ།
༉ སྨོན་ལྗོངས་སྐྱེ་འགྲོའི་གཙུག་རྒྱན་དམ་པ་ ༧དཔལ་མི་དབང་མངའ་བདག་རིན་པོ་ཆེའི་གསེར་ཁྲི་ཆེན་མོའི་ཞབས་ ལས་ སྤྱི་ཚེས་༡༥-༢-༢༠༡༨ ལུ་གནང་བའི་ འབྲུག་གི་སྤྱི་ཚོགས་ཀྱི་རྒྱལ་ཡོངས་ཚོགས་སྡེའི་བཙག་འཐུ་ འགོ་བཙུགས་དགོ་ པའི་བཀའ་ཐམ་ཆེན་མོ་ལུ་ སྒོ་གསུམ་གུས་པ་ཆེན་པོའི་ཐོག་ལས་དང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་ མའི་དོན་ཚན་ ༡༩༡ པ་དང་འཁྲིལ་ སྤྱི་ཚོགས་ཐེངས་གསུམ་པའི་བཙག་འཐུ་༢༠༡༨ རྒྱལ་ཡོངས་ཚོགས་སྡེའི་བཙག་འཐུའི་ ལས་འཆར་ འབྲེལ་ཡོད་འདེམས་ཁོངས་ཚུ་གི་ཁ་གསལ་ ཚོགས་རྒྱན་ས་ཁོངས་ བཙག་འཐུའི་འགོ་དཔོན་ཚུ་ འདེམས་ངོའི་གདམ་ངོ་བཏོན་ཐངས་ ཚོགས་རྒྱན་གྱི་འཛིན་སྐྱོང་འཐབ་ཐངས་ བཙག་འཐུའི་ཐོ་ཡིག་ བདེ་སྲུང་ དེ་ལས་གཞན་ དགོས་མཁོ་ཅན་ཚུ་དང་གྲ་སྒྲིག་ཚུ་ གཤམ་འཁོད་ལྟར་དུ་ མི་མང་ཡོངས་ལུ་ བརྡ་འཕྲིན་སྤེལཝ་ཨིན་མི་འདི་ཡང་Read More
རྒྱལ་ཡོངས་ཚོགས་སྡེ་ བཙག་འཐུ་ ༢༠༡༨ ཅན་མའི་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་ མི་མང་བརྟག་ཞིབ་འབད་དེ་ ཐོབ་བརྗོད་དང་འགག་ཆ་བཀོད་ནི་ལུ།
༉ འབྲུག་གི་བཙག་འཐུ་ལྷན་ཚོགས་ཀྱི་ མི་དམངས་ཡོངས་ལུ་ཞུ་དོན་དེ་ཡང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༡༡༢ པ་དང་ འབྲུག་གི་འགྲེམ་ཐོག་རྒྱན་ཤོག་ བཅའ་ཡིག་དང་སྒྲིགས་གཞི་༢༠༡༨ ཅན་མའི་དོན་ཚན་ ༤.༡ པ་དང་འཁྲིལ་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ མི་དམངས་ཀྱིས་བརྟག་ཞིབ་འབད་དེ་ ཐོབ་བརྗོད་དང་དགག་ཆ་བཀོད་ནི་གི་དོན་ལུ་ གསར་སྟོན་འབདཝ་ཨིན། བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་དང་ ཐིམ་ཕུག་ཀ་ཝང་བྱང་ས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ (དམངས་གཙོའི་ཁང་བཟང་) ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.ecb.bt ནང་གཟིགས་ཚུགས། ཁྱད་ཡོན་ལྡན་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཁྱོད་རང་བཙག་འཐུའི་ཐོ་ཡིག་ནང་ཚུད་ཡོདཔ་དང་ ཁ་གསལ་ཚུ་མ་འཛོལ་བར་ ངེས་བདེན་བཀོད་དེ་ཡོདཔ་ལུ་ བདེན་དཔྱད་འབད་གནང་དགོ་པའི་མགྲོན་བརྡ་ཞུཝ་ཨིན། ཐོབ་བརྗོད་ཟེར་མི་འདི་ བཙག་འཐུའི་ཐོ་ཡིག་ནང་བཀོད་ནི་ལུ་ (དཔེ་འབདནི་ བཙག་འཐུའི་ཐོ་ཡིག་ནང་ ནོར་བ་འབད་བཀོད་དེ་ཡོད་མི་དང་ ཡང་ན་ ག་འབད་རུང་ཅིག་གི་བརྡ་དོན་ཁ་གསལ་མ་ཚུད་པར་ཡོད་མི་དེ་ དག་བཅོས་འབད་ནི་ལུ་སླབ་ཨིན) དེ་ལས་ /ཡང་ན་ དགག་ཆ་ཟེར་མི་འདི་ (དཔེ་འབདནི་ བཙག་འཐུའི་ཐོ་ཡིག་ནང་ ག་འབད་རུང་ཅིག་འཛོལ་ཏེ་ཚུད་ཡོད་པ་ཅིན་དེ་་ལུ་ དགག་ཆ་བཀོད་ནི་ལུ་སླབ་ཨིན) གལ་སྲིད་ འདི་བཟུམ་ཚུ་ཡོད་དེ་འབད་བ་ཅིན་ སྤྱི་ལོ་༢༠༡༨ སྤྱི་ཟླ་ ༢ པའི་སྤྱི་ཚེས་༡༦Read More
འབྲུག་གི་རྒྱལ་ཡོངས་ཚོགས་འདུའི་འདེམས་ཁོངས་ཚུའི་མཐའ་དཔྱད་བཅད་མཚམས་བཀའ་རྒྱ་ ༢༠༡༧།
༉ དཔལ་ལྡན་འབྲུག་པའི་རྩ་ཁྲིམས་ཆེན་མོའི་རྩ་ཚན་༢༤ (༤) པའི་མངའ་འོག་གཞི་བཙུགས་གྲུབ་པའི་ འབྲུག་གི་བཅད་ མཚམས་ལྷན་ཚོགས་ཀྱིས་ འབྲུག་གི་རྒྱལ་ཡོངས་ཚོགས་འདུའི་ འདེམས་ཁོངས་ཚུའི་མཐའ་དཔྱད་བཅད་མཚམས་བཀའ་རྒྱ་ ༢༠༡༧ ཅན་མ་འདི་ དགའ་སྤྲོ་དང་བཅས་པའི་ཐོག་ལས་ གསར་སྟོན་འབདཝ་ཨིན།Read More
རྒེད་འོག་ཚོགས་སྡེ་ཚོགས་པའི་བཙག་འཐུ་དང་ འདེམས་ཁོངས་ལྷག་ལུས་ནང་ལུ་ རྒེད་འོག་ཚོགས་སྡེ་ཚོགས་པ་ རྫོང་ཁག་ཁྲོམ་སྡེ་ཚོགས་པ་དང་ ཁྲོམ་སྡེ་ངོ་ཚབ་ཚུའི་ དུས་མིན་བཙག་འཐུའི་གྲུབ་འབྲས་གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༤༥༧ པ་དང་འཁྲིལ་ ས་གནས་གཞུང་གི་བཙག་འཐུའི་ འདེམས་ཁོངས་སྟོངམ་འབད་ལུས་མིའི་བཙག་འཐུ་དང་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུའི་ གྲུབ་འབྲས་གསལ་བསྒྲགས་འབདཝ་ཨིན། དེ་ཡང་ ལྷུན་རྩེ་རྫོང་ཁག་མངའ་འོག་གི་ ཀུར་སྟོད་རྒེད་འོག་ དུང་དཀར་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུ་དང་ ཆུ་ཁ་རྫོང་ཁག་འོག་གི་ གད་སྟག་ན་རྒེད་འོག་ དར་ག་_ཚེ་སྦྱིས་སྤྱི་འོག་གི་ རྒེད་འོག་ཚོགས་སྡེ་ཚོགས་པ་དང་ ཆུ་ཁ་རྫོང་ཁག་འོག་གི་ ཕུན་ཚོགས་གླིང་ཁྲོམ་གྱི་ ཕུན་ཚོགས་གླིང་སྨད་ཀྱི་ རྫོང་ཁག་ཁྲོམ་སྡེ་ཚོགས་པ་དང་ སྤ་རོ་རྫོང་ཁག་གི་ ཁྲོམ་སྡེ་ངོ་ཚབ་ཚུའི་ བཙག་འཐུ་ཚུ་འགོ་འདྲེན་འཐབ་ཡོདཔ་ཨིན། བཙག་འཐུ་གྲུབ་མི་འཐུས་མི་ཚུའི་ མིང་འདི་གཤམ་གསལ་ལྟར་ཨིན ཨང་ མིང་ ངོས་འཛིན་འདྲ་པར་ཨང་ ཕོ་མོའི་དབྱེ་བ་ རྒེད་འོག་ འདེམས་ཁོངས་ ལྷུན་རྩེ། ༡ སངྱས་ཚེ་རིང་། ༡༠༦༠༤༠༠༢༠༦༧ ཕོ། ཀུར་སྟོད། དུང་དཀར། ཆུ་ཁ། ༢ ཆུང་ཀུ་ཟླ་བ། ༡༠༢༡༡༠༠༢༧༣༩ མོ། ཕུན་ཚོགས་གླིང་ཁྲོམ་སྡེ། ཕུན་ཚོགས་གླིང་སྨད། ༣ མཁའ་འགྲོ། ༡༠༢༠༨༠༠༠༦༧༢ ཕོ། གད་སྟག་ན། དར་ག་_ཚེ་སྦྱིས། སྤ་རོ། ༤ བདེ་སྐྱིད་ལྷ་མོ། ༡༠༨༠༩༠༠༠༠༦༠ མོ། རྫོང་ཁག་ཁྲོམ། རྫོང་ཁག་ཁྲོམ། ཚོགས་རྒྱན་བཙུགས་མིའི་བརྒྱ་ཆ་དང་ ཐོ་བཀོད་གྲུབ་པའི་ཚོགས་རྒྱན་བཙུགས་མིའི་ཁ་གསལ་ཚུ་ གཤམ་གསལ་ལྟར་ཨིན། ༼༡༽ ཐོ་བཀོད་གྲུབ་པའི་ཚོགས་རྒྱན་བཙུགས་མི་བསྡོམས = ༩༨༦ ༼ཕོ་ ༥༠༠ དང་མོ ༤༨༦༽ ༼༢༽ ཚོགས་རྒྱན་སྐྱུར་ཡོད་པའི་བསྡོམས ༼འཕྲུལ་ཆས་ཐོག༽= ༢༥༧༼ཕོ་ ༡༡༨ དང་མོ་ ༡༣༩༽ ༡- ཚོགས་རྒྱན་འཕྲུལ་ཆས་ཐོག་ལུ་ = ༢༥༧ ༢- འགྲེམ་ཐོག་ཚོགས་རྒྱན་ཐོག་ལས་ =༢༥ ༼༣༽ ཚོགས་རྒྱན་སྐྱུར་མི་བརྒྱ་ཆ =Read More
རྒེད་འོག་ཚོགས་སྡེ་ཚོགས་པའི་ གོ་གནས་ཀྱི་དུས་མིན་བཙག་འཐུ་དང་ ས་སྟོང་ཞུགས་ཡོད་པའི་འདེམས་ཁོངས་༣ ནང་ ས་གནས་གཞུང་གི་བཙག་འཐུ།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༥༧༧, ༥༧༩ དང་ ༡༩༧ ཅན་མ་དང་འཁྲིལ་ ལྷུན་རྩེ་རྫོང་ཁག་མངའ་འོག་ ཀུར་སྟོད་རྒེད་འོག་གི་ དུང་དཀར་སྤྱི་འོའི་ ཚོགས་པ་ཚེ་འདས་སོང་ ཡོདཔ་ལས་བརྟེན་ རྒེད་འོག་ཚོགས་སྡེ་ཚོགས་པའི་གོ་གནས་ཀྱི་དུས་མིན་བཙག་འཐུ་ དང་ ས་སྟོང་ཞུགས་ཡོད་པའི་འདེམས་ ཁོངས་༣ ནང་ ས་གནས་གཞུང་གི་བཙག་འཐུའི་བརྡ་འཕྲིན་སྤེལཝ་ཨིན། ས་སྟོང་ཞུགས་ཡོད་པའི་འདེམས་ཁོངས་ཚུ་ཡང་ ཆུ་ ཁ་རྫོང་ཁག་མངའ་འོག་གི དགེ་སྟག་ནང་རྒེད་འོག་ དར་དགའ་ཚེ་སྦྱིས་སྤྱི་འོག་ དེ་ལས་ ཕུན་ཚོགས་གླིང་ཁྲོམ་སྡེའི་ ཕུན་ཚོགས་གླིང་སྨད་འདེམས་ཁོངས་དང་ སྤ་རོ་རྫོང་ཁག་ཁྲོམ་སྡེའི་འདེམས་ཁོངས་ཚུ་ཨིན།Read More
ཀྲོང་གསར་རྫོང་ཁག་ གླང་མཐིལ་རྒེད ་འོག་འོག་གི་ གླང་མཐིལ་སྤྱི་འོག་ཚོགས་པའི་ དུས་མིན་བཙག་འཐུའི་ གྲུབ་འབྲས་གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་ དང་འཁྲིལ་ སྤྱི་ཚེས་ ༡༨/༨/༢༠༡༧ ལུ་ ཀྲོང་གསར ་རྫོང་ཁག་ གླང་མཐིལ་རྒེད་འོག་འོག་གི་ གླང་མཐིལ་སྤྱི་འོག་ཚོགས་ པའི་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ མི་ངོམ་ ཉི་མ་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ ལུ་བརྡ་འཕྲིན་སྤེལཝ་ཨིན། ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས ༤༤༦ ཡོད་ས་ལས་ མི་གྲངས་ ༩༤ གིས་ ཚོགས་རྒྱན་སྐྱུར་ཏེ་ ཚོགས་རྒྱན་སྐྱུར་མི་བརྒྱ་ཆ་ ༢༡.༡% འོང་ཡོདཔ་ཨིན། ཚོགས་རྒྱན་ཡོངས་བསྡོམས་ ༩༤ བཙུགས་ཡོད་མི་ཆ་མཉམ་ ཚོགས་རྒྱན་ས་ཁོངས་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆས་ཐོག་བཙུགས་ཏེ་ཡོདཔ་དང་ འགྲེམ་ཐོག་རྒྱན་ཤོག་ཐོག་ ཚོགས་རྒྱན་བཙུགས་མི་གཅིག་ཡང་མ་ཐོན་པས་ཟེར་ཞུ་ནི་ཨིན། བཙག་འཐུ་གྲུབ་ཡོད་མི་འཐུས་མི་འདི་གིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༨༠ ཅན་མ་དང་འཁྲིལ་ཏེ་ ཧེ་མའི་འཐུས་མི་གིས་ ཕྱག་ཕྱིད་ཞུ་ཡོད་པའི་ ལྷག་ལུས་ཀྱི་གནས་ཡུན་ རྐྱངམ་ཅིག་ ཕྱག་ཕྱིད་ཞུ་ནི་ཨིན། མི་མང་ཡོངས་ལུ་ བཙག་འཐུའི་བཤེར་ཡིག་བཙུགས་ནིའི་དུས་ཚོད ་འདི་ སྤྱི་ཚེས་ ༡༩/༨/༢༠༡༧ ལས་འགོ་བཙུགས་ཏེ་Read More
ཀྲོང་གསར་རྫོང་ཁག་ གླང་མཐིལ་རྒེད་འོག་ གླང་མཐིལ་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་གོ་གནས་ཀྱི་དུས་མིན་ བཙག་འཐུ།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༥༧༧ དང་ ༥༧༩ དེ་ལས་ ས་གནས་གཞུང་གི་བཅའ་ཁྲིམས་༢༠༠༩ ཅན་མའི་དོན་ཚན་༣༣ དང་ ༣༤ ཚུའི་རྗེས་མཐུན་ལུ་ ཀྲོང་གསར་ རྫོང་ཁག་ གླང་མཐིལ་རྒེད་འོག་གི་ གླང་མཐིལ་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་གོ་གནས་འདི་ ས་སྟོང་ཞུགས་ཡོད་མི་ལས་བརྟེན་ དུས་མིན་བཙག་འཐུའི་གསལ་བསྒྲགས་འབདཝ་ཨིན།Read More
འདེམས་ཁོངས་ལྷག་ལུས་ ༦༠ འི་ནང་ལུ་ ས་གནས་གཞུང་གི་བཙག་འཐུ་དང་ ཐིམ་ཕུག་རྫོང་ཁག་ སྲོས་རྒེད་འོག་གི་ རྡོ་བཟོ་བཏོན་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུའི་གྲུབ་འབྲས་གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༤༥༧ པ་དང་འཁྲིལ་ ས་གནས་གཞུང་གི་བཙག་འཐུའི་ འདེམས་ཁོངས་སྟོངམ་འབད་ལུས་མིའི་བཙག་འཐུ་དང་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུའི་ གྲུབ་འབྲས་གསལ་བསྒྲགས་འབདཝ་ཨིན།Read More
འདེམས་ཁོངས་ལྷག་ལུས་ ༦༠ འི་ནང་ལུ་ ས་གནས་གཞུང་གི་བཙག་འཐུ་དང་ ཐིམ་ཕུག་རོང་ཁག་ སོས་རྒེད་འོག་གི་ རྡོ་བཟོ་བཏོན་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུ།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ཅན་མའི་དོན་ཚན་ ༡༩༧ པ་ དང་ འབྲུག་གི་རྩ་ཁྲིམས་ཆེན་མོའི་དགོངས་དོན་དང་འཁྲིལ་ཏེ་ འདེམས་ཁོངས་ལྷག་ལུས་ ༦༠ འི་ནང་ལུ་ ས་གནས་ གཞུང་གི་བཙག་འཐུ་དང་ ཐིམ་ཕུག་རོང་ཁག་ སོས་རྒེད་འོག་གི་ རྡོ་བཟོ་སོན་སྤྱི་འོག་གི་ རྒེད་འོག་ཚོགས་སྡེ་ཚོགས་པའི དུས་མིན་བཙག་འཐུ་འགོ་འདྲེན་འཐབ་ནི་འབད་བརྡ་འཕྲིན་སྤེལཝ་ཨིན། འདེམས་ཁོངས་སོངམ་ཚུ་ གཤམ་གསལ་ལྟར་ཨིན།Read More
དྭངས་ཆུ་རྒེད་འོག་གི་རྒཔོ་གི་དུས་མིན་བཙག་འཐུའི་གྲུབ་འབྲས་གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་ ༦-༣-༢༠༡༧ ལུ་ དབང་འདུས་རྫོང་ཁག་ དྭངས་ཆུ་རྒེད་འོག་གི་རྒཔོ་གི་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ མི་ངོམ་སྤེན་པ་ འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན། ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས ༡༡༦༢ (ཕོ་ ༥༠༡ དང་ མོ་ ༦༦༡) ལས་ ཚོགས་རྒྱན་སྐྱུར་བར་འོང་མི་བསྡོམས་ ༩༠༢ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་དཔྱ༌༧༧.༦%་ གིས་ ཚོགས་རྒྱན་བཙུགས་ཏེ་འདུག། ཚོགས་རྒྱན་བཙུགས་ཡོད་མི་ཡོངས་བསྡོམས་ལས་ ཚོགས་རྒྱན་༨༠༣ འདི་ ཚོགས་རྒྱན་ས་ཁོངས ༥ འི་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆ་ཐོག་བཙུགས་ཏེ་ཡོདཔ་དང་ ཚོགས་རྒྱན་ ༩༩ འདི་ འགྲེམ་ཐོག་རྒྱན་ཤོག་ཐོག་བཙུགས་ཏེ་འདུག། བཙག་འཐུ་གྲུབ་ཡོད་མི་འཐུས་མི་འདི་གིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༨༠ ཅན་མ་དང་འཁྲིལ་ཏེ་ ཧེ་མའི་འཐུས་མི་གིས་ ཕྱག་ཕྱིད་ཞུ་ཡོད་པའི་ ལྷག་ལུས་ཀྱི་གནས་ཡུན་ རྐྱངམ་ཅིག་ ཕྱག་ཕྱིད་ཞུ་ནི་ཨིན། མི་མང་ཡོངས་ལུ་Read More
དབང་འདུས་ཕོ་བྲང་རྫོང་ཁག་མངའ་འོག་ དྭངས་ཆུ་རྒེད་འོག་རྒཔོ་གི་གོ་གནས་དོན་ཀྱི་དུས་མིན་བཙག་འཐུ།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ཅན་མའི་དོན་ཚན་༥༧༧ དང་༥༧༩ དེ་ལས་ས་གནས་གཞུང་གི་བཅའ་ཁྲིམས་༢༠༠༨ ཅན་མའི་དོན་ཚན་༣༣ དང་༣༤ ཚུའི་རྗེས་མཐུན་ལུ་ དབང་འདུས་ཕོ་བྲང་རྫོང་ཁག་མངའ་འོག་ དྭངས་ཆུ་རྒེད་འོག་རྒཔོ་གི་གོ་གནས་དོན་ལུ་ ས་སྟོང་ཞུགས་ཡོད་པའི་སྐོར་བཀོད་ཡོད་མི་ལུ་ ས་གནས་གཞུང་སྐྱོང་ལས་ཁུངས་ལས་ལྷོད་པའི་ཡིག་ཨང་ DLG-12/1503 སྤྱི་ཚེས་༦-༡-༢༠༡༧ ཅན་མ༌དང༌ དབང་འདུས་ཕོ་བྲང་རྫོང་ཁག་ལས་ ཡིག་ཨང་DAW/ECB-02/2017/4559 སྤྱི་ཚེས་༢༤-༡-༢༠༡༧ ཅན་མ་ལུ་ངོས་ལེན་ཐོག་ དུས་མིན་བཙག་འཐུའི་གསལ་བསྒྲགས་འབདཝ་ཨིན།Read More
ས་གནས་གཞུང་གི་བཙག་འཐུ་༢༠༡༦ གི་སྐབས་ ས་སྟོང་ཞུགས་ཡོད་པའི་འདེམས་ཁོངས་༦༠ ཆ་མཉམ་ནང་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་འགོ་འདྲེན།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ གཤམ་འཁོད་རྫོང་ཁག་༡༨ ཀྱི་ས་སྟོང་ཞུགས་ཡོད་པའི་འདེམས་ཁོངས་༦༠ ནང་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་འདི་ འགོ་འདྲེན་འཐབ་ནི་ཨིན་པའི་བརྡ་དོན་སྤེལཝ་ཨིན།Read More
ཐིམ་ཕུག་རྫོང་ཁག་གི་ བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་འདེམས་ཁོངས་ཀྱི་དུས་མིན་བཙག་འཐུའི་གྲུབ་འབྲས་གསལ་བསྒྲགས་༢༠༡༦།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་༤-༡༠-༢༩༡༦ ལུ་ ཐིམ་ཕུག་རྫོང་ཁག་གི་བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་ཀྱི་རྒྱལ་ཡོངས་ཚོགས་འདུའི་འདེམས་ཁོངས་ནང་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ ངོ་ཚབ་སྦེ་ མི་སེར་དམངས་གཙོའི་ཚོགས་པ་གི་ མི་ངོམ་ཚེ་རིང་འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན། ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་༦༣༡༢ (ཕོ་རྒས་༢༩༣༣ དང་ ཨམ་སྲུ་ ༣༣༧༩) ལས་ ཚོགས་རྒྱན་སྐྱུར་བར་འོང་མི་བསྡོམས་ ༢༦༩༢ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་དཔྱ་༤༢.༦%་གིས་ ཚོགས་རྒྱན་བཙུགས་ཏེ་འདུག། ཚོགས་རྒྱན་བཙུགས་ཡོད་མི་ཡོངས་བསྡོམས་ལས་ ཚོགས་རྒྱན་༢༦༧༦ འདི་ ཚོགས་རྒྱན་ས་ཁོངས་༡༤ ཚུ་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆ་ཐོག་བཙུགས་ཏེ་ཡོདཔ་དང་ ཚོགས་རྒྱན་༡༦ འདི་ འགྲེམ་ཐོག་རྒྱན་ཤོག་ཐོག་བཙུགས་ཏེ་འདུག། དུས་མིན་བཙག་འཐུ་འདི་ནང་ དོ་འགྲན་འབད་མི་འདེམས་ངོ་གཉིས་ཆ་རང་གིས་ གྲུབ་འབྲས་གསལ་བསྒྲགས་འབད་བའི་ཉིན་གྲངས་སུམ་ཅུའི་ནང་འཁོད་ འདི་ཡང་ སྤྱི་ཚེས་༤-༡༢-༢༠༡༦ གི་ཕྱི་རུའི་ཆུ་ཚོད་༤ ལས་མ་ཕྱི་བར་ མི་མང་བཙག་འཐུའི་མ་དངུལ་འབྲི་ཤོག་ཨང་ ༧ ང་པའི་ཐོག་ ཐིམ་ཕུག་རྫོང་ཁག་བཙག་འཐུ་ཡིག་ཚང་ ཡང་ན་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བའི་ མི་མང་བཙག་འཐུའི་མ་དངུལ་སྡེ་ཚན་ལུ་ བཙག་འཐུའི་ཟད་གྲོན་སྙན་ཞུ་ཚུ་ འབད་དགོ་པའི་དྲན་གསོ་འབདཝ་ཨིན། མི་མང་ཡོངས་དང་ འབྲེལ་ཡོད་ཚུ་གིས་Read More
བརྡ་འཕྲིན།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་དེ་ཡང་ ཐིམ་ཕུག་རྫོང་ཁག་གི་བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་གི་ རྒྱལ་ཡོངས་ཚོགས་འདུའི་དུས་མིན་བཙག་འཐུ་གི་ མི་མང་རྩོད་འགྲན་འདི་ འབྲུག་གི་རྒྱང་བསྒྲགས་ལས་འཛིན་གྱི་རྒྱང་མཐོང་དང་གཅིག་ཁར་ མཉམ་འབྲེལ་ཐོག་ སྤྱི་ཚེས་༢༧-༡༠-༢༠༡༦ རེས་གཟའ་པ་སངས་ཀྱི་ ཕྱི་རུའི་ཆུ་ཚོད་༧ གྱི་གནས་ཚུལ་ཤུལ་ལུ་ གཟི་ལུང་ཁ་འབྲིང་རིམ་སློབ་གྲྭ་ཆུང་བའི་སྤྱི་དོན་ཁང་ནང་ འགོ་འདྲེན་འཐབ་ནི་ཨིན། རང་ལུགས་གནམ་ལོ་མེ་ཕོ་སྤྲེལ་ལོ་ཟླ་བརྒྱད་ཚེས་ཉེར་བཞི་འམ་ སྤྱི་ལོ་ ༢༠༡༦ ཟླ་ ༡༠ པའི་ཚེས་ ༢༤ ལུ་སྤེལ། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
ས་གནས་གཞུང་གི་བཙག་འཐུའི་འདེམས་ཁོངས་ནང་ ཚོགས་རྒྱན་ཁ་གྱངས་མཐོ་ཤོས་འདྲ་མཉམ་ཐོབ་མི་ནང་ ཚོགས་རྒྱན་བསྐྱར་ལོག་འགོ་འདྲེན་འཐབ་ཡོད་པའི་གྲུབ་འབྲས་གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་༢༡-༩-༢༩༡༦ ལུ་ འཕྲལ་ཁམས་འགོ་འདྲེན་འཐབ་ཡོད་མི་ནང་ ཚོགས་རྒྱན་གྱི་གྱངས་ཁ་མཐོ་ཤོས་འདྲ་མཉམ་ཐོབ་ཡོད་མི་ ས་གནས་གཞུང་གི་འདེམས་ཁོངས་ཚུ་ནང་དང་ མོང་སྒར་རྫོང་ཁག་ ཨ་ཏོ་ལ་སྤྱི་འོག་ཚུ་ནང་ ཚོགས་རྒྱན་བསྐྱར་ལོག་འགོ་འདྲེན་འཐབ་ཡོད་པའི་གྲུབ་འབྲས་འདི་ དགའ་སྤྲོ་དང་བཅས་པའི་ཐོག་ལས་ གསལ་བསྒྲགས་འབདཝ་ཨིན། བཙག་འཐུ་གྲུབ་པའི་འདེམས་ངོའི་མིང་གསལ་ཚུ་ གཤམ་འཁོད་ལྟར་དུ་ཨིན་མི་ཚུ་ཡང་ ཨང་ རྫོང་ཁག། རྒེད་འོག། སྤྱི་འོག། མིང་གསལ་ ཕོ་/མོ་ གོ་གནས། ༡ ཆུ་ཁ། སྐྱབས་ཆ། སྦུ་ན་ཁ། དབྱངས་སྐྱིད། མོ་ ཚོགས་པ། ༢ དར་དཀར་ན། རྡོ་རོ་ན། ཀཱ་མཱལ་ དོཇ་ རའེ། ཕོ དམངས་མི། གེ་སར་གླིང་། བཀྲིས་ཐང་། ཧཱར་ཀ་ བྷ་དུར་ སུ་བྷ། ཕོ་ ཚོགས་པ། ཁེ་སྦི་ས། མཐོངམ་སྒང་། བསོད་ནམས་བཀྲིས། ཕོ་ ཚོགས་པ། ཁྲོམ་སྡེ། པ་སངས་དབང་འདུས། ཕོ་ ངོ་ཚབ། ༣ མོང་སྒར། ཤེར་མུ་ཧཱུྂ། སྒང་མུང་། ཀུན་དགའ་དབང་པོ། ཕོ་ ཚོགས་པ། ཐང་རོང་། ཨ་ཏོ་ལ། ཨོ་རྒྱན་དབང་ཕྱུག། ཕོ་ ཚོགས་པ། ༤ པདྨ་དགའ་ཚལ། མཁར། རྟ་མགྲིན་རྒྱལ་མཚན། ཕོ་ དམངས་མི། ༥ སྤུངས་ཐང་ཁ། དགོན་ཤ་རི། ཡོར་སྦོ། འཕྲིན་ལས། ཕོ་ ཚོགས་པ། ༦ གསར་སྤང། བདེ་སྐྱིད་གླིང་། ནུབ་སྒང་། དྲམ་བར་ སིང་ དཱ་ཧཱལ། ཕོ་ ཚོགས་པ། ༧ བསམ་གྲུབ་ལྗོངས་མཁར་། བསམ་རང་། པཱན་ཇི་ཀ་ གུ་རུང་། མོ་ དམངས་མི། ༨ བཀྲིས་སྒང་། ར་དྷི། སྤག་ཀ་གླིང་། ཚེ་རིང་ཕུན་ཚོགས། ཕོ་ ཚོགས་པ། ༩ ཀྲོང་གསར། ཁྲོམ་སྡེ། ཀརྨ་ལས་འཕྲོ། ཕོ་ ངོ་ཚབ། ༡༠ རྩི་རང་། སེམས་ལྗོངས། གདང་རས་སྒང་། གཱ་ནིཤ་ ཀུ་མཱར་ ཇོ་གི། ཕོ་ ཚོགས་པ། ཐོ་བཀོད་གྲུབ་པའི་ཚོགས་རྒྱན་སྐྱུར་མི་དང་ ཚོགས་རྒྱན་སྐྱུར་བར་འོང་མིའི་བརྡ་དོན་འདི་ གཤམ་གསལ་ལྟར་དུ་ཨིན། ༡.ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་ = ༦༩༦༥ ༢.ཚོགས་རྒྱན་སྐྱུར་བར་འོང་མི་ཡོངས་བསྡོམས་ = ༢༧༠༧ ཀ༽ ཚོགས་རྒྱན་འཕྲུལ་ཆས་ =༢༢༨༧ ཁ༽ འགྲེམ་ཐོག་རྒྱན་ཤོག་ = ༤༢༠ ༣.ཚོགས་རྒྱན་སྐྱུར་བར་འོང་མི་བརྒྱ་དཔྱ་ =༣༨.༩% བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ བཙག་འཐུའི་བཤེར་ཡིག་བཙུགས་ནིའི་དུས་ཡུན་འདི་ ད་རེས་ལས་འགོ་བཙུགས་ སྤྱི་ཚེས་༨-༡༡-༢༠༡༦ མཇུག་བསྡུཝ་ཨིན་པའི་བརྡ་དོན་སྤེལཝ་ཨིན། རང་ལུགས་གནམ་ལོ་མེ་ཕོ་སྤྲེལ་ལོ་ཟླ་བརྒྱད་པའི་ཚེས་ཉེར་གཉིས་སམ་ སྤྱི་ལོ་༢༠༡༦ ཟླ་༩ པའི་ཚེས་༢༢ ལུ་སྤེལ། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
ཐིམ་ཕུག་རྫོང་ཁག་གི་ བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་འདེམས་ཁོངས་ཀྱི་དུས་མིན་བཙག་འཐུ།
༉ མི་དབང་མངའ་བདག་རིན་པོ་ཆེའི་ཞབས་ལས་ སྤྱི་ཚེས་༣-༡༠-༢༠༡༦ ལུ་ གནང་ཡོད་པའི་བཀའ་ཐམ་ཆེན་མོའི་དགོངས་དོན་ལུ་ གུས་བཏུད་དང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༥༧༧ དང་༥༧༩ ཅན་མ་དང་འཁྲིལ་ འབྲུག་གི་བཙག་འཐུ་ལྷན་ཚོགས་ཀྱིས་ ཐིམ་ཕུག་རྫོང་ཁག་མངའ་འོག་གི་ རྒྱལ་ཡོངས་ཚོགས་འདུའི་འདེམས་ཁོངས་ བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་ཀྱི་དུས་མིན་བཙག་འཐུ་འགོ་འདྲེན་འཐབ་ནི་ལུ་ དུས་མིན་བཙག་འཐུའི་ལས་འཆར་དང་ འདེམས་ངོའི་གདམ་ངོ་དང་འབྲེལ་བའི་ཁ་གསལ་ བཙག་འཐུའི་ཐོ་ཡིག་ ཚོགས་རྒྱན་འཕྲུལ་ཆ་ཚོགས་རྒྱན་ས་ཁོངས་ ཚོགས་རྒྱན་འགོ་དཔོན་ ཚོགས་རྒྱན་འཛིན་སྐྱོང་ བདེ་སྲུང་ དེ་ལས་ གཞན་གྲ་སྒྲིག་ཚུའི་བརྡ་འཕྲིན་གཤམ་འཁོད་ལྟར་སྤེལ་མི་ཡང་Read More
བརྡ་འཕྲིན: ཚོགས་རྒྱན་ཁ་གྱངས་མཐོ་ཤོས་ཀྱི་འདྲ་མཉམ་ཐོབ་མི་ ས་གནས་གཞུང་གི་འདེམས་ཁོངས་ཚུ་ནང་ བཙག་འཐུ་ལོག་འགོ་འདྲེན་འཐབ་ནི།
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༦༣ པ་དང་འཁྲིལ་ སྤྱི་ཚེས་༢༧-༩-༢༠༡༦ ལུ་ ས་གནས་གཞུང་གི་བཙག་འཐུ་ཐེངས་གཉིས་པའི་ གོ་རིམ་གཉིས་པའི་སྐབས་ཀྱི་ ཚོགས་རྒྱན་གྲུབ་འབྲས་འདྲ་མཉམ་ཐོབ་ཡོད་མི་ གཤམ་འཁོད་འདེམས་ཁོངས་༡༣ ནང་ལུ་ བཙག་འཐུ་ལོག་འགོ་འདྲེན་འཐབ་ནི་ཨིན་མི་ཚུ་ཡང་ ཨང་ རྫོང་ཁག་ རྒེད་འོག་ སྤྱི་འོག་ མིང་གསལ་ ཕོ་/མོ་ གོ་གནས་ ༡ ཆུ་ཁ། སྐྱབས་ཆ་རྒེད། སྦུ་ན་ཁ། པ་སངས་ཚེ་རིང་། ཕོ་ ཚོགས་པ། གཡང་སྐྱིད། མོ་ ༢ དཀར་དཀར་ན། རྡོ་རོ་ན་རྒེད་འོག། ཀ་མཱལ་ དོཇ་ རའེ། ཕོ་ དམངས་མི། སོམ་ བཱ་དུར་ རའེ། ཕོ་ གེ་སར་གླིང་། བཀྲིས་ཐང་། ཧཱར་ག་ བཱ་དུར་ སུ་བྷ། ཕོ་ ཚོགས་པ། ཨྱོན་རྡོ་རྗེ། ཕོ་ ཁེ་སྦིས་ས། མཐོངམ་སྒང་། ཤེར་པ། མོ་ ཚོགས་པ། བསོད་ནམས་བཀྲིས། ཕོ་ ཁྲོམ་སྡེ། འཇིགས་མེད་རྡོ་རྗེ། ཕོ་ ཁྲོམ་སྡེ་ངོ་ཚབ། པ་སངས་དབང་འདུས། ཕོ་ ༣ མོང་སྒར། ཤེར་མུ་ཧཱུྂ། སྒང་མུང་། ཀུན་དགའ་དབང་མོ། ཕོ་ ཚོགས་པ། བསོད་ནམས། ཕོ་ ༤ པདྨ་དགའ་ཚལ། མཁར། རྡོ་རྗེ་རྒྱལ་མཚན། ཕོ་ དམངས་མི། རྟ་མགྲིན་རྒྱལ་མཚན། ཕོ་ ༥ སྤུངས་ཐང་ཁ། དགོན་ཤ་རི། ཡོར་སྦོ། ཕུར་པ། ཕོ་ ཚོགས་པ། འཕྲིན་ལས། ཕོ་ ༦ གསར་སྤང་། བདེ་སྐྱིད་གླིང་། ནུབ་སྒང་། གྲམ་བིར་ སིང་ དཱ་ཧཱལ། ཕོ་ ཚོགས་པ། མཱན་ བྷ་དུར་ ཀཱར་ཀི། ཕོ་ ༧ བསམ་གྲུབ་ལྗོངས་མཁར། བསམ་རང་། ཀུན་དགའ། ཕོ་ དམངས་མི། པཱན་ཇི་ཀ་ གུ་རུང་། མོ་ ༨ བཀྲིས་སྒང་། ར་དྷི། སྤག་ཀ་གླིང་། པདྨ་བསྟན་འཛིན། ཕོ་ ཚོགས་པ། ཚེ་རིང་ཕུན་ཚོགས། ཕོ་ ༩ ཀྲོང་གསར། ཁྲོམ་སྡེ། ཀརྨ་ལས་འཕྲོ། ཕོ་ ཁྲོམ་སྡེ་ངོ་ཚབ། ཚེ་རིང་། མོ་ ༡༠ རྩི་རང་། སེམས་ལྗོངས། གདང་རས་སྒང་། བཱལ་ བཱིར་ རའེ། ཕོ་ ཚོགས་པ། གཱ་ནིཤ་ ཀུ་མར་ཇོ་གི། ཕོ་ བཙག་འཐུ་འདི་ དམངས་མི་༣ ཚོགས་པ་༨ དེ་ལས་ ཁྲོམ་སྡེ་ངོ་ཚབ་༢ གི་གོ་གནས་དོན་ལུ་ ལོག་འགོ་འདྲེན་འཐབ་ནི་ཨིན། མོང་སྒར་རྫོང་ཁག་ ཐངས་རོང་རྒེད་འོག་གི་ ཨ་ཏོ་ལ་སྤྱི་འོག་གི་ཚོགས་པའི་ ཚོགས་རྒྱན་བསྐྱར་ལོག་འདི་ཡང་ ཚོགས་རྒྱན་གྲུབ་འབྲས་འདྲ་མཉམ་ཐོབ་ཡོད་མི་འདེམས་ཁོངས་ཚུ་ནང་ བཙག་འཐུ་ལོག་འགོ་འདྲེན་འཐབ་པའི་ ཚོགས་རྒྱན་ཉིནམོ་འདི་ཁར་ འགོ་འདྲེན་འཐབ་ནི་ཨིན། བཙག་འཐུ་ལོག་འགོ་འདྲེན་འཐབ་ནི་ལུ་ དམིགས་བསལ་ཀྱི་གྲ་སྒྲིག་ཚུ་ གཤམ་གསལ་ལྟར་ཨིན་མི་ཚུ་ཡང་ ༡. འདེམས་ངོ་ཚུ་གིས་ ཡིག་ཆ་ཚུ་ ལོག་སྟེ་རང་བཙུགས་མ་དགོ་པར་ འཕྲལ་ཁམས་ལུ་འགོ་འདྲེན་འཐབ་ཡོད་པའི་ གདམ་ངོའི་ཡིག་ཆ་དང་བྱ་སྒོའི་རིམ་པ་ཚུ་ ཆ་གནས་ཡོདཔ་ལུ་བརྩི་འཇོག་འབད་ནི་ཨིན། ༢. ཚོགས་རྒྱན་སྐབས་ འདྲ་མཉམ་ཐོབ་མི་འདེམས་ངོ་ཚུ་གིས་རྐྱངམ་ཅིག་Read More
འབྲུག་གི་རྩ་ཁྲིམས་ཆེན་མོའི་མངའ་འོག་ ས་གནས་གཞུང་གི་བཙག་འཐུ་ཐེངས་གཉིས་པའི་ གོ་རིམ་གཉིས་པ་གི་གྲུབ་འབྲས་ གསལ་བསྒྲགས།
༉ འབྲུག་གི་བཅད་མཚམས་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་༢༧-༩-༢༩༡༦ ལུ་ རྫོང་ཁག་༢༠ གི་རྒེད་འོག་༢༠༥ བསམ་གྲུབ་ལྗོངས་མཁར་རྫོང་ཁག་ཁྲོམ་སྡེ་ བུམ་ཐང་ དར་དཀར་ན་ ཧཱ་ ལྷུན་རྩེ་ སྤ་རོ་ སྤུངས་ཐང་ཁ་ བསམ་རྩེ་ བཀྲིས་སྒང་ བཀྲིས་གཡང་རྩེ་ ཀྲོང་གསར་ རྩི་ རང་ དབང་འདུས་ཕོ་བྲང་ གཞལ་སྒང་རྫོང་ཁག་ཚུ་གི་རྫོང་ཁག་ཁྲོམ་སྡེ་ཚུ་ནང་ འགོ་འདྲེན་འཐབ་པའི་ ས་གནས་གཞུང་གི་ བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ འདི་གི་གྲུབ་འབྲས་འདི་ དགའ་སྤྲོ་དང་བཅས་པའི་ཐོག་ལས་ གསལ་བསྒྲགས་འབདཝ་ཨིན།Read More
བརྡ་འཕྲིན: ས་གནས་གཞུང་གི་བཙག་འཐུ་ཐེངས་གཉིས་པའི་བསྐུལ་བསྒྲགས་བཀག་སྡམ།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ ཚོགས་རྒྱན་ཉིནམོ་མ་རན་པའི་སྔ་གོང་གི་ཆུ་ཚོད་༤༨ ནང་འཁོད་ བཙག་འཐུའི་ཁྲིམས་ལུགས་ཀྱི་མངའ་འོག་ “བསྐུལ་བསྒྲགས་འབད་མ་ཆོག་པའི་དུས་ཚོད་”ཨིན་པའི་ བརྡ་དོན་སྤེལཝ་ཨིན། བསྐུལ་བསྒྲགས་བཀག་སྡམ་གྱི་དུས་ཚོད་འདི་ རྒེད་འོག་༢༠༥ དང་ བསམ་གྲུབ་ལྗོངས་མཁར་ཁྲོམ་སྡེ་ དེ་ལས་ བུམ་ཐང་ དར་དཀར་ན་ ཧཱ་ ལྷུན་རྩེ་ སྤ་རོ་ སྤུངས་ཐངས་ཁ་ བསམ་རྩེ་ བཀྲིས་སྒང་ བཀྲིས་གཡང་རྩེ་ ཀྲོང་གསར་ རྩི་རང་ དབང་འདུས་ཕོ་བྲང་ གཞལ་སྒང་གི་རྫོང་ཁག་ཁྲོམ་སྡེ་༡༣ ནང་ སྤྱི་ཚེས་༢༥-༩-༢༠༡༦ གི་དྲོ་པའི་ཆུ་ཚོད་ ༩.༠༠ ལས་འགོ་བཙུགས་ ཚོགས་རྒྱན་གྱི་དུས་ཚོད་མཇུག་མ་བསྡུ་ཚུན་གྱི་རིང་ལུ་ཨིན། དུས་ཡུན་འདི་གི་སྐབས་ལུ་ ག་གིས་རང་འབད་རུང་ བརྡ་བརྒྱུད་ཐོག་ འདེམས་ངོ་ག་འབད་རུང་ཅིག་ལུ་ རྒྱབ་སྐྱོར་ ཡང་ན་ རྒྱབ་འགལ་དང་འབྲེལ་བའི་ བཙག་འཐུའི་བསྐུལ་བསྒྲགས་ཀྱི་གནས་སྟངས་ལུ་འགྱུར་བའི་གནད་དོན་གང་རུང་ཅིག་ པར་བསྐྲུན་འབད་ནི་ རྒྱང་བསྒྲགས་འབད་ནི་ ཁྱབ་སྤེལ་འབད་ནི་ཚུ་མི་ཆོག། དེ་གིས་མ་ཚད་ ལས་སྡེ་ག་གིས་རང་འབད་རུང་ འདེམས་ངོ་ཅིག་གི་ཁེ་ཕན་ ཡང་ན་ རྒྱབ་འགལ་ལུ་ཚོགས་རྒྱན་གྱི་ཁྱད་པར་ཞུགས་བཅུག་ནི་དང་འབྲེལ་བའི་ མི་མང་གི་ལས་དོན་གྲ་སྒྲིག་འབད་ནི་ འགོ་འདྲེན་འཐབ་ནི་ འགན་དབང་ལེན་ནི་Read More
བརྡ་འཕྲིན: རྒེད་འོག་ཚོགས་སྡེ་ ༢༠༥ བསམ་གྲུབ་ལྗོངས་མཁར་ཁྲོམ་སྡེ་ཚོགས་སྡེ་ དེ་ལས་ རྫོང་ཁག་ཁྲོམ་སྡེ་༡༣ ནང་གི་ཚོགས་རྒྱན་ཉིནམོ།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ སྤྱི་ཚེས་༢༧-༩-༢༠༡༦ རེས་གཟའ་ལྷག་པ་འདི་ རྒེད་འོག་ཚོགས་སྡེ་༢༠༥ བསམ་གྲུབ་ལྗོངས་མཁར་ཁྲོམ་སྡེ་ཚོགས་སྡེ་ དེ་ལས་ བུམ་ཐང་ དར་དཀར་ན་ ཧཱ་ ལྷུན་རྩེ་ སྤ་རོ་ སྤུངས་ཐང་ཁ་ ཀྲོང་གསར་ བསམ་རྩེ་ བཀྲིས་སྒང་ བཀྲིས་གཡང་རྩེ་ རྩི་རང་ དབང་འདུས་ཕོ་བྲང་ གཞལ་སྒང་ཚུ་གི་རྫོང་ཁག་ཁྲོམ་སྡེའི་ངོ་ཚབ་ཚུའི་ བཙག་འཐུ་གི་ཚོགས་རྒྱན་ཉིནམོ་ཨིན་པའི་བརྡ་དོན་སྤེལཝ་ཨིན། དེ་འབདཝ་ལས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༣༢༩ པ་དང་འཁྲིལ་ གོང་འཁོད་ཉིནམོ་འདི་ལུ་ ཐིམ་ཕུག་ ཕུན་ཚོགས་གླིང་ དགེ་ལེགས་ཕུག་གི་ཁྲོམ་སྡེ་གསུམ་མ་གཏོགས་ གཞན་རྫོང་ཁག་༢༠ ཆ་མཉམ་ནང་རང་ གཞུང་གི་ངལ་གསོ་ཨིནམ་ལུ་ གསལ་བསྒྲགས་འབདཝ་ཨིན། ཚོགས་རྒྱན་ཉིནམོ་སྐབས་ མགྲོན་ཁྱིམ་དང་འབྲེལ་བའི་བཟའ་ཁང་ཚུ་མ་གཏོགས་ གཞན་མི་ཡིག་ཚང་དང་ ཚོང་འབྲེལ་ལས་སྡེ་ཚུ་ ཆ་མཉམ་རང་སྒོ་སྡམ་བཞག་དགོ། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
བརྡ་འཕྲིན།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་དང་ དམིགས་བསལ་དུ་ དབང་འདུས་ཕོ་བྲང་རྫོང་ཁག་ སྦྱེ་ནག་རྒེད་འོག་གི་ཚོགས་རྒྱན་སྐྱུར་མི་ཚུ་ལུ་ དྲན་གསོ་ཞུ་དགོཔ་བྱུང་མི་འདི་ཡང་ རྒེད་འོག་དེ་ནང་ལས་ དམངས་མི་གི་འདེམས་ངོ་སྦེ་འཐོན་མི་ ཚེ་འདས་པདྨ་དབྱངས་འཛོམས་ལུ་ རྐྱེན་ངན་དེ་བཟུམ་བྱུང་ཡོད་མི་ལུ་ བཟོད་མ་ཚུགས་པའི་མྱ་ངན་གྱི་གཞི་ཅིག་ལུ་གྱུར་ཡོདཔ་ལས་ ད་ལྟོ་འགྲེམ་ཐོག་རྒྱན་ཤོག་མ་གཏང་པར་ཡོད་མི་ སྦྱེ་ནག་རྒེད་འོག་གི་འགྲེམ་ཐོག་ཚོགས་རྒྱན་སྐྱུར་མི་ཚུ་གིས་ རྒེད་འོག་དེ་ཁའི་དམངས་མི་གི་གོ་གནས་ལུ་ དོ་འགྲན་འབད་མི་འདེམས་ངོ་གཞན་མི་གཉིས་ཀྱི་དོན་ལས་ འགྲེམ་ཐོག་ཚོགས་རྒྱན་བཙུགས་ཏེ་ གཏང་གནང་ཟེར་བའི་དྲན་གསོ་ཞུཝ་ཨིན། གལ་སྲིད་ ཚེ་འདས་ཀྱི་འདེམས་ངོ་ལུ་ རྒྱབ་སྐྱོར་གྱི་འགྲེམ་ཐོག་ཚོགས་རྒྱན་བཏང་ཚར་ཏེ་ཡོད་མི་ཚུ་ ནུས་མེད་སྦེ་རྩིས་ནི་ཨིན་པའི་དྲན་གསོ་འབདཝ་ཨིན། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
བརྡ་འཕྲིན།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་དེ་ཡང་ བསམ་གྲུབ་ལྗོངས་མཁར་རྫོང་ཁག་ཁྲོམ་སྡེ་བཙག་འཐུའི་དོན་ལས་ ཁྲོམ་དཔོན་གྱི་དོ་འགྲན་འབད་མི་འདེམས་ངོ་ཚུའི་ མི་མང་རྩོད་འགྲན་འདི་ འབྲུག་གི་རྒྱང་བསྒྲགས་ལས་འཛིན་གྱི་རྒྱང་མཐོང་དང་གཅིག་ཁར་ མཉམ་འབྲེལ་ཐོག་ སྤྱི་ཚེས་༡༧-༩-༢༠༡༦ རེས་གཟའ་ཉིམ་ ཕྱི་རུའི་ཆུ་ཚོད་༧ གྱི་གནས་ཚུལ་ཤུལ་ལུ་ རྫོང་ཁག་ཚོགས་འདུ་ཁང་ནང་ འགོ་འདྲེན་འཐབ་ནི་ཨིན། རང་ལུགས་གནམ་ལོ་མོ་ཕོ་སྤྲེལ་ལོ་ཟླ་བདུན་པ་རྗེས་མའི་ཚེས་བཅུ་གཅིག་གམ་ སྤྱི་ལོ་ ༢༠༡༦ ཟླ་ ༩ པའི་ཚེས་ ༡༢ ལུ་སྤེལ། (ཆོས་རྒྱལ་ཟླ་སྒོ་རིག་འཛིན་) འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
བརྡ་འཕྲིན:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི༌མང༌ཡོངས༌ལུ༌ཞུ༌དོན༌འདི༌ཡང༌ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༢༡༣ དང་ ༢༡༤ དང་འཁྲིལ་ ད་ལྟོ་འགོ་འདྲེན་འཐབ་འཕྲོ་ཡོད་པའི་ ས་གནས་གཞུང་གི་བཙག་འཐུ་༢༠༡༦ ནང་འདི་ནང་ དོ་འགྲན་འབད་མི་འདེམས་ངོ་ཚུ་གི་ རྒྱུ་དངོས་གསལ་སྟོན་དང་ འབའ་གན་ཚུ་ལུ་ དང་འདོད་ཡོད་མི་ཚུ་གིས་ བརྟག་ཞིབ་/ལྟ་རྟོག་འབད་ནི་ལུ་ འབྲུག་གི་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.ecb.bt དང་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་གི་ཡོངས་འབྲེལ་ཚུ་ནང་བཙུགས་བཞག་འབད་དེ་ཡོདཔ་དང་ དེ་གིས་མ་ཚད་ འདི་ཚུའི་འདྲ་བཤུས་ཚུ་ འབྲེལ་ཡོད་ངོས་ལེན་འགོ་དཔོན་ཚུ་ལས་ཡང་ཐོབ་ཚུགས། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
བརྡ་འཕྲིན: ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ གི་བཙག་འཐུའི་ཐོ་ཡིག་མཐའ་དཔྱད་གསར་སྟོན།
༉ འབྲུག་གི་བཙག་འཐུ་ལྷན་ཚོགས་ཀྱིས་ བརྡ་འཕྲིན་ཨང་ ཨི་སི་བི་/བརྡ་འཕྲིན་-༠༡/༢༠༡༦/༡༩༣ སྤྱི་ཚེས་༩-༨-༢༠༡༦ དང་འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༣༤ ཅན་མ་ཚུ་དང་འཁྲིལ་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ གི་བཙག་འཐུའི་ཐོ་ཡིག་མཐའ་དཔྱད་འདི་གསར་སྟོན་འབདཝ་ཨིན། བཙག་འཐུའི་ཐོ་ཡིག་མཐའ་དཔྱད་འདི་ སྤྱི་ཚེས་༢༠ ལས་ ༣༠-༨-༢༠༡༦ ཚུན་གྱི་དུས་ཡུན་རིང་ལུ་ རྫོང་ཁག་ཚུ་ལས་ “ཐོབ་བརྗོད་དང་ དགག་ཆ་” བཀོད་དེ་ཡོད་མི་ཚུ་ མཉམ་བསྡབ་དང་བསྒྱུར་བཅོས་ཚུ་འབད་བའི་ཤུལ་ལུ་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ གི་ ཆ་བཞག་ཚེས་གྲངས་ སྤྱི་ཚེས་༡-༦-༢༠༡༦ ཚུན་ལུ་ ཚོགས་རྒྱན་སྐྱུར་མི་ཡོངས་བསྡོམས་༤༠༢,༠༨༩ ཡོད་མི་ནང་ལས་ ཨམ་སྲུ་༢༠༥,༢༡༩ དང་ ཕོ་རྒས་༡༩༦,༨༧༠ ཨིན་མས། བཙག་འཐུའི་ཐོ་ཡིག་འདི་ རྫོང་ཁག་དང་འཁྲིལ་ ཁ་དབྱེ་སྟེ་གཤམ་འཁོད་ལྟར་དུ་ཡོད་མི་ཚུ་ཡང་ ཨང་ རྫོང་ཁག་ ཕོ་ ཕོ་བརྒྱ་དཔྱ་(%) མོ་ མོ་བརྒྱ་དཔྱ་(%) ཡོངས་བསྡོམས་ ༡ བུམ་ཐང་། 4,290 46.54 4,928 53.46 9,218 ༢ ཆུ་ཁ། 11,454 49.92 11,492 50.08 22,946 ༣ དར་དཀར་ན། 11,438 50.09 11,397 49.91 22,835 ༤ མགར་ས། 925 48.08 999 51.92 1,924 ༥ ཧཱ། 3,464 47.23 3,870 52.77 7,334 ༦ ལྷུན་རྩེ། 7,160 46.64 8,190 53.36 15,350 ༧ མོང་སྒར། 15,778 48.01 17,084 51.99 32,862 ༨ སྤ་རོ། 8,466 47.87 9,218 52.13 17,684 ༩ པདྨ་དགའ་ཚལ། 11,908 48.59 12,598 51.41 24,506 ༡༠ སྤུངས་ཐང་ཁ། 7,520 47.65 8,262 52.35 15,782 ༡༡ བསམ་གྲུབ་ལྗོངས་མཁར། 11,382 48.29 12,189 51.71 23,571 ༡༢ བསམ་རྩེ། 23,536 52.38 21,400 47.62 44,936 ༡༣ གསར་སྤང་། 13,684 50.02 13,673 49.98 27,357 ༡༤ ཐིམ་ཕུག། 2,943 47.43 3,262 52.57 6,205 ༡༥ བཀྲིས་སྒང་། 21,532 48.36 22,992 51.64 44,524 ༡༦ བཀྲིས་གཡང་རྩེ། 8,483 48.34 9,067 51.66 17,550 ༡༧ ཀྲོང་གསར། 4,694 48.32 5,021 51.68 9,715 ༡༨ རྩི་རང་། 10,999 50.93 10,599 49.07 21,598 ༡༩ དབང་འདུས་ཕོ་བྲང་། 8,613 45.70 10,234 54.30 18,847 ༢༠ གཞལ་སྒང་། 8,601 49.59 87,44 50.41 17,345 ཡོངས་བསྡོམས་ 196,870 48.9618 205,219 51.0382 402,089 རྒྱལ་ཁབ་ནང་གི་ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་ལས་ ས་གནས་གཞུང་གི་བཙག་འཐུ་ཐེངས་གཉིས་པའི་དོན་ལུ་ འགྲེམ་ཐོག་རྒྱན་ཤོག་གི་ཚོགས་རྒྱན་སྐྱུར་མི་༧༨༢༡༨ གིས་ འགྲེམ་ཐོག་རྒྱན་ཤོག་གི་ཐོ་བཀོད་འབད་དེ་ཡོད། ཚོགས་རྒྱན་སྐྱུར་མི་ངོ་རྐྱང་རེ་རེ་བཞིན་གྱིས་ ཁོ་/མོ་རའི་ཚོགས་རྒྱན་ས་ཁོངས་སྐོར་ ཚོགས་རྒྱན་སྐྱུར་མིའི་ཐོ་བཀོད་གནས་རིམ་དང་ བརྡ་དོན་ཚུ་ འབྲུག་གི་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.election-bhutan.org.bt ཐོག་ལས་ ཡང་ན་ འགྲུལ་འཕྲིན་ལག་ལེན་ཐོག་ལས་ཡང་ བརྟག་ཞིབ་འབད་ཚུགས། བཙག་འཐུའི་ཐོ་ཡིག་མཐའ་དཔྱད་འདི་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ ཡང་ན་ ངོས་ལེན་འགོ་དཔོན་གྱི་ཡིག་ཚང་ཁག་ ཡང་ན་ འབྲུག་གི་བཙག་འཐུ་ལྷན་ཚོགས་ཀྱི་ལྟེ་བ་ཚུ་ནང་གཟིགས་ཞིབ་འབད་ཚུགས། རང་ལུགས་གནམ་ལོ་ཕེ་མོ་སྤྲེ་ལོ་ཟླ་བདུན་པ་སྔ་མའི་ཚེས་ཉེར་དགུ་འམ་Read More
བརྡ་འཕྲིན།
༉ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༢༠༤ ཅན་མ་དང་འཁྲིལ་ ས་གནས་གཞུང་གི་བཙག་འཐུ་གོ་རིམ་གཉིས་པ་༢༠༡༦ ནང་ལུ་ གདམ་ངོ་གྲུབ་པའི་འདེམས་ངོ་ཚུ་དང་ མི་མང་ཡོངས་ལུ་ སྤྱི་ཚེས་༣-༩-༢༠༡༦ ཚུན་ལུ་ འདེམས་ངོའི་གདམ་ངོ་གི་ཡིག་ཆ་བཙུགས་ནི་ བརྟག་ཞིབ་འབད་ནི་ འདེམས་ངོ་ལས་ཕྱིར་འཐོན་འབད་ནི་ཚུའི་དོན་ལུ་ གཤམ་འཁོད་ཐིག་ཁྲམ་ནང་བཀོད་ཡོད་པའི་ ངོས་ལེན་འགོ་དཔོན་ཚུ་དང་འབྲེལ་བ་འཐབ་སའི་ཁ་གསལ་དང་ དེ་ཚུའི་ཡིག་ཚང་གི་ས་ཁོངས་ཚུ་ མི་མང་ལུ་བརྡ་དོན་སྤེལཝ་ཨིན། དེ་དང་གཅིག་ཁར་ ས་གནས་གཞུང་གི་བཙག་འཐུའི་དུས་ཡུན་ཧྲིལ་བུའི་རིང་ལུ་ བརྡ་བརྒྱུད་དབང་འཛིན་ཡིག་ཚང་དང་ ཡིག་ཚང་གི་ས་ཁོངས་ཚུའི་ཁ་གསལ་ཚུ་ཡང་ གཤམ་འཁོད་ལུ་བཀོད་དེ་ཡོད།Read More
བརྡ་འཕྲིན།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི༌མང༌ཡོངས༌ལུ༌ཞུ༌དོན༌འདི༌ཡང༌ སྤྱི་ཚེས་༡༥-༨-༢༠༡༦ ལུ་ ཡང་བསྐྱར་མངོན་མཐོ་ཁྲིམས་ཀྱི་འདུན་ས་ལས་ མངོན་མཐོ་༼༥༤༽-༢༠༡༦/༡༦༥༡ ཅན་མའི་ བཀའ་ཡིག་གི་གོ་དོན་འགྲེལ་བཤད་ ཅིག་ ལོགས་སུ་ཕེབས་ཡོད་པའི་གནད་དོན་དང་འཁྲིལ་ འདས་པའི་བརྡ་འཕྲིན་ཨང་ ཨི་སི་བི་/བརྡ་འཕྲིན་-༠༡/༢༠༡༦/༡༩༣ སྤྱི་ཚེས་༩-༨-༢༠༡༦ ཅན་མའི་འཕྲོ་མཐུད་ལུ་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༣༤, ༣༥, ༣༦ དེ་ལས་ ༡༩༧ པ་ཚུའི་མངའ་འོག་ བརྡ༌འཕྲིན༌འདི་སྤེལཝ་ཨིན།Read More
བརྡ་འཕྲིན:འབྲུག་པའི་རྩ་ཁྲིམས་ཆེན་མོའི་མངའ་འོག་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ།
བརྡ་འཕྲིན། ས་གནས་གཞུང་གི་བཙག་འཐུ་༢༠༡༦། འབྲུག་པའི་རྩ་ཁྲིམས་ཆེན་མོའི་མངའ་འོག་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ།Read More
ས་གནས་གཞུང་གི་བཙག་འཐུ་གོ་རིམ་གཉིས་པའི་དོན་ལུ་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་༢༠༡༦ མི་མང་བརྟག་ཞིབ་འབད་དེ་ ཐོབ་བརྗོད་དང་འགག་ཆ་བཀོད་ནི་ལུ།
༉ འབྲུག་གི་བཙག་འཐུ་ལྷན་ཚོགས་ཀྱི་ མི་དམངས་ཡོངས་ལུ་ཞུ་དོན་དེ་ཡང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༡༡༢ པ་དང་ འབྲུག་གི་འགྲེམ་ཐོག་རྒྱན་ཤོག་ བཅའ་ཡིག་དང་སྒྲིགས་གཞི་༢༠༡༣ ཅན་མའི་དོན་ཚན་ ༤.༡ པ་དང་འཁྲིལ་ ས་གནས་གཞུང་གི་བཙག་འཐུ་གོ་རིམ་གཉིས་པ ༢༠༡༦ གི་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ མི་དམངས་ཀྱིས་བརྟག་ཞིབ་འབད་དེ་ ཐོབ་བརྗོད་དང་དགག་ཆ་བཀོད་ནི་གི་དོན་ལུ་ གསར་སྟོན་འབདཝ་ཨིན། བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་དང་ ཐིམ་ཕུག་ཀ་ཝང་བྱང་ས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ (དམངས་གཙོའི་ཁང་བཟང་) ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.election-bhutan.org.bt ཚུ་ནང་གཟིགས་ཚུགས། ཁྱད་ཡོན་ལྡན་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཁྱོད་རང་བཙག་འཐུའི་ཐོ་ཡིག་ནང་ཚུད་ཡོདཔ་དང་ ཁ་གསལ་ཚུ་མ་འཛོལ་བར་ ངེས་བདེན་བཀོད་དེ་ཡོདཔ་ལུ་ བདེན་དཔྱད་འབད་གནང་དགོ་པའི་མགྲོན་བརྡ་ཞུཝ་ཨིན། ཐོབ་བརྗོད་ཟེར་མི་འདི་ བཙག་འཐུའི་ཐོ་ཡིག་ནང་བཀོད་ནི་ལུ་ (དཔེ་འབདནི་ བཙག་འཐུའི་ཐོ་ཡིག་ནང་ ནོར་བ་འབད་བཀོད་དེ་ཡོད་མི་དང་ ཡང་ན་ ག་འབད་རུང་ཅིག་གི་བརྡ་དོན་མ་ཚུད་པར་ཡོད་མི་དེ་ དག་བཅོས་འབད་ནི་ལུ་སླབ་ཨིན) དེ་ལས་ /ཡང་ན་ དགག་ཆ་ཟེར་མི་འདི་ (དཔེ་འབདནི་ བཙག་འཐུའི་ཐོ་ཡིག་ནང་ ག་འབད་རུང་ཅིག་འཛོལ་ཏེ་བཙུགས་ཡོད་མི་ལུ་ དགག་ཆ་བཀོད་ནི་ལུ་སླབ་ཨིན) གལ་སྲིད་ འདི་བཟུམ་ཚུ་ཡོད་དེ་འབད་བ་ཅིན་ སྤྱི་ལོ་༢༠༡༦Read More
བརྡ་འཕྲིན- འབྲི་ལྷག་ཤེས་ཡོན་དང་རིག་རྩལ་བརྟག་དཔྱད།
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ ས་གནས་གཞུང་གི་བཙག་འཐུ་༢༠༡༦ གི་དོན་ལུ་ རྫོང་ཁག་ཚུ་ལས་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་ ཞུ་ཡིག་མང་རབས་ཅིག་ལྷོད་དེ་ཡོདཔ་ལས་ དང་འདོད་ཡོད་པའི་མི་ངོམ་ཚུ་ལུ་ རྫོང་ཁག་རེ་རེ་ནང་ བརྟག་དཔྱད་ལྟེ་བ་རེ་གི་ནང་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ ད་རུང་ཚར་གཅིག་ འགོ་འདྲེན་འཐབ་ནི་མཐུན་རྐྱེན་སྒྲིག་ནི་ཨིན། དེ་འབདཝ་ལས་ འབྲུག་གི་བཙག་འཐུ་ལྷན་ཚོགས་ལས་ དང་འདོད་ངེས་ཏིག་ཡོད་པའི་མི་ངོམ་ཚུ་གིས་ བརྟག་དཔྱད་ནང་བཅའ་མར་གཏོགས་ནི་ལུ་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ནང་ སྤྱི་ཚེས་༡༥-༠༧-༢༠༡༦ (རེས་གཟའ་སྤེན་པ་) ལས་མ་ཕྱི་བར་ ཐོ་བཀོད་མཛད་གནང་དགོ་པའི་མགྲོན་བརྡ༌འབདཝ༌ཨིན། བརྟག་དཔྱད་འདི་ སྤྱི་ཚེས་༡༩-༠༧-༢༠༡༦ (རེས་གཟའ་ལྷག་པ) ལུ་ འབྲེལ་ཡོད་རྫོང་ཁག་ནང་ འགོ་འདྲེན་འཐབ་ནི་ཨིན། རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་དྲུག་པའི་ཚེས་གཅིག་གམ་ སྤྱི་ལོ་༢༠༡༦ ཟླ་༠༧ པའི་ཚེས་༥ ལུ་སྤེལ། འབྲུག་གི་བཙག་འཐུ་ལྷན་འཛིན་སྤྱི་ཁྱབ།Read More
ས་གནས་གཞུང་གི་འདེམས་ཁོངས་ས་ཁྲའི་དཔེ་དེབ་བསྐྱར་ཞིབ་འབད་ཡོད་མི་གསར་སྟོན་༢༠༡༦།
༉ འབྲུག་གི་བཅད་མཚམས་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༩༧ དང ༩༨ པ་དང་འཁྲིལ་ སྤྱི་ཚོགས་ཀྱིས་ ཚོགས་ཐེངས་༥ པ་ (གནམ་བྱར་གྱི་འཚོགས་རིམ་) ༢༠༡༥ ནང་ རྫོང་ཁག་ཁྲོམ་སྡེ་༡༦ དང་ ཡན་ལག་ཁྲོམ་སྡེ་༢༠ གི་གསལ་བསྒྲགས་གནང་ཡོད་མི་ལྟར་དུ་ སྤྱི་འོག་ཚུན་གྱི་མངའ་ཁོངས་ས་མཚམས་དེ་མ་ཚད་ ས་གནས་གཞུང་གི་འདེམས་ཁོངས་ཀྱི་མིང་དང་ཡིག་སྡེབ་ཚུ་ བསྐྱར་ཞིབ་འབད་དེ་ཡོད་མི་འདི་ མི་མང་ཡོངས་ལུ་ བརྡ་འཕྲིན་སྤེལཝ་ཨིན། [ཁ་གསལ]Read More
ས་གནས་གཞུང་གི་བཙག་འཐུ་གོ་རིམ་གཉིས་པའི་དོན་ལུ་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་༢༠༡༦ མི་མང་བརྟག་ཞིབ་འབད་དེ་ ཐོབ་བརྗོད་དང་འགག་ཆ་བཀོད་ནི་ལུ།
༉ འབྲུག་གི་བཙག་འཐུ་ལྷན་ཚོགས་ཀྱི་ མི་དམངས་ཡོངས་ལུ་ཞུ་དོན་དེ་ཡང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༡༡༢ པ་དང་ འབྲུག་གི་འགྲེམ་ཐོག་རྒྱན་ཤོག་ བཅའ་ཡིག་དང་སྒྲིགས་གཞི་༢༠༡༣ ཅན་མའི་དོན་ཚན་ ༤.༡ པ་དང་འཁྲིལ་ ས་གནས་གཞུང་གི་བཙག་འཐུ་གོ་རིམ་གཉིས་པ ༢༠༡༦ གི་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ མི་དམངས་ཀྱིས་བརྟག་ཞིབ་འབད་དེ་ ཐོབ་བརྗོད་དང་དགག་ཆ་བཀོད་ནི་གི་དོན་ལུ་ གསར་སྟོན་འབདཝ་ཨིན། བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་དང་ ཐིམ་ཕུག་ཀ་ཝང་བྱང་ས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ (དམངས་གཙོའི་ཁང་བཟང་) ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.election-bhutan.org.bt ཚུ་ནང་གཟིགས་ཚུགས། ཁྱད་ཡོན་ལྡན་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཁྱོད་རང་བཙག་འཐུའི་ཐོ་ཡིག་ནང་ཚུད་ཡོདཔ་དང་ ཁ་གསལ་ཚུ་མ་འཛོལ་བར་ ངེས་བདེན་བཀོད་དེ་ཡོདཔ་ལུ་ བདེན་དཔྱད་འབད་གནང་དགོ་པའི་མགྲོན་བརྡ་ཞུཝ་ཨིན། ཐོབ་བརྗོད་ཟེར་མི་འདི་ བཙག་འཐུའི་ཐོ་ཡིག་ནང་བཀོད་ནི་ལུ་ (དཔེ་འབདནི་ བཙག་འཐུའི་ཐོ་ཡིག་ནང་ ནོར་བ་འབད་བཀོད་དེ་ཡོད་མི་དང་ ཡང་ན་ ག་འབད་རུང་ཅིག་གི་བརྡ་དོན་མ་ཚུད་པར་ཡོད་མི་དེ་ དག་བཅོས་འབད་ནི་ལུ་སླབ་ཨིན) དེ་ལས་ /ཡང་ན་ དགག་ཆ་ཟེར་མི་འདི་ (དཔེ་འབདནི་ བཙག་འཐུའི་ཐོ་ཡིག་ནང་ ག་འབད་རུང་ཅིག་འཛོལ་ཏེ་བཙུགས་ཡོད་མི་ལུ་ དགག་ཆ་བཀོད་ནི་ལུ་སླབ་ཨིན) གལ་སྲིད་ འདི་བཟུམ་ཚུ་ཡོད་དེ་འབད་བ་ཅིན་ སྤྱི་ལོ་༢༠༡༦Read More


c: text/html

text:
རྫོང་ཁག་ནང་ བཙག་འཐུའི་དོན་ལུ་ ཚོགས་རྒྱན་འགོ་དཔོན་བསྡོམས་༡༥༢ དང་ སྲུང་སྐྱོབ་ཀྱི་དོན་ལུ་ དམག་མི་༡༧༠ འབད་མི་ སྡེ་ཚན་ཚུ་ཡང་ སྤྱི་ཟླ་༤ པའི་ཚེས་༢༡ ལུ་ རང་སོའི་ ཚོགས་རྒྱན་ས་ཁོངས་ཚུ་ནང་ ལྷོད་ཡོདཔ་ཨིན་པས།
རྒེད་འོག་མང་ཤོས་ཅིག་གི་ ཚོགས་རྒྱན་ས་ཁོངས་དེ་ སོ་ནམ་ཞིང་ལམ་གྱི་ སྦོ་ལོགས་ཁར་ཡོད་རུང་ ཐག་རིང་ཤོས་ར་ རྒེད་འོག་ལྟེ་བ་ལས་ དུས་ཡུན་ཆུ་ཚོད་༣ དེ་ཅིག་ རྐང་སྟོང་འགྱོ་དགོ་པའི་ གསེར་གྱི་ཐང་རྒེད་འོག་ སེམས་ལྡན་ལྗོངས་དང་ ཕུན་བརྟན་ཆུ་རྒེད་འོག་ སྟོང་ཤིང་ཚོགས་རྒྱན་ས་ཁོངས་ཚུ་ཨིན་རུང་ ཚོགས་རྒྱན་ས་ཁོངས་མང་ཤོས་ར་ འཁོར་ལམ་ལས་ དུས་ཡུན་སྐར་མ་༣༠ ནང་ ལྷོད་ཚུགསཔ་ཨིན་པས།
རྫོང་ཁག་བཙག་འཐུ་འགོ་དཔོན་ སྐལ་བཟང་མཚོ་མོ་གིས་ སླབ་མིའི་ནང་ བཙག་འཐུའི་དོན་ལུ་ ཚོགས་རྒྱན་འགོ་དཔོན་ཚུ་དང་གཅིག་ཁར་ ཚོགས་རྒྱན་འཕྲུལ་ཆས་ཚུ་ཡང་ ཉེན་སྲུང་དང་ལྡནམ་སྦེ་ ལྷོད་ཡོདཔ་བཞིན་དུ་ བཙག་འཐུའི་དོན་ལུ་ གྲ་སྒྲིག་སོང་སྟེ་ཡོད་ཟེར་ཨིན་པས།
རྒེད་འོག་༡༢ ནང་ལས་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༢༠,༩༥༣ ཡོད་པའི་ནང་ལས་ མཐོ་ཤོས་དེ་ དཀྱིལ་འཁོར་ཐང་རྒེད་འོག་ནང་༢,༢༡༩ དང་ ཉུང་ཤོས་དེ་ སྒོ་སེར་གླིང་རྒེད་འོག་ནང་༡,༤༩༤ ཨིན་པས།
དེ་ལས་ དུང་ལ་སྒང་རྒེད་འོག་ནང་འབད་བ་ཅིན་ ཚོགས་རྒྱན་བཙུགས་མི་༢,༠༠༧ དང་ མནྜལ་སྒང་རྒེད་འོག་ནང་༡,༦༣༩ སྤ་ཚ་གླིང་ལུ་༡,༦༤༣ ཕུན་བརྟན་ཆུ་ལུ་༡,༦༢༦ རང་ཐག་གླིང་ལུ་༡,༧༣༡ སེམས་ལྗོངས་ལུ་༡,༨༢༡ གསེར་གྱི་ཐང་ལུ་༡,༦༨༣ ཡོདཔ་ད་ མཐོ་ཤོས་༢ པ་དེ་ མཚོ་གླིང་མཁར་ལུ་༢,༡༤༧ དང་ རྩི་རང་སྟོད་ལུ་༡,༥༥༣ ཨིན་པས།
བཙག་འཐུའི་དོན་ལུ་ འདེམས་ངོ་ཚུ་ཡང་ མཚོ་གླིང་མཁར་དང་ དཀྱིལ་འཁོར་ཐང་ རྩི་རང་སྟོད་ མནྜལ་སྒང་ སྒོ་སེར་གླིང་ དེ་ལས་ཕུན་བརྟན་ཆུ་རྒེད་འོག་༦ ནང་ལས་ ཡོདཔ་ཨིན་པའི་གནས་ཚུལ།

robotstxt: allowed

filter: keep


text:
༉ འདས་པའི་ཉིནམ་དག་པ་ཅིག་གི་ཧེ་མར་ བཀྲིས་སྒང་དེ་ འབྲུག་ཕུན་སུམ་ཚོགས་པ་ལུ་ རྒྱབ་སྐྱོར་སྒྲིང་སྒྲིང་ཡོད་མི་ རྫོང་ཁག་ཨིནམ་ལས་ སྤྱིར་བཏང་བཙག་འཐུའི་སྐབས་ ཁྲིམས་ཤིང་འདེམས་ཁོངས་རྐྱངམ་གཅིག་ མི་སེར་དམངས་གཙོ་ཚོགས་པའི་འདེམས་ངོ་རྡོ་རྗེ་ཆོས་སྒྲོན་ལུ་ ཤོར་ནི་ཨིན་པའི་ བཤད་ཐོ་བཏང་ཡོདཔ་ཨིན་པས།
མི་ལེ་ཤ་གིས་ འབྲུག་ཕུན་སུམ་ཚོགས་པ་གིས་ འདེམས་ཁོངས་༤ ལས་ རྒྱལ་ཁ་འཐོབ་འོང་ཟེར་ ལོ་རྒྱུས་སླབ་སར་ གོ་ཡོདཔ་ཨིན་རུང་ ཁ་ཙ་ སྤྱི་ཚོགས་གཉིས་པའི་ བཙག་འཐུའི་སྐབས་ རྒྱལ་ཡོངས་ཚོགས་འདུའི་སྡོད་ཁྲི་༣ མི་སེར་དམངས་གཙོ་ཚོགས་པ་ལུ་ ཤོར་མི་དེ་ཡང་ འགྲེམ་ཐོག་ཚོགས་རྒྱན་ལུ་བརྟེན་ཨིན་པས།
དེ་ཡང་ བཀང་ལུང་-བསམ་མཁར་-ཨུ་མཛོ་རོང་འདེམས་ཁོངས་ཀྱི་ འབྲུག་ཕུན་སུམ་ཚོགས་པའི་འདེམས་ངོ་ འཕྲིན་ལས་དཔལ་ལྡན་རྡོ་རྗེ་དེ་ མི་སེར་དམངས་གཙོ་ཚོགས་པའི་འདེམས་ངོ་ ནོར་བུ་དབང་ཕྱུག་གིས་ ཚོགས་རྒྱན་ཕུད་རྡོག་༢ ཀྱིས་ ཕམ་བཏང་ཡོདཔ་ད་ འཕྲིན་ལས་དཔལ་ལྡན་གྱིས་ འཕྲུལ་ཆས་ཚོགས་རྒྱན་༢,༢༣༢ ཐོབ་སྟེ་ རྒྱལ་ཁ་ཐོབ་ཡོད་རུང་ འགྲེམ་ཐོག་ཚོགས་རྒྱན་༥༠༩ མ་གཏོགས་ ཐོབ་མ་ཚུགསཔ་ལས་ ཕམ་སོཔ་ཨིན་པས།
ནོར་བུ་དབང་ཕྱུག་གིས་ འཕྲུལ་ཆས་ཚོགས་རྒྱན་༡,༩༤༦ མ་གཏོགས་ ཐོབ་མ་ཚུགས་རུང་ འགྲེམ་ཐོག་ཚོགས་རྒྱན་༧༩༧ ཐོབ་ཅི།
དེ་ལས་ ཝམ་རོང་འདེམས་ཁོངས་ནང་ཡང་ འབྲུག་ཕུན་སུམ་ཚོགས་པའི་འདེམས་ངོ་ ལྷ་ཀྲུ་དེ་ ཚོགས་རྒྱན་༥༤ གིས་ ཕམ་ཡོདཔ་ད་ མི་སེར་དམངས་གཙོ་ཚོགས་པའི་འདེམས་ངོ་ ཀརྨ་བསྟན་འཛིན་གྱིས་ འགྲེམ་ཐོག་ཚོགས་རྒྱན་༧༤༤ རྩིས་ཏེ་ ཚོགས་རྒྱན་༢,༡༥༤ ཐོབ་ཡོདཔ་ད་ ལྷ་ཀྲུ་གིས་ འཕྲུལ་ཆས་ཚོགས་རྒྱན་༡,༥༤༠ དང་ འགྲེམ་ཐོག་ཚོགས་རྒྱན་༥༤༠ ཐོབ་ནུག།
མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་ཆོས་སྒྲོན་གྱིས་ ཁྲིམས་ཤིང་འདེམས་ཁོངས་ལས་ འགྲེམ་ཐོག་ཚོགས་རྒྱན་༡,༠༤༥ དང་ འཕྲུལ་ཆས་ཚོགས་རྒྱན་༡,༤༩༦ འབདཝ་ད་ བསྡོམས་ཀྱིས་ཚོགས་རྒྱན་༢,༥༤༡ ཐོབ་སྟེ་ འབྲུག་ཕུན་སུམ་ཚོགས་པའི་འདེམས་ངོ་ ཆོས་སྐྱིད་དབང་མོ་དེ་ ཕམ་བཏང་ཡོདཔ་ད་ ཆོས་སྐྱིད་དབང་མོ་གིས་ འགྲེམ་ཐོག་ཚོགས་རྒྱན་༣༢༥ དང་ འཕྲུལ་ཆས་ཚོགས་རྒྱན་༨༦༦ མ་གཏོགས་ཐོབ་མ་ཚུགས་པས།
དེ་འབདཝ་ད་ འབྲུག་ཕུན་སུམ་ཚོགས་པ་གིས་ བར་མཚམས་-གཤོང་ཕུག་འདེམས་ཁོངས་ཀྱི་འདེམས་ངོ་ དབང་འདུས་ནོར་བུ་དང་ ར་ལྡི་-སག་སྟེང་འདེམས་ཁོངས་ཀྱི་འདེམས་ངོ་ འཇིགས་མེད་དབང་ཕྱུག་༢ ཀྱིས་ རྒྱལ་ཁ་ཐོབ་ཡོདཔ་ད་ དབང་འདུས་ནོར་བུ་གིས་ འགྲེམ་ཐོག་དང་ འཕྲུལ་ཆས་ཚོགས་རྒྱན་གཉིས་ཆ་རའི་ནང་ རྒྱལ་ཁ་ཐོབ་མི་དེ་ཡང་ འགྲེམ་ཐོག་ཚོགས་རྒྱན་༨༣༩ རྩིས་ཏེ་ ཚོགས་རྒྱན་བསྡོམས་༣,༥༤༠ ཐོབ་ཡོདཔ་ད་ མི་སེར་དམངས་གཙོ་ཚོགས་པའི་འདེམས་ངོ་ འཕྲིན་ལས་ནོར་བུ་གིས་ འགྲེམ་ཐོག་ཚོགས་རྒྱན་༦༤༢ རྩིས་ཏེ་ ཚོགས་རྒྱན་༡,༧༡༣ མ་གཏོགས་ ཐོབ་མ་ཚུགས་པས།
དེ་ལས་ ར་ལྡི་-སག་སྟེང་འདེམས་ཁོངས་ནང་ འཇིགས་མེད་དབང་ཕྱུག་གིས་ འགྲེམ་ཐོག་ཚོགས་རྒྱན་༤༤༥ རྩིས་ཏེ་ ཚོགས་རྒྱན་༢,༢༦༢ ཐོབ་ཡོདཔ་ད་ ཁོ་གི་བྱང་ཕྱད་ མི་སེར་དམངས་གཙོ་ཚོགས་པའི་འདེམས་ངོ་ ཀུན་ལེགས་རྡོ་རྗེ་གིས་ འཕྲུལ་ཆས་ཚོགས་རྒྱན་༡,༦༦༦ དང་ འགྲེམ་ཐོག་ཚོགས་རྒྱན་༥༢༧ ཐོབ་ཡོད་པའི་གནས་ཚུལ།


text:
རྫོང་ཁག་དེ་ནང་ སྒང་ཟུར་- སྨིན་རྗེ་འདེམས་ཁོངས་ཀྱི་དོན་ལུ་ སྲིད་ཚོགས་༢ ཀྱི་བར་ན་ རྩོད་འགྲན་འགོ་འདྲེན་འཐབ་པའི་སྐབས་ལུ་ བཅའ་མར་གཏོགས་མི་ ལྷུན་རྩེ་ཁྲོམ་གྱི་མི་སེར་ཚུ་གིས་ སླབ་མིའི་ནང་ རྫོང་ཁག་དེ་ མཐའ་ཟུར་གྱི་རྫོང་ཁག་ཅིག་འབད་མི་ལུ་བརྟེན་ ད་ལས་ཕར་ གོང་འཕེལ་གྱི་འགྱུར་བ་བཟོ་ཚུགས་མི་ བསྐྱིན་འགྲུལ་གྱི་དཀའ་ངལ་བསལ་ཚུགས་མི་ ལྕོགས་གྲུབ་ཅན་གྱི་སྲིད་ཚོགས་དང་ འདེམས་ངོ་ཅིག་བཙག་འཐུ་འབད་དགོཔ་ ཡོད་ཟེར་ཨིན་པས།
ཚོང་པ་ཅིག་གིས་ སླབ་མིའི་ནང་ ད་རེས་ནངས་པ་ བསྐྱིན་འགྲུལ་བཀག་ཆ་འབད་མི་ལུ་བརྟེན་ ཁྲོམ་ཁར་སྡོད་ཁྱིམ་རྐྱབ་མ་ཚུགས་པར་ལུས་ཡོད་ཟེར་ཨིནམ་ད་ ཚོང་པ་གཞན་མི་ཅིག་གིས་ སླབ་མིའི་ནང་ དཀའ་ངལ་དེ་ བསལ་ཐབས་ལུ་ གཞུང་གསརཔ་དྲག་ནི་བཟུམ་ཅིག་འདུག་ཟེར་ཨིན་རུང་ ལ་ལུ་ཅིག་གིས་འབད་བ་ཅིན་ དཀའ་ངལ་ཐོན་མིའི་ ལཱ་འཕྲོ་མཐུད་འབད་ནི་ལུ་ ཧེ་མའི་གཞུང་དེ་ར་ དྲག་ཟེར་ཨིན་པས།
ཨིན་རུང་ སྒང་ཟུར་- སྨིན་རྗེ་འདེམས་ཁོངས་ཀྱི་ འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་དང་ མི་སེར་དམངས་གཙོ་ཚོགས་པའི་འདེམས་ངོ་ བློ་བཟང་རྡོ་རྗེ་གིས་ སྒང་ཟུར་དང་ མཁོ་མང་ ཀུར་སྟོད་ སྨིན་རྗེ་རྒེད་འོག་༤ གི་མི་སེར་ཚུ་ལས་ ཚོགས་རྒྱན་གྱི་ རྒྱབ་སྐྱོར་འཐོབ་ཐབས་ལུ་དམིགས་ཏེ་ རྩོད་བསྡུར་འབད་བའི་སྐབས་ལུ་ ཁོང་རའི་ཚོགས་པའི་ལྟ་བ་དང་ ཁས་བླངས་ཚུ་ ག་དེ་དྲག་དྲག་ གོ་བ་བཤད་དེ་ བྱིནམ་ཨིན་པས།
འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་གྱིས་ སླབ་མིའི་ནང་ མི་སེར་ཚུ་ལུ་ འདྲ་མཉམ་དང་ དྲང་བདེན་ཐོག་ལས་ མི་སེར་ཚུ་ རང་མགོ་རང་འདྲོངས་བཟོ་ནི་དེ་ ཨིན་ཟེར་ཨིནམ་ད་ ད་ལྟོ་ གཞུང་གི་བུ་ལོན་བཟོ་ཡོད་རུང་ མ་འོངས་པ་ལུ་ གློག་ཤུགས་མེ་ག་ཝཊ་༡༠,༠༠༠ བཟོ་སྐྲུན་འབད་ནི་ཨིན་མི་དེ་གིས་ རྒྱལ་ཁབ་ནང་ འོང་འབབ་སྦོམ་བཟོ་ཚུགས་ཟེར་ཨིན་པས།
དེ་མ་ཚད་ ལོ་ལྔའི་འཆར་གཞི་༡༡ པའི་ གོང་འཕེལ་གྱི་ལཱ་ཚུ་གྲུབ་ཐབས་ལུ་ ཞི་གཡོགཔ་ཚུ་ ལྗོན་སྟངས་ཅན་བཟོ་ཐབས་ལུ་ ཞི་གཡོགཔ་ཚུ་ལུ་ འཐོབ་ཁུངས་སེང་ནི་དང་ ན་གཞོན་གྱི་དཀའ་ངལ་བསལ་ནི་ ལྷུན་རྩེ་རྫོང་ཁག་ནང་འབད་བ་ཅིན་ འབྲུག་ཕུན་སུམ་ཚོགས་པ་གིས་ འཆར་གཞི་ནང་ཡོད་མིའི་ གོང་འཕེལ་གྱི་གྲུབ་འབྲས་སྦོམ་ སྟོན་ཚུགས་ཡོདཔ་མ་ཚད་ འཆར་གཞི་ནང་མེད་མི་ཡང་ གྲུབ་འབྲས་སྦོམ་སྟོན་ཏེ་ཡོད་ཟེར་ཨིནམ་ལས་ རྫོང་ཁག་དེ་ མཐའ་ཟུར་གྱི་རྫོང་ཁག་ཅིག་འབད་མི་ལུ་བརྟེན་ རྒྱབ་ཁར་ལུས་ཏེ་ཡོད་རུང་ བཙག་འཐུ་འགྲུབ་གནང་པ་ཅིན་ གོང་འཕེལ་གྱི་ལཱ་ཚུ་ སྦོམ་སྦེ་ར་འབད་ཚུགས་ཟེར་ཨིན་པས།
འབྲུག་ཕུན་སུམ་ཚོགས་པ་གིས་ བཙག་འཐུ་འགྲུབ་པ་ཅིན་ ལྷུན་རྩེ་རྫོང་ཁག་གི་མི་སེར་ཚུ་ལུ་མ་ཚད་ ཤར་ཕྱོགས་རྫོང་ཁག་གི་མི་སེར་ཚུ་ལུ་ཕན་པའི་ སྒོར་གཱན་ ཤིང་མཁར་གྱི་གཞུང་ལམ་དེ་ མགྱོགས་སུ་སྦེ་བཏོན་ནི་དང་ གཞན་ཡང་ རྒེད་འོག་ཚུ་དང་ སོ་ནམ་ཞིང་ལམ་ སྨན་ཁང་ལ་སོགས་པའི་མཐུན་རྐྱེན་ཚུ་ མ་བཏུབ་བཏུབ་སྦེ་ ཕུལ་ནིའི་ཁས་བླངས་ཡོད་ཟེར་ཨིནམ་ད་ ཁས་བླངས་ཚུ་ཡང་ མི་སེར་ཚུ་གིས་ རེ་བ་བསྐང་དགོ་པའི་ཁས་བླངས་ཚུ་ ཨིན་ཟེར་ཨིན་པས།
ཁོ་གིས་ སླབ་མིའི་ནང་ སྤྱི་ལོ་༢༠༠༨ ལུ་ བཙག་འཐུ་ལས་བརྟེན་ ཕམ་བུ་གཞི་ གཉེན་གྲོགས་ཀྱི་བར་ན་ གཡུས་ཕྱོགས་ཀྱི་བར་ན་ སྟབས་མ་བདེཝ་ཐོན་མི་ལུ་ ཁོ་གིས་ ཚ་གྱང་ལང་དགོཔ་མ་བྱུང་རུང་ དུས་ཅི་ འགོ་ཐོག་བཙག་འཐུ་གི་གྲུབ་འབྲས་ལུ་ལྟ་བ་ཅིན་ ལུང་ཕྱོགས་ ཁ་དབྱེ་དོ་བཟུམ་ཡོདཔ་ལས་ ཚ་གྱང་སྦོམ་ལང་ཡོད་མི་ལུ་བརྟེན་ མི་སེར་ཚུ་གིས་ ནམ་རང་འབད་རུང་ གཅིག་མཐུན་སྦེ་གནས་དགོཔ་ གལ་ཆེ་ཟེར་ཨིན་པས།
མི་སེར་དམངས་གཙོ་ཚོགས་པའི་ འདེམས་ངོ་ བློ་བཟང་རྡོ་རྗེ་གིས་ སླབ་མིའི་ནང་ འབྲུག་རྒྱལ་ཁབ་དེ་ རང་དབང་རང་བཙན་སྦེ་ ལོ་ངོ་བརྒྱ་ལྷགཔ་ཅིག་སྡོད་པའི་ཤུལ་ལུ་ དམངས་གཙོའི་གཞུང་འགོ་བཙུགས་ཡོདཔ་ལས་ ད་ལས་ཕར་འབད་རུང་ དགའ་བ་དང་ སྐྱིད་པའི་ངང་ལུ་ སྡོད་དགོ་པ་ཅིན་ མི་སེར་ཚུ་གིས་ གཞུང་གདམ་འཐུ་འབད་ནི་དེ་ འཛོལ་ནི་མི་འོང་ཟེར་ཨིན་པས།
ཁོ་གིས་སྲིད་དོན་ཚོགས་པ་ནང་འཛུལ་དགོ་མི་དེ་ཡང་ ན་གཞོན་གྱི་དཀའ་ངལ་ཚུ་ སྦོམ་འབད་ར་མཐོང་ཡོདཔ་ལས་བརྟེན་ འདས་པའི་གཞུང་གི་དཀའ་ངལ་སེལ་མ་ཚུགས་མི་དེ་ བསལ་ཚུགསཔ་འབད་ནི་ཟེར་ཨིནམ་མ་ཚད་ སྲིད་ཚོགས་ཀྱི་ལྟ་བ་ཡང་ དབང་ཚད་ཕྱིར་སྤེལ་ཨིནམ་ལས་ གལ་སྲིད་ མི་སེར་དམངས་གཙོ་ཚོགས་པ་དེ་ བཙག་འཐུ་འགྲུབ་ཅིན་ དབང་ཚད་དེ་ གཞུང་ལྟེ་བ་ལུ་མ་བཞག་པར་ མི་སེར་ཚུ་ལུ་ སྤྲོད་ནི་ཟེར་ཨིན་པས།
སྲིད་ཚོགས་དེ་གིས་ ཁས་བླངས་ཡང་ རྒྱལ་ཡོངས་དང་ རྫོང་ཁག་ དེ་ལས་ རྒེད་འོག་དང་ སྤྱི་འོག་དབྱེ་གསལ་འབད་དེ་ ཁག་མ་འདྲཝ་ཡོད་རུང་ དུས་ཚོད་མེདཔ་ལས་བརྟེན་ ཞུ་མི་ཚུགས་དོ་ཡོདཔ་ལས་ བཅུད་བསྡུ་བ་ཅིན་ རྒྱལ་ཁབ་ནང་ གློ་བུར་གྱི་དོན་ལུ་ གནམ་གྲུ་ཆུང་ཀུ་༢ དང་ རྒེད་འོག་༢༠༥ ནང་ འཁོར་ལམ་རྩི་ནག་གཏང་སྟེ་ སྣུམ་འཁོར་བཱོ་ལི་རོ་༡ བྱིན་ནི་ དེ་ལས་ སྤྱི་འོག་རེ་ནང་ འཕྲུལ་གླང་ པཱ་ཝར་ཊི་ལར་རེ་སྤྲོད་ནི་ཚུ་ སྲིད་ཚོགས་དེ་གིས་ ཁས་བླངས་ཨིན་ཟེར་ཨིནམ་ལས་ ཁས་བླངས་ཚུ་ཡང་ ཁ་དང་ལགཔ་རྟགས་མཐུན་ཚུགས་ཟེར་ཨིན་པས།
རྩ་ཁྲིམས་ཅན་གྱི་གཙུག་སྡེ་ཚུ་ལུ་ དབང་ཚད་སྤྲོད་ནི་དང་ བརྡ་བརྒྱུདཔ་ཚུ་ལུ་དབང་ཚད་ཚུ་སྤྲོད་དེ་ དེ་ཚུ་ནང་ ལགཔ་རྩ་ལས་ར་མ་རྐྱབ་པར་ ཕྱག་ཞུ་ནི་ཟེར་ཨིནམ་ད་ སྒེར་སྡེ་གོང་འཕེལ་གཏང་ནི་ལུ་ཡང་ རྒྱབ་སྐྱོར་ཚུ་ཕུལ་ནི་ཟེར་ཨིན་པས།
དྲི་བཀོད་སྐབས་ལུ་ ཀརྨ་རང་གྲོལ་གྱིས་ བློ་བཟང་རྡོ་རྗེ་ལུ་ ཁོ་ར་ན་གཞོན་སྦེ་སྡོད་པའི་སྐབས་ལུ་ ན་གཞོན་ཚུ་གིས་ སེམས་ལུ་ ཚ་གྱང་༣ ཡོད་མི་དེ་ཡང་ དང་པ་ ཕམ་ལུ་དྲིན་ལན་འཇལ་ནི་ གོང་མ་ལུ་གུས་ཞབས་འབད་ནི་ དེ་ལས་ རྒྱལ་ཁབ་ལུ་ ཕྱག་ཞུ་ནི་ཚུ་ཨིནམ་ལས་ ད་རེས་ཀྱི་ན་གཞོན་ཚུ་གི་ སེམས་ཁར་འབད་བ་ཅིན་ མནོ་བསམ་ག་དེ་སྦེ་བཏང་དོ་ག་ ཡང་ཅིན་ དེ་ལུ་ འགྱུར་བ་ཡོད་ག་ཟེར་ཨིན་པས།
བློ་བཟང་རྡོ་རྗེ་གིས་འབད་བ་ཅིན་ ན་གཞོན་ཚུ་ རྒྱལ་ཁབ་ཅིག་གི་མི་ཁུངས་ཨིནམ་ལས་ རྩ་ཁྲིམས་ཆེན་མོའི་ནང་འབད་རུང་ ན་གཞོན་ཚུ་གིས་ དེ་བཟུམ་ནང་བཅའ་མར་གཏོགས་ཆོགཔ་སྦེ་ཡོདཔ་མ་ཚད་ ན་གཞོན་ཚུ་ལུ་ སེམས་ཀྱི་མནོ་ཐངས་དེ་ ཧེ་མའི་རྒན་ཤོས་ཚུ་གིས་ མནོ་དོ་བཟུམ་སྦེ ཕམ་ལུ་དྲིན་ལན་འཇལ་ནི་དང་ གོང་མ་ལུ་ གུས་ཞབས་འབད་ནི་ དེ་ལས་ རྒྱལ་ཁབ་ལུ་ ཕྱག་ཞུ་ནི་མནོ་བསམ་མ་གཏོགས་ རེ་བ་གཞན་མེད་ཟེར་ཨིན་པས།
བློ་བཟང་རྡོ་རྗེ་གིས་ ཀརྨ་རང་འགྲོལ་ལུ་ ཁོ་གི་གསལ་བཤད་ནང་འབད་བ་ཅིན་ རྫོང་ཁག་དེ་ནང་ གོང་འཕེལ་རྒྱ་ཆ་བརྒྱ་གྲུབ་ཚུགས་ཅིག་ཟེར་ཨིནམ་ལས་ དེ་གི་ནང་ལས་ འཛོལ་བ་༢ དེ་ཅིག་འབྱུང་མི་དེ་ ག་ཅི་ཨིན་ན་དང་ གལ་སྲིད་ ཁོ་གི་བཙག་འཐུ་འགྲུབ་པ་ཅིན་ ཁོ་ལུ་ བསླབ་བྱ་ག་ཅི་བྱིན་ནི་སྨོ་ཟེར་མི་ལུ་ ཀརྨ་རང་གྲོལ་གྱིས་ འཛོལ་བ་དེ་ མཁོ་མང་རྒེད་འོག་ གཙང་སྒོ་གཡུས་ཚན་ནང་ འཁོར་ལམ་ལྷོད་མ་ཚུགས་མི་དང་ སྒོར་གཱན་ ཤིང་མཁར་གྱི་ལམ་བསལ་མ་ཚུགས་མི་དེ་ ཨིན་ཟེར་ཨིནམ་ད་ གལ་སྲིད་ བཙག་འཐུ་འགྲུབ་པ་ཅིན་ མི་སེར་ཚུ་ལུ་ མགུ་སྐོར་རྐྱབ་ནི་མི་འོང་ཟེར་ཨིནམ་ཚད་ བཙག་འཐུ་འགྲུབ་པ་ཅིན་ དཔོན་སྦེ་མནོ་བསམ་མ་བཏང་པར་ བྱ་རོགས་བཟུམ་ཅིག་སྦེ་ མནོ་བསམ་གཏང་དགོ་ཟེར་ཨིན་པའི་གནས་ཚུལ།


text:
མི་ལ་སྟོབས་རྒྱས་ཀྱིས་ སླབ་མི་དང་འཁྲིལཝ་ད་ དུས་ཅི་ ཁོ་བཟུམ་སྦེ་ ལས་རིམ་འགོ་འདྲེན་འཐབ་མི་ག་ར་ལུ་ གྱོང་རྒུད་ཕོག་དགོ་མི་དེ་ རྒྱལ་ཁབ་ནང་ དེ་བཟུམ་མའི་ སྤྲོ་སྟོན་ལས་རིམ་ འགོ་འདྲེན་འཐབ་མི་མངམ་ཐོན་མི་དང་ རྒྱལ་ཁབ་ཀྱི་མི་རློབས་ཉུང་སུ་ཅིག་ལས་མེད་མི་ལུ་བརྟེན་ ཧེ་མ་རྒྱབ་སྐྱོར་འབད་མི་ཚུ་གིས་ཡང་ རྒྱབ་སྐྱོར་འབད་ནི་ལུ་ སྤྲོ་བ་ལེན་མ་བཏུབ་ཟེར་ཨིན་པས།
གཞུང་གི་འགོ་དཔོན་དང་ ལས་སྡེ་ ལས་འཛིན་ དེ་ལས་ གཞུང་མིན་ཚོགས་པའི་ཁ་ཐུག་ལས་ རང་ལུགས་ཀྱི་ བོད་སྒྲ་དང་ གཞུང་སྒྲ་ དེ་ལས་ རིག་གསར་གྱི་ཞབས་བྲོ་ཚུ་ མི་ཉམས་གོང་འཕེལ་གྱི་དོན་ལུ་ ལས་རིམ་འགོ་འདྲེན་འཐབ་མི་ལུ་ ངལ་རངས་དང་ དགའ་ཚོར་ཡོད་ལུགས་ཚུ་ སླབ་སྟེ་འབད་རུང་ མ་དངུལ་གྱི་ རྒྱབ་སྐྱོར་འབད་མི་ མིན་འདུག་ཟེར་ཨིན་པས།
སྐྱེས་སྟོབས་རིག་འཚོལ་ནང་ལས་ དྲག་ཤོས་ཐོན་མི་༦ ལུ་ གསོལ་རས་དབྱེ་ཁག་༢ སྦེ་ བགོ་བཤའ་རྐྱབ་སྟེ་ བྱིན་པའི་གྲས་ལས་ སྤྱིར་བཏང་གཞུང་སྒྲ་དང་ བོད་སྒྲ་ དེ་ལས་ རིག་གསར་གསུམ་ཆ་ར་ འདྲ་མཉམ་སྦེ་ འཐེན་ཚུགས་མི་ ཨང་པ་དང་པ་ རིན་ཆེན་བྲོ་ཡ་ལུ་ དངུལ་ཀྲམ་༡༦༠,༠༠༠ དང་ ཨང་༢ པ་ ཚེ་རིང་དབང་མོ་ལུ་ དངུལ་ཀྲམ་༡༡༠,༠༠༠ དེ་ལས་ ཨང་༣ པ་ བསོད་ནམས་ཆོས་སྐྱིད་ལུ་ དངུལ་ཀྲམ་༨༠,༠༠༠ གསོལ་རས་སྦེ་ བྱིན་ཡོདཔ་ཨིན་པས།
དེ་བཟུམ་སྦེ་ དབྱེ་ཁག་༢ པ་དེ་ ཁོང་༦ ལས་ གཞུང་སྒྲ་འཐེན་མི་དྲག་ཤོས་ བཀྲིས་དཔལ་འབྱོར་དང་ བོད་སྒྲ་འཐེན་མི་ འཇིགས་མེད་ལྷུན་གྲུབ་ དེ་ལས་ རིག་གསར་ནང་ ཉི་མ་བཟང་མོ་ ༣ ལུ་ དངུལ་རྐྱང་གི་གསོལ་རས་ དངུལ་ཀྲམ་༥༠,༠༠༠ རེ་བྱིན་ཡོདཔ་ཨིན།
བསམ་རྩེ་རྫོང་ཁག་ རྟ་རྦབ་འགྲམ་བསྟོད་འབྲིང་རིམ་སློབ་གྲྭ་བར་མའི་ སློབ་རིམ་༥ པའི་ སློབ་ཕྲུག་ སྐྱེས་ལོ་༡༢ ལང་མི་ རིན་ཆེན་བྲོ་ཡ་གིས་ ཀུན་གསལ་ལུ་སླབ་མི་དང་འཁྲིལཝ་ད་ ལོ་ན་ཆུང་ཀུ་བསྒང་ལས་ར་ གཞུང་སྒྲ་དང་ བོད་སྒྲ་ དེ་ལས་ རིག་གསར་འཐེན་ནི་ལུ་ སྤྲོ་བ་དང་ དང་འདོད་སྦོམ་ཡོདཔ་ལས་ སློབ་གྲྭའི་ནང་ཡང་ སྐད་འཐེན་ནིའི་འགྲན་བསྡུར་ཚུ་ནང་ བཅའ་མར་གཏོགས་ཏེ་ སློབ་གྲྭའི་ཁ་ཐུག་ལས་ གསོལ་རས་ཚུ་ ཐོབ་ཅི་ཟེར་ཨིན་པས།
ད་རིས་ འབྲུག་མི་ཡོངས་ཀྱི་ རྒྱབ་སྐྱོར་ལུ་བརྟེན་ ང་གིས་ སྐྱེས་སྟོབས་རིག་འཚོལ་ནང་ལས་ དྲག་ཤོས་ཐོན་ཚུགས་མི་ལུ་ བཀྲིན་དགའ་འཚོར་ཡོད་པའི་ཁར་ རང་ལུགས་ཀྱི་ཞབས་བྲོ་ཚུ་ མི་ཉམས་གོང་འཕེལ་གཏང་ཐབས་ལུ་ བརྩོན་ཤུགས་བསྐྱེད་དེ་ འབྲེལ་གཏོགས་འབད་ནིའི་རེ་བ་ཡོད་ཟེར་ཨིན་པས།
རྟ་རྦབ་འགྲམ་བསྟོད་འབྲིང་རིམ་སློབ་གྲྭ་བར་མའི་སློབ་དཔོན་ ཚེ་རིང་བཟང་མོ་གིས་ སླབ་མིའི་ནང་ སྤྱི་ལོ་༢༠༡༢ ལུ་ སློབ་གྲྭ་ནང་ ཞབས་བྲོ་འཐེན་ནིའི་ འགྲན་བསྡུར་འགོ་འདྲེན་འཐབ་པའི་སྐབས་ དྲག་ཤོས་འཐོན་ཚུགས་ནི་དེ་གིས་ སྐྱེས་སྟོབས་རིག་འཚོལ་ནང་ བཅའ་མར་གཏོགས་ནི་ལུ་ རྒྱབ་སྐྱོར་འབད་དེ་ ད་རེས་ གྲུབ་འབྲས་ལེགས་ཤོམ་ཐོན་ཚུགསཔ་ལས་ སེམས་དགའ་ཡི་ཟེར་ཨིན་པས།
རིན་ཆེན་བྲོ་ཡ་གིས་ མ་འོངས་པ་ལུ་ རྒྱལ་ཁབ་ཀྱི་ ལམ་སྲོལ་ལུ་ ཕན་ཐོགས་ཚུགས་ནིའི་འོས་འབབ་ཡོདཔ་ལས་ ངལ་རངས་ཀྱི་ དགའ་ཚོར་ལུ་ སྟག་ཚང་བཟོ་སྐྲུན་གྱི་ ཇོ་བདག་གིས་ རིན་ཆེན་བྲོ་ཡ་ལུ་ སློབ་རིམ་༡༢ པ་ཚུན་སློབ་སྦྱོང་གི་ཟད་འགྲོ་ གཏང་ནི་ལུ་ ཁས་བླངས་འབད་ཡོདཔ་ཨིན་པས།
འགྲན་བསྡུར་ནང་ལས་ ཨང་དང་པ་ལས་༦ པ་ཚུན་ ཐོན་མི་སློབ་ཕྲུག་ཚུ་ལུ་ ཀུན་གསལ་ལས་འཛིན་གྱིས་ ལོ་༡ ལང་ནི་གི་ འབྲི་དེབ་ཆ་ཚང་རེ་དང་ མི་དབང་རྒྱལ་བཙུན་རྣམ་གཉིས་ཀྱི་ སྐུ་པར་རེ་ བྱིན་ཡོད་པའི་གནས་ཚུལ།


text:
༉ སྡེ་ཚན་ག་པའི་ཁག་འབགཔ་ སྐྱེས་ལོ་༣༦ ལང་མི་ཅིག་གིས་ མོང་སྒར་རྫོང་ཁག་ ན་རང་སྨན་ཁང་འབྲིང་མ་བཟོ་སྐྲུན་དང་འབྲེལ་བའི་ ཐོག་མའི་རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་པར་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་ནུག།
དེ་འབདཝ་ད་ མཐོ་གཏུགས་པ་ སྤ་རོ་ལས་ ཡུ་དབང་ཕྱུག་བཟོ་སྐྲུན་ལས་སྡེའི་ཇོ་བདག་ ཨྱོན་དབང་ཕྱུག་གིས་ མཐོ་གཏུགས་འབད་དགོ་པའི་ གནད་དོན་ག་ཅི་ཨིན་ན་ ད་ལྟོ་ ཆེ་མཐོ་ཁྲིམས་འདུན་ལུ་ མ་ཕུལ་བར་ཡོདཔ་ཨིན་པས།
ཨྱོན་དབང་ཕྱུག་གིས་ མགུ་སྐོར་དང་ གཡོ་སྒྱུ་ ངན་ལྷད་ལག་ལེན་འཐབ་སྟེ་ བཟོ་སྐྲུན་གྱི་ སྤུས་ཚད་ལུ་ ཐོ་ཕོག་ནི་དེ་གིས་ སྤྱི་ལོ་༢༠༠༩ ཟླཝ་༩ པའི་ཚེས་༢༡ ལུ་ ས་ཡོམ་གྱིས་ ན་རང་སྨན་ཁང་འབྲིང་མ་སྡེ་རིམ་༢ པ་དེ་ རྩ་བ་ལས་ རམ་ཡོདཔ་ད་ ཁོ་ལུ་ རྫོང་ཁག་ཁྲིམས་འདུན་གྱིས་ བཙོན་ཁྲིམས་ལོ་༢ བཀལ་ཡོད་རུང་ ཁྲིམས་འཐུས་བཏབ་ཆོག་པའི་ ཁྲིམས་ཀྱི་བཀའ་རྒྱ་གནང་ནུག།
དེ་མ་ཚད་ བཟོ་སྐྲུན་གྱི་རྒྱུ་ཆས་ བྱང་ཉེས་ལག་ལེན་འཐབ་མི་ལུ་བརྟེན་ ན་རང་སྨན་ཁང་མེདཔ་བཏང་དཔ་ལས་ གཞུང་ལུ་ སྐུ་གྱོང་དངུལ་ཀྲམ་ས་ཡ་༦.༩༧༩ ཕོག་མི་དེ་ འཁྲུན་ཆོད་བཏོན་པའི་ ཉིནམ་ལས་འགོ་བཟུང་ ཞག་གྲངས་༡༠ ནང་འཁོད་ལུ་ གཞུང་གི་རྩིས་ཁྲ་ནང་ ལོག་བཙུགས་དགོཔ་ཨིན་པས།
དེ་མ་ཚད་ ཨྱོན་དབང་ཕྱུག་གིས་ ན་རང་སྨང་ཁང་རྐྱབ་ནི་གི་ ཁག་འབག་ཐོབ་ཐབས་ལུ་ ཡིག་ཆ་རྫུས་མ་ལེ་ཤ་ བཙུགས་ཡོདཔ་མ་ཚད་ འོས་འབབ་མེད་པའི་ བཟོ་སྐྲུན་ལཱ་ཐོབ་པའི་ཤུལ་ལུ་ ཁག་འབག་གི་ གན་ཡིག་ནང་ གསལ་བཀོད་འབད་མི་ བཟོ་བཀོད་དང་མ་འཁྲིལ་བར་ ལཱ་འབད་མི་ལུ་བརྟེན་ ཡུ་དབང་ཕྱུག་བཟོ་སྐྲུན་ལས་སྡེའི་ ཆོག་ཐམ་དེ་ཡང་ ཁྲིམས་འདུན་གྱིས་ ཆ་མེད་བཏང་ནུག།
ཀུན་གསལ་གྱིས་གོ་མི་ ལོ་རྒྱུས་དང་འཁྲིལཝ་ད་ ཁག་འབགཔ་ལུ་ ཁེ་རྒུད་མ་བཏུབ་པའི་ གནད་དོན་ཅིག་ སྨན་ཁང་བཟོ་སྐྲུན་ འབད་ཚར་བའི་ཤུལ་ལས་ རྫོང་ཁག་རིན་བསྡུར་ཚོགས་ཆུང་ལུ་ རྩིས་སྤྲོདཔ་ལས་ ཁོ་གིས་ ཁག་འབག་གི་ ལམ་ལུགས་ཚུ་ལས་ འགལ་འགལཝ་མེད་རུང་ ཁོ་གི་ ཁག་འབག་ཆོག་ཐམ་ ཆ་མེད་བཏང་ནི་དེ་གིས་ ཁེ་རྒུད་མ་བཏུབ་ཟེར་ཨིན་པས།
སྤྱི་ལོ་༢༠༠༩ གི་ ས་ཡོམ་གྱིས་ སྨན་ཁང་མེདཔ་བཏང་སྟེ་ ཟླཝ་༡༡ གི་ཤུལ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ ཞིབ་དཔྱད་རྐྱབ་སྟེ་ རྩོད་དཔོན་ཡོངས་ཁྱབ་ཡིག་ཚང་གིས་ ཉེས་བཤེར་འབད་ཡོདཔ་བཞིན་དུ་ རྩོད་ཟླ་ཨྱོན་དབང་ཕྱུག་ལུ་ ཉེས་འཛུགས་ཁག་༡༢ བཀལ་ཡོད་མི་དེ་ཡང་ ཡིག་ཆ་རྫུས་བཟོའི་ ཉེས་འཛུགས་ཁག་༥ དང་ མགུ་སྐོར་གྱི་ཉེས་འཛུགས་ཁག་༥ ལོག་འདྲེན་དང་ གསུག་འབུལ་གྱི་ ཉེས་འཛུགས་རེ་བཀལ་ནུག།
སྤྱི་ལོ་༢༠༠༦-༢༠༠༧ ལུ་རྐྱབ་མི་ ན་རང་སྨང་ཁང་འབྲིང་མ་དང་ ལས་བྱེད་པའི་ཁང་ཚན་༣ ཐབ་ཚང་དང་ གསང་སྤྱོད་ཚུ་ ས་ཡོམ་གྱིས་ རྩ་བ་ལས་ མེདཔ་བཏང་ཡོདཔ་ད་ མ་གཞི་ ངན་ལྷད་བཀག་སྡོམ་ལྷན་ཚོགས་ཀྱིས་ སྨན་ཁང་རམ་སོང་པའི་ཤུལ་ལས་ ཞིབ་དཔྱད་རྐྱབ་ནི་གི་ དམིགས་འཆར་མེད་རུང་ མོང་སྒར་ཟིམ་བཟོ་རོང་དང་ སྐྱེངས་མཁར་གྱི་ ཞིང་ལམ་བཟོ་སྐྲུན་ནང་ ངན་ལྷད་ཞུགས་མི་ལུ་ ཞིབ་དཔྱད་རྐྱབ་པའི་སྐབས་ ཞིང་ལམ་སེལ་མི་ ཀེ་སི་བཟོ་སྐྲུན་ལས་སྡེའི་ ས་ཁོངས་འཕྲུལ་རིག་འགོ་དཔོན་ ཚེ་རིང་ནོར་བུ་དེ་ཡང་ ཡུ་དབང་ཕྱུག་བཟོ་སྐྲུན་ལས་སྡེ་གི་ཨིན་པའི་ ངོས་འཛིན་བྱུང་ནུག།
ས་ཁོངས་འཕྲུལ་རིག་འགོ་དཔོན་དེ་ གསུག་འབུལ་དང་ ཡིག་ཆ་རྫུས་བཟོ་ལ་སོགས་པའི་ ངན་ལྷད་ཚུ་ནང་ འབྲེལ་གཏོགས་ཡོད་པའི་ ངོས་འཛིན་བྱུང་མི་དང་འཁྲིལ་ ལྷན་ཚོགས་ཀྱིས་ སྤྱི་ལོ་༢༠༡༠ ཟླཝ་༨ པའི་ཚེས་༢ ལས་ ན་རང་སྨན་ཁང་འབྲིང་མའི་ བཟོ་སྐྲུན་གྱི་ སྤུས་ཚད་དང་ ཁག་འབག་གི་ ལཱ་སྤྲོད་ཐངས་ཚུ་ལུ་ ཞིབ་དཔྱད་འབད་ནི་ འགོ་བཙུགསཔ་ད་ ན་རང་སྨན་ཁང་རྐྱབ་ནི་གི་ རིན་བསྡུར་འབད་མི་ལས་འགོ་བཙུགས་ ལཱ་མཇུག་མ་བསྡུ་ཚུན་ཚོད་ མགུ་སྐོར་དང་ གཡོ་སྒྱུ་ལག་ལེན་ཚུ་ ཁྱབ་ཆེ་དྲགས་ཡོད་པའི་ མངོན་རྟགས་བྱུང་ནུག།
ཁག་འབགཔ་དེ་གིས་ སྨན་ཁང་བཟོ་སྐྲུན་འབདཝ་ད་ བཟོ་བཀོད་དང་འཁྲིལ་བའི་ ལྕགས་དུམ་དང་ བཤེད་གདུང་ཚུ་ མ་བཙུགས་པའི་ཁར་ གཙང་ཆུའི་བྱེམ་དེ་ གྱང་རྩིག་གུ་ རྩི་ས་དང་སླ་བསྲེས་རྐྱབ་སྟེ་ དབུར་ནིའི་དོན་ལུ་རྐྱངམ་གཅིག་ ལག་ལེན་འཐབ་ཡོདཔ་མ་ཚད་ རྩིག་པའི་གྱང་གུ་ ལག་ལེན་འཐབ་མི་ རྩིས་འདམ་གྱི་བྱེམ་ཚུ་ རི་ཁའི་བྱེམ་སྤུས་ཚད་བྱང་ཉེས་ཚུ་ ལག་ལེན་འཐབ་ཡོདཔ་ཨིན་པས།
ད་རུང་ སྤྱིར་བཏང་བཟོ་སྐྲུན་ནང་ རྩི་ས་དང་ བྱེམ་གྱི་ཚད་གཞི་དེ་ རྩི་ས་ཕད་ཙེ་གང་ལུ་ བྱེམ་ཕད་ཙེ་༤ བླུག་དགོཔ་ཨིན་རུང་ ཁག་འབགཔ་དེ་གིས་ བྱེམ་ཕད་ཙེ་༦ དང་༨ ཀྱི་བར་ན་ བླུགས་ཡོདཔ་མ་ཚད་ ཤིང་ཆས་ཚུ་སྐམ་མིན་པར་ ཉེ་འདབས་ཀྱི་ ནགས་ཚལ་ནང་ལས་ ཤིང་ཆས་རློནམ་བཏོན་ཏེ་ བཙུགས་ཡོདཔ་ཨིན་རུང་ རྩིས་ཐོའི་ཏི་རུ་ལེན་པའི་སྐབས་ ཤིང་དྲ་ཁང་ནང་ལས་ ཉོ་ཡོདཔ་སྦེ་ རྩིས་བཱིལ་བཙུགས་ཐོག་ལས་ ཐོབ་བརྗོད་བཀོད་ཡོདཔ་ཨིན་པས།
དེ་མ་ཚད་ བཟོ་སྐྲུན་གྱི་ ཁྱད་རིག་དང་འབྲེལ་བའི་ བཟོ་བཀོད་ལྟ་རྟོག་འབད་ནིའི་དོན་ལུ་ རྫོང་ཁག་བདག་སྐྱོང་གིས་ ས་ཁོངས་འཕྲུལ་རིག་པ་སྦེ་ ཚེ་རིང་ནོར་བུ་ བསྐོ་བཞག་འབད་ཡོད་པའི་ཁར་ སྤུས་ཚད་དང་ རིན་བསྡུར་འགོ་བཙུགས་པའི་ཉིནམ་ལས་ ལཱ་མཇུག་མ་བསྡུ་རིང་ལུ་ ས་ཁོངས་འཕྲུལ་རིག་འགོ་དཔོན་ལུ་ གསུག་འབུལ་དངུལ་ཀྲམ་༥༠,༠༠༠ སྤྲོད་དེ་ ཉེས་ལས་ནང་ རྒྱུད་བསྐུལ་འབད་ནུག་ཟེར་ འཁྲུན་ཆོད་ནང་ བཀོད་ཡོདཔ་མ་ཚད་ ཁག་འབགཔ་ཨྱོན་དབང་ཕྱུག་དང་ ཚེ་རིང་ནོར་བུ་༢ མགུ་མཐུད་དེ་ བཀོད་རིས་དང་མ་འཁྲིལ་བའི་ བཟོ་སྐྲུན་འབད་ཡོདཔ་ཨིན་པས།
སྤྱི་ལོ་༢༠༠༦ གི་སྔ་ཆ་ལུ་ ན་རང་སྨན་ཁང་བཟོ་སྐྲུན་གྱི་དོན་ལུ་ རིན་བསྡུར་འབདཝ་ད་ ཁག་འབགཔ་༥ གིས་ བཅའ་མར་གཏོགས་ཡོདཔ་ད་ བཀྲིས་སྒང་ལུ་ཡོད་མི་ རི་རབ་བཟོ་སྐྲུན་གྱིས་ གོང་ཚད་དམའ་ཤོས་ དངུལ་ཀྲམ་ས་ཡ་༤.༣༦༥ བཀོད་ཡོདཔ་ལས་ ཁག་འབག་གི་ ལཱ་ཐོབ་ཡོད་རུང་ བཟོ་སྐྲུན་གྱི་ ལཱ་གཞན་ཡོད་པའི་ཁར་ མ་དངུལ་གྱི་ དཀའ་ངལ་ཡོད་མི་ལུ་བརྟེན་ རྒྱབ་བཤུད་རྐྱབ་མི་ལུ་བརྟེན་ གོང་ཚད་དམའ་ཤོས་༢ པའི་ནང་ དངུལ་ཀྲམ་ས་ཡ་༥.༤༨༣ བཀོད་མི་ ཡུ་དབང་ཕྱུག་བཟོ་སྐྲུན་ལུ་ སྤྲོད་ཡོདཔ་ཨིན་པས།
བཟོ་སྐྲུད་འབད་བའི་སྐབས་ལུ་ གྱང་རྩིག་རྐྱབ་ནི་གི་ ལཱ་ཐེབས་དེ་ཡང་ ཁག་འབགཔ་དེ་ལུ་ སྤྲོད་ཡོདཔ་མ་ཚད་ ལཱ་མཇུག་བསྡུའི་ དུས་ཡུན་ཡང་ ཟླཝ་༡༨ ལས་༢༠ ལུ་ ཡར་སེང་རྐྱབ་བྱིན་ཡོདཔ་ད་ བཟོ་སྐྲུན་གྱི་ ལཱ་ཡོངས་རྫོགས་ སྤྱི་ལོ་༢༠༠༧ ཟླཝ་༡༠ པའི་ཚེས་༢༠ ལུ་ མཇུག་བསྡུ་བའི་སྐབས་ ཟད་འགྲོ་དངུལ་ཀྲམ་ས་ཡ་༦.༩༧༩ ལྷགཔ་ཅིག་ གནས་ཡོདཔ་བཞིན་དུ་ ཁག་འབགཔ་དེ་གིས་ ཁག་འབག་གི་གནས་གོང་ དངུལ་ཀྲམ་ས་ཡ་༥.༧༡༦ གུ་ མ་དངུལ་ཐེབས་ དངུལ་ཀྲམ་ས་ཡ་༡.༢༦༣ ལྷགཔ་ཅིག་ ཐོབ་བརྗོད་བཀོད་ནུག།
དེ་ལས་ ན་རང་སྨན་ཁང་ལོག་བཟོ་སྐྲུན་འབད་བའི་བསྒང་ཡོད་མི་དེ་ ཤུལ་མའི་ཟླཝ་ནང་ མཇུག་བསྡུ་ཚུགས་པའི་ རེ་བ་ཡོད་ཟེར་ ས་ཁོངས་བཟོ་རིག་འགོ་དཔོན་ བཀྲིས་ཆོས་བཟང་གིས་ བཤད་པའི་ཁར་ ད་ལྟོ་ བཟོ་སྐྲུན་གྱི་ ལཱ་བརྒྱ་ཆ་༩༠ དེ་ཅིག་ མཇུག་བསྡུ་ཚར་ཡི་ཟེར་ སླབ་ཨིན་པའི་པའི་གནས་ཚུལ།


text:
དེ་ཡང་ སྤྱི་ཟླ་༥ པའི་ཚེས་༡༨ ལུ་ སྐལ་སྐྱིད་འབྲིང་རིམ་སློབ་གྲྭ་གོང་མའི་ནང་སྦེ་ ཐིམ་ཁྲོམ་གྱི་སློབ་གྲྭ་༡༢ ལས་ སློབ་ཕྲུག་བུཚ་དང་ བུམོ་གི་སྡེ་ཚན་༢༤ གིས་ གྲལ་གཏོགས་འབད་ཡོདཔ་ཨིན་པས།
སྐལ་སྐྱིད་བུམོ་སྡེ་ཚན་གྱིས་ སྐུགས་༢༥-༢༠, ༢༥-༢༠, ༢༥-༢༣ སྦེ་ སྐུགས་ཐེངས་༣ ཆ་ར་ སྦྱེལཝ་སྦྱེལ་སར་ ཆོད་དེ་ རྒྱལ་ཁ་ཐོབ་ཡོདཔ་ཨིན་པས།
འདི་བཟུམ་སྦེ་ སྐལ་སྐྱིད་བུཚ་སྡེ་ཚན་གྱིས་ སྐུགས་༢༥-༡༨, ༢༥-༡༡, ༢༥-༡༨ སྐུགས་ཐེངས་༣ ཆ་ར་ སྦྱེལཝ་སྦྱེལ་སར་ཆོད་དེ་ དབྱངས་ཅན་ཕུག་གི་ སློབ་ཕྲུག་བུཚ་སྡེ་ཚན་ལས་ རྒྱལ་ཁ་ཐོབ་ཡོདཔ་ཨིན་པས།
བཱོ་ལི་བཱོལ་རྩེད་འགྲན་ལས་ ཨང་༡ པ་དང་༢ པ་ཐོན་མི་ སྡེ་ཚན་ཚུ་ལུ་ གསོལ་རས་རྟགས་མ་དང་ ལག་ཁྱེར་ཚུ་ འབྲུག་བཱོ་ལི་བཱོལ་ཚོགས་སྡེའི་ ཡོངས་ཁྱབ་དྲུང་ཆེན་གྱིས་བྱིན་ཡི།
སྐལ་སྐྱིད་སློབ་གྲྭའི་ རྩེད་རིགས་སློབ་སྟོན་འབད་མི་ རྡོ་རྗེ་གིས་ སླབ་མི་དང་འཁྲིལཝ་ད་ སློབ་ཕྲུག་ཚུ་གིས་ རྩེད་འགྲན་ནང་ བཅའ་མར་གཏོགས་ནི་ལུ་ དང་འདོད་སྦོམ་ ཡོད་དེ་འབད་རུང་ རྩེད་རིགས་ལུ་བརྟེན་ མི་ཚེའི་གནས་སྟངས་ མཐར་འཁྱོལ་ཅན་བཟོ་ནིའི་ འོས་འབབ་མེདཔ་ལས་ སྤྲོ་བ་མ་བསྐྱེད་པར་ བཞག་ནི་དེ་གིས་ ཨིན་མས་ཟེར་ཨིན་པས།
སློབ་གྲྭའི་སློབ་དཔོན་ལ་ལུ་ཅིག་གིས་ འབད་བ་ཅིན་ སྤྱི་ལོ་༢༠༠༦ ལས་ཚུར་ འབྲུག་རྒྱལ་ཁབ་ནང་ བཱོ་ལི་བཱོལ་རྩེད་འགྲན་འབད་ནི་དེ་ དར་ཁྱབ་སོང་ཡོདཔ་ལས་ ལུང་ཕྱོགས་དང་ ལུང་ཕྱོགས་ རྫོང་ཁག་དང་རྫོང་ཁག་ དེ་ལས་ སློབ་གྲྭ་དང་ སློབ་གྲྭ་ཁག་ཚུ་གི་བར་ན་ རྩེད་འགྲན་འབད་དོ་ ཡོདཔ་ཨིན་པའི་གནས་ཚུལ།


text:
དེ་བཟུམ་སྦེ་ ཚོང་འབྲེལ་གྱི་དོན་ལུ་ སྣུམ་འཁོར་༡༤༣ དང་ གཞུང་འཁོར་༢༡༤ དེ་ཅིག་ ནང་འདྲེན་འབད་ཡོདཔ་སྦེ་ ཐོ་བཀོད་འབད་ནུག།
དབང་འཛིན་གྱི་ འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ གོང་གི་དུས་ཚོད་དེ་ནང་ རྒྱལ་ཁབ་ནང་ འགོ་འདྲེན་འཐབ་པའི་བསྒང་ཡོད་མི་ ལས་འགུལ་ཚུ་གིས་ འཕྲུལ་ཆས་ཚུ་ ནང་འདྲེན་འབད་དེ་ སྒེར་འཁོར་སྦེ་ ཐོ་བཀོད་འབད་མི་༡,༧༠༣ དང་ གཞུང་གིས་ ནང་འདྲེན་འབད་མི་འཕྲུལ་ཆས་༢༤༨ འདུག་ཟེར་ཨིན་པས།
སྤྱི་ལོ་༢༠༡༢ ལུ་ གཞུང་དང་ སྒེར་གྱི་སྣུམ་འཁོར་དང་ འཕྲུལ་ཆས་ཚུ་བརྩིས་ཏེ་ སྣུམ་འཁོར་བསྡོམས་༤,༧༥༢ ཐོ་བཀོད་འབད་ཡོད་མི་དེ་ སྤྱི་ལོ་༢༠༡༡ ལུ་ སྣུམ་འཁོར་༥,༥༦༥ ཐོ་བཀོད་འབད་མི་དང་ཕྱདཔ་ད་ བརྒྱ་ཆ་༡༥ གིས་ མར་བབས་སོང་ཡོདཔ་ཨིན་པས།
ཐོ་བཀོད་འབད་མི་ སྣུམ་འཁོར་ཚུ་གི་དོན་ལུ་ སྤྱི་ཚོགས་ཀྱིས་ གྲོས་ཐག་བཅད་མི་དང་འཁྲིལ་ འཕྲུལ་ཆས་ཚུ་གི་ ཤུགས་ཚད་དང་འབྲེལ་བའི་ ཁྲལ་ཚུ་ བཏབ་ཡོདཔ་ཨིན་རུང་ གློག་རིག་སྣུམ་འཁོར་ཚུ་གི་དོན་ལུ་ ཁྲལ་དེ་ ཡངས་ཆག་འབད་ཡོདཔ་ཨིན་པས།
སྤྱི་ལོ་༢༠༠༢ ལུ་ སྣུམ་འཁོར་༡,༡༠༣ དེ་ཅིག་ལས་བརྒལ་ ནང་འདྲེན་མ་འབད་རུང་ སྤྱི་ལོ་༢༠༡༡ ལུ་༢,༨༩༣ ནང་འདྲེན་འབད་མི་ཚུ་ དམིགས་བསལ་དུ་ རྒྱ་གར་རྒྱལ་ཁབ་ནང་ལས་ཨིནམ་ལས་ རྒྱ་གར་གྱི་ཏི་རུ་ རུ་པི་དེ་ རྒྱ་ཆེ་དྲགས་སྦེ་ར་ ཕྱི་ཁར་བཏང་དགོཔ་ ཐོན་ཡོདཔ་ཨིན་པས།
སྤྱི་ལོ་༢༠༡༢ ཟླ་༣ པའི་ནང་ སྣུམ་འཁོར་ནང་འདྲེན་གྱི་ བསྐྱིན་འགྲུལ་ཚུ་ བཀག་ཆ་འབད་ཡོདཔ་ཨིན་པས།
ས་རྐོ་འཕྲུལ་ཆས་ཆེ་བ་ ཨེཀསི་ཀེ་བེ་ཊར་དང་ བཱུལ་ཌོ་ཟར་ དེ་ལས་ ཨེང་གཱལ་ཌོ་ཟར་ཚུ་ སྤྱི་ལོ་༢༠༠༢ ལུ་༤ མ་གཏོགས་ ནང་འདྲེན་མ་འབད་རུང་ རྒྱལ་ཁབ་ནང་ བཟོ་སྐྲུན་གྱི་ལཱ་ རྒྱ་ཆེ་དྲགས་སྦེ་ འགོ་འདྲེན་འཐབ་མི་ལུ་བརྟེན་ སྤྱི་ལོ་༢༠༡༡ ལུ་༣༣༡ ནང་འདྲེན་འབད་ཡོད་མི་གིས་ རུ་པི་ཐེར་འབུམ་༡.༣༨ རྒྱལ་ཁབ་ཀྱི་ ཕྱི་ཁར་སོང་ཡོདཔ་ཨིན་པས།
སྣུམ་འཁོར་ཉོ་ནིའི་ བསྐྱིན་འགྲུལ་བཀག་ཆ་འབད་མི་ལུ་བརྟེན་ ཚོང་འབྲེལ་ལས་སྡེ་ཚུ་ལུ་ གནོད་པ་སྦོམ་བྱུང་ཡོདཔ་ད་ འབྲུག་ཚོང་འབྲེལ་ལས་འཛིན་བཟུམ་ཅིག་ནང་འབད་བ་ཅིན་ ལས་བྱེདཔ་༢༥ ལས་༢ ལུ་ མར་ཕབ་འབད་དགོཔ་ ཐོན་ཡོདཔ་མ་ཚད་ སྣུམ་འཁོར་ཚོང་འབྲེལ་མེན་པར་ ཉམས་བཅོས་དང་ ཅ་ཆས་ཐེབས་ཚུ་གི་ ཚོང་འབྲེལ་ཚུ་ལུ་ གཙོ་བོར་བཏོན་དགོཔ་ ཐོན་ཡོདཔ་ཨིན་པས།
ས་གནས་ཀྱི་ སྣུམ་འཁོར་ཚོང་འབྲེལ་ལས་སྡེ་ གཟིམ་སྒྲ་དང་ བསམ་ལྡན་ཚུ་གིས་ ཧེ་མ་འབད་བ་ཅིན་ ཟླཝ་རེ་ནང་ སྣུམ་འཁོར་༥༠ ལས་༦༠ དེ་རེ་ བཙོང་དོ་ཡོདཔ་ཨིན་རུང་ སྤྱི་ལོ་༢༠༡༢ ཟླ་༦ པ་ལས་འགོ་བཙུགས་ ཟླཝ་རེ་ལུ་ སྣུམ་འཁོར་༤ དང་༥ མ་གཏོགས་ བཙོང་མ་ཚུགསཔ་ཨིན་པས།
སྣུམ་འཁོར་ཚོང་འབྲེལ་བ་ཚུ་གིས་ སྣུམ་འཁོར་ཚུ་ ཟླ་རིམ་བཙུགས་ཐེངས་ཐོག་ བཙོང་ནི་འགོ་བཙུགས་ཡོདཔ་ཨིན་རུང་ དེ་ནང་ ཚོང་མགྲོན་པ་ལས་ བློ་གཏད་ཅན་གྱི་ གཏའ་མ་ཚུ་ དགོཔ་ཡོད་མི་ལུ་བརྟེན་ མི་མང་ཤོས་ཅིག་གིས་ར་ ཉོ་མ་ཚུགསཔ་ཨིན་པས།
སྣུམ་འཁོར་ཉོ་འདྲེན་འབད་ནིའི་ བསྐྱིན་འགྲུལ་ཚུ་ བཀག་ཆ་འབད་མི་ལུ་བརྟེན་ འོང་འབབ་དང་ ཅ་དམ་ལས་ཁུངས་ཀྱིས་ བསྡུ་ལེན་འབད་མི་ ཁྲལ་གྱི་ཚད་གཞི་ལུ་ཡང་ གནོད་པ་བྱུང་ཡོདཔ་ཨིན་པས།
དུས་ཅི་ སྤྱི་ཟླ་༥ པའི་ཚེས་༣༡ ཚུན་ལུ་ རྒྱལ་ཁབ་ནང་ སྣུམ་འཁོར་༦༧,༧༦༩ དེ་ཅིག་ ཐོ་བཀོད་འབད་ཡོད་ས་ལས་༣༦,༡༩༦ ཐིམ་ཕུ་ལུ་དང་༢༤,༥༣༢ ཕུན་ཚོགས་གླིང་ལུ་ དགེ་ལེགས་ཕུག་ལུ་༣,༡༤༡ དེ་ལས་ བསམ་གྲུབ་ལྗོངས་མཁར་ལུ་༣,༩༩༠ ཡོདཔ་ཨིན་པའི་གནས་ཚུལ།


text:
༉ ཁ་ཙ་ ཕྱི་རུའི་ཆུ་ཚོད་༨ དེ་ཅིག་ཁར་ མོང་སྒར་རྫོང་ཁག་གི་ ངོས་ལེན་འགོ་དཔོན་གྱིས་ རྒྱལ་ཡོངས་ཚོགས་སྡེའི་ བཙག་འཐུའི་གྲུབ་འབྲས་གསལ་བསྒྲགས་འབདཝ་ད་ རྒྱལ་ཡོངས་ཚོགས་སྡེའི་ འདེམས་ངོ་གསུམ་ལས་ གཞོན་ཤོས་ཅིག་ཨིན་མི་ སྔ་ཚང་རྒེད་འོག་ལས་ སྐྱེས་ལོ་༢༦ ལང་མི་དེ་ རྨི་ལམ་ཨིན་ན་ དངོས་སུ་ཨིན་ན་མ་ཤེས་པའི་ གནས་སྟངས་ཅིག་ལུ་ གྱུར་བ་གིས་ མ་ཚད་པར་ མི་ཚུ་ཡང་ ཧ་ལས་དགོཔ་བྱུང་ནུག།
དེ་ཡང་ ཡ་སྡི་ལས་ཨིན་མི་ བསོད་ནམས་དབང་ཕྱུག་དེ་ བཙག་འཐུའི་ནང་ལས་ རྒྱལ་ཁ་ཐོབ་མི་གིས་ རྒེད་འོག་༡༧ ལས་ ཚོགས་རྒྱན་འཕྲུལ་ཆས་ཐོག་ ཚོགས་རྒྱན་ཡོངས་བསྡོམས་༡༠,༡༣༩ བཙུགས་མི་ལས་༤,༢༤༧ དང་ འགྲེམ་ཐོག་ཚོགས་རྒྱན་༥༧༤ འབདཝ་ད་ བསྡོམས་ཀྱིས་རྒྱན་གྲངས་༤,༨༢༡ ཐོབ་སྟེ་ མོང་སྒར་རྫོང་ཁག་གི་ རྒྱལ་ཡོངས་ཚོགས་སྡེའི་ འཐུས་མི་སྦེ་ བཙག་འཐུ་གྲུབ་ཅི།
ང་ མཐོ་རིམ་སློབ་གྲྭ་མཐར་འཁྱོལཝ་ཅིག་ར་ཨིནམ་ལས་ རྒྱལ་ཡོངས་ཚོགས་སྡེའི་ བཙག་འཐུ་ནང་ལས་ རྒྱལ་ཁ་ཐོབ་འོང་ཟེར་ མནོ་བསམ་ར་ མ་བཏང་ཟེར་ ཚོགས་སྡེའི་འཐུས་མི་སྦེ་ བཙག་འཐུ་གྲུབ་མི་ བསོད་ནམས་དབང་ཕྱུག་གིས་ བཤད་པའི་ཁར་ ངོས་ལེན་འགོ་དཔོན་གྱིས་ རྒྱལ་ཁ་ཐོབ་མི་དེ་ ང་ཨིན་པས་ཟེར་ གསལ་བསྒྲགས་འབདཝ་ད་ ཧ་ལས་དགོཔ་ བྱུང་ཡི་ཟེར་ སླབ་ཨིན་པས།
མི་སེར་ཚུ་གིས་ ང་བཟུམ་མའི་ ན་གཞོན་གདམ་འཐུ་གྲུབ་གནངམ་ད་ འགན་ཁུར་ལྕི་དྲགས་དེ་ ན་གཞོན་ཚུ་གིས་ཡང་ འབག་ཚུགས་ནི་ཨིན་པའི་ བརྡ་མཚོན་སྟོནམ་མས་ཟེར་ སྤྱི་ལོ་༢༠༡༢ ལུ་ དགེ་འདུ་ཚོང་རིག་མཐོ་རིམ་སློབ་གྲྭ་ལས་ མཐར་འཁྱོལ་མི་ བསོད་ནམས་དབང་ཕྱུག་གིས་ བཤདཔ་ཨིན་པས།
ཁོ་གིས་འབད་བ་ཅིན་ མོང་སྒར་རྫོང་ཁག་གི་ མི་སེར་ཡོངས་ཀྱིས་ ཁོ་ལུ་ བློ་གཏདཔ་བཞིན་དུ་ ཁོ་གི་ཁ་ཐུག་ལས་འབད་རུང་ བསྐུལ་བསྒྲགས་དང་ སྤྱིར་བཏང་གྲོས་འཛོམས་སྐབས་ ཁས་བླངས་འབད་དོ་བཟུམ་ མོང་སྒར་དེ་ རང་ལྡང་བཟོ་ནིའི་དོན་ལུ་ དཔལ་འབྱོར་གོང་འཕེལ་གཏང་ནི་དང་ ངན་ལྷད་མེདཔ་བཟོ་ནིའི་ ཁྲིམས་ཡིག་དང་ སྲིད་བྱུས་ཚུ་ བསྐྱར་ཞིབ་འབད་ཐོག་ལས་ ན་གཞོན་ཚུ་གི་ དཀའ་ངལ་ཚུ་ ངོས་འཛིན་ཐོག་ སེལ་ཐབས་འབད་ནི་ཟེར་ཨིན་པས།
མོང་སྒར་རྫོང་ཁག་ལས་ རྒྱལ་ཡོངས་ཚོགས་སྡེའི་ སྡོད་ཁྲི་༡ གི་དོན་ལུ་ འདེམས་ངོ་གསུམ་གྱིས་ དོ་འགྲན་འབད་མི་ལས་ ས་གླིང་རྒེད་འོག་ལས་ རྒྱལ་ཡོངས་ཚོགས་སྡེའི་ འཐུས་མི་བགྲེསཔ་ སྐྱེས་ལོ་༤༧ ལང་མི་ གནས་ཆུ་གིས་ འགྲེམ་ཐོག་ཚོགས་རྒྱན་༢༦༨༤ བཙུགས་མི་ལས་༡༤༠༦ ཐོབ་སྟེ་ འདེམས་ངོ་གཞན་གཉིས་ཆ་ར་ལས་ རྒྱལ་ཁ་ཐོབ་ཡོདཔ་ལས་ བློ་བདེ་ཏོག་ཏོ་བྱུང་ཡོད་རུང་ ཚོགས་རྒྱན་འཕྲུལ་ཆས་ནང་ ཚོགས་རྒྱན་༣,༠༧༨ མ་གཏོགས་ ཐོབ་མ་ཚུགས། བསོད་ནམས་དབང་ཕྱུག་གིས་ གནས་ཆུ་ལས་ ཚོགས་རྒྱན་༣༣༧ ཐེབས་ཐོབ་སྟེ་ རྒྱལ་ཁ་ཐོབ་ཅི།
དེ་ལས་ ན་རང་རྒེད་འོག་ལས་ སྐྱེས་ལོ་༣༣ ལང་མི་ སློབ་གྲྭའི་སློབ་དཔོན་བགྲེསཔ་ ཚོ་རིང་དབང་ཆེན་གྱིས་ འགྲེམ་ཐོག་ཚོགས་རྒྱན་༥༢༤ རྩིས་ཏེ་ རྒྱན་གྲངས་༣,༣༣༨ ཐོབ་མི་དེ་ འདེམས་ངོ་༣ ལས་ དམའ་ཤོས་ཨིན་པས།
རྒེད་འོག་༡༧ གྱི་ ཚོགས་རྒྱན་ས་ཁོངས་༧༦ ནང་ ཚོགས་རྒྱན་བཙུགས་མིའི་ གྱངས་ཁ་ཚུ་ལུ་ལྟཝ་ད་ བཙག་འཐུ་གྲུབ་མི་ བསོད་ནམས་དབང་ཕྱུག་གིས་ ཚོགས་རྒྱན་མཐོ་ཤོས་ར་ ལྕགས་སི་མཁར་རྒེད་འོག་ལུ་ ཚོགས་རྒྱན་བཙུགས་མི་༧༡༦ ལས་༤༩༩ ཐོབ་ཡོདཔ་ད་ དེ་གི་ཤུལ་ལས་ར་ ཁོ་རའི་རྒེད་འོག་ སྔ་ཚང་ལས་ ཚོགས་རྒྱན་༣༨༩ དང་ སྐྱེངས་མཁར་ལས་༣༧༦ འབྲས་སྤུངས་ལས་༣༦༡ ཆ་གླིང་ལས་༣༥༠ ཐང་རོང་ལས་༢༥༦ ཤེལ་རི་མུ་ཧུང་ལས་༢༨༡ རྩ་མང་ལས་༢༥༠ མོང་སྒར་རྒེད་འོག་ལས་༢༣༩ རྩ་ཀ་གླིང་ལས་༢༣༠ འགྱུར་མེད་ལས་༢༢༩ ཙ་གླིང་ལས་༢༠༣ དགོངས་འདུ་ལས་༡༨༢ དགྲ་མེད་རྩེ་ལས་༡༢༩ བ་ལམ་ལས་༡༡༨ སི་ལམ་སྦིས་ལས་༡༡༥ དེ་ལས་ དམའ་ཤོས་ར་ ན་རང་རྒེད་འོག་ལས་༤༠ ཐོབ་ནུག།
ཁོ་གི་དོ་འགྲན་པ་ གནས་ཆུ་གིས་ ཚོགས་རྒྱན་འཕྲུལ་ཆས་ཐོག་བཙུགས་མི་ རྒྱན་གྲངས་མཐོ་ཤོས་ར་ མོང་སྒར་རྒེད་འོག་ལས་༡༠༩༤ བཙུགས་མི་ལས་༦༠༡ ཐོབ་ཡོདཔ་མ་ཚད་ དེ་གི་ཤུལ་ལས་ར་ ཁོ་གི་རྒེད་འོག་ ས་གླིང་ལས་༤༧༠ དང་ ཐང་རོང་ལས་༤༠༣ ཙ་ཀ་གླིང་ལས་༢༠༣ དགོངས་འདུ་ལས་༡༧༩ ཤེལ་རི་མུ་ཧུང་ལས་༡༣༠ སྐྱེངས་མཁར་ལས་༡༢༧ དགྲ་མེད་རྩེ་ལས་༡༡༧ ཆ་གླིང་ལས་༡༡༦ སི་ལམ་སྦིས་ལས་༡༡༤ དེ་ལས་ དམའ་ཤོས་ར་ འབྲས་སྤུངས་ལས་༦༠ ཐོབ་ནུག།
དེ་ལས་ ཚེ་རིང་དབང་ཆེན་གྱིས་ ཚོགས་རྒྱན་མཐོ་ཤོས་ར་ དགྲ་མེད་རྩེ་རྒེད་འོག་གིས་ ཚོགས་རྒྱན་༨༢༩ བཙུགས་མི་ལས་༥༨༣ དང་ ཁོ་གི་རྒེད་འོག་ན་རང་ལས་ ཚོགས་རྒྱན་༥༧༤ བཙུགས་མི་ལས་༣༧༣ ཐོབ་པའི་ཁར་ མོང་སྒར་རྒེད་འོག་ལས་༢༥༤ བ་ལམ་རྒེད་འོག་ལས་༢༡༦ སྐྱེངས་མཁར་ལས་༡༨༡ འགྱུར་མེད་ལས་༡༧༤ ཤེལ་རི་མུ་ཧུང་ལས་༡༥༢ ལྕགས་སི་མཁར་ལས་༡༣༩ སི་ལམ་སྦིས་ལས་༡༣༢ ཐོབ་ཡོདཔ་ད་ འབྲས་སྤུངས་ལས་༥༢ ཐོབ་མི་དེ་ དམའ་ཤོས་ཅིག་ཨིན་པས།
དགྲ་མེད་རྩེ་ལས་ སྐྱེས་ལོ་༥༥ ལང་མི་ ཕོ་སྐྱེས་ཅིག་གིས་ སླབ་མིའི་ནང་ དངོས་མཐོང་རྩོད་འགྲན་སྐབས་ བསོད་ནམས་དབང་ཕྱུག་ལུ་ལྟ་སྟེ་ ངལ་རངས་བྱུང་ཡོདཔ་ལས་ ཁོ་ན་གཞན་ཅིག་ཨིན་རུང་ ལྕོགས་གྲུབ་འོང་ནི་མས་མནོ་སྟེ་ ཁོ་ལུ་ ཚོགས་རྒྱན་བཙུགས་ཅི་ཟེར་ཨིན་པས།
མོང་སྒར་རྫོང་ཁག་ནང་ ཚོགས་རྒྱན་ས་ཁོངས་༧༦ ཡོད་མིའི་ནང་ ཨམ་སྲུ་༦༠༣༥ དང་ ཕོ་སྐྱེས་༤༡༠༤ གིས་ ཚོགས་རྒྱན་བཙུགས་ཡོད་རུང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ ཕོ་སྐྱེས་༡༤༦༡༡ དང་ ཨམ་སྲུ་༡༥༦༦༣ རྩིས་ཏེ་བསྡོམས་ཀྱིས་༣༠,༢༧༤ ཡོད་མི་ལུ་ལྟཝ་ད་ ཚོགས་རྒྱན་སྐྱུར་མི་བརྒྱ་ཆ་༣༣ དེ་ཅིག་ལས་ མ་འོངམ་ཨིན་པའི་གནས་ཚུལ།


text:
དེ་ཡང་ ཁུ་རུའི་འབའ་སྐྱོར་འོག་མའི་ནང་ འབྲུག་སྨན་ལྗོངས་དང་ རྒྱལ་ས་ལྟེ་བ་ དེ་ལས་ རང་ལུགས་ལྷམོ་བཟོ་སྡེ་ཚན་༣ གྱི་བར་ན་ རྩེད་འགྲན་འབདཝ་ད་ འབྲུག་སྨན་ལྗོངས་དང་ རྒྱལ་ས་ལྟེ་བ་སྡེ་ཚན་༢ ཀྱིས་ སྐུགས་རེ་རེ་འདྲན་འདྲ་ཆོད་ཡོད་རུང་ སྡེ་ཚན་གཞན་མི་གིས་ སྐུགས་ཐེངས་༡ ཡང་ ཆོད་མ་ཚུགས།
འབྲུག་སྨན་ལྗོངས་དང་ རྒྱལ་ས་ལྟེ་བ་སྡེ་ཚན་༢ ཀྱི་བར་ན་ པེ་ནཱལ་ཊི་ སྐོར་ཐེངས་དང་པའི་ནང་ རྩེད་འགྲན་འབད་མི་ག་གིས་ཡང་ བཀག་རེག་དང་ མདའ་ཡ་ཕོག་མ་ཚུགསཔ་ལས་ སྐོར་ཐེངས་༢ པ་རྐྱབ་དགོཔ་བྱུང་ཡོདཔ་ད་ སྐོར་ཐེངས་༢ པའི་ནང་ འབྲུག་སྨན་ལྗོངས་ལས་ འཆི་མེད་ཀྱིས་ བཀག་རེག་ཕོག་སྟེ་ རྒྱལ་ཁ་ཐོབ་ཅི།
འབའ་སྐྱོར་གཞན་མིའི་ནང་ ཊཱག་སྡེ་ཚན་དང་ གུ་རུ་དབང་རྒྱལ་ དེ་ལས་ རུ་ཀི་ཆུ་སྡེ་ཚན་༣ གྱི་བར་ན་ རྩེད་འགྲན་འབདཝ་ད་ ཊཱག་སྡེ་ཚན་གྱིས་ སྐོར་ཐེངས་༣༠ འི་ནང་ སྐུགས་༤ ཆོད་དེ་ རྒྱལ་ཁ་ཐོབ་པའི་སྐབས་ སྡེ་ཚན་གཞན་མི་༢ ཀྱིས་ སྐུགས་གཅིག་ཡང་ ཆོད་མ་ཚུགསཔ་ཨིན་པས།
ཉི་མའི་རྩེད་འགྲན་ནང་ མཉམ་རོགས་གཞོནམ་དང་ གང་འདྲཝ་ དེ་ལས་ རྫོང་ཁྲིམས་སྲུང་སྡེ་ཚན་༣ ལས་ མཉམ་རོགས་གཞོནམ་གིས་ རྒྱལ་ཁ་ཐོབ་ཅི།
རྒྱལ་ཡོངས་དགའ་སྐྱིད་དཔལ་འཛོམས་ཀྱི་ ཉིནམ་བརྩི་སྲུང་ཞུཝ་ད་འབྲེལ་ མཉམ་རོགས་གཞོནམ་དང་ ཊཱག་སྡེ་ཚན་ དེ་ལས་ འབྲུག་སྨན་ལྗོངས་སྡེ་ཚན་༣ གྱི་བར་ན་ མཐའ་བཅད་ཀྱི་རྩེད་འགྲན་འབད་ནི་ཨིན་པས།
རྩེད་འགྲན་ཨང་དང་པ་ལུ་ དངུལ་རྐྱང་གི་གསོལ་རས་དངུལ་ཀྲམ་༣༥,༠༠༠ དང་ ཨང་༢ པ་ལུ་ དངུལ་ཀྲམ་༢༥,༠༠༠ དེ་ལས་ ཨང་༣ པ་ ལུ་ དངུལ་ཀྲམ་༡༥,༠༠༠ བྱིན་ནི་ཨིན་པས།
ཉིནམ་ཅིག་ནང་ དོ་སྦྱེལ་མཐོ་ཤོས་ཕོག་མི་ལུ་ དངུལ་ཀྲམ་༢,༥༠༠ དང་ བཀག་རེག་མཐོ་ཤོས་ཕོག་མི་དང་ མཐའ་བཅད་རྩེད་འགྲན་ནང་ལས་ དྲག་ཤོས་འཐོན་མི་ལུ་ དངུལ་རྐྱང་གི་གསོལ་རས་ དངུལ་ཀྲམ་༥,༠༠༠ རེ་ བྱིན་ནི་ཨིན་པའི་གནས་ཚུལ།


text:
སྤྱི་ལོ་༢༠༡༡ ལུ་ གཡོག་མ་ཐོབ་པའི་ ཚད་གཞི་དེ་ བརྒྱ་ཆ་༣.༡ འབད་ས་ལས་ སྤྱི་ལོ་༢༠༡༢ ལུ་ ཚད་གཞི་དེ་ བརྒྱ་ཆ་༢.༡ ལུ་ མར་བབས་སོང་ནུག།
ཨིན་རུང་ ལས་གཡོག་ལྷན་ཁག་གིས་ ལཱ་གཡོག་མ་ཐོབ་པའི་ ཚད་གཞི་དེ་ བརྒྱ་ཆ་༣.༡ ལས་༢.༡ ལུ་ མར་བབས་སོང་ཡོད་པའི་སྐོར་ལས་ ཁྱབ་བསྒྲགས་འབད་བའི་སྐབས་ ལ་ལུ་ཅིག་གིས་ བརྟག་ཞིབ་དེ་ག་དེ་སྦེ་ འབད་དོ་ཡོདཔ་ཨིན་ན་ཟེར་བའི་ དྲིས་བ་བཀོད་མི་ཡང་ ཐོན་ཡོདཔ་ཨིན་པས།
བརྟག་ཞིབ་དང་འཁྲིལཝ་ད་ ན་གཞོན་ལཱ་གཡོག་མ་ཐོབ་པའི་ཚད་གཞི་དེ་ སྤྱི་ལོ་༢༠༡༡ ནང་ བརྒྱ་ཆ་༩.༢ ལས་ ན་ཧིང་འབད་བའི་བསྒང་ལས་ བརྒྱ་ཆ་༧.༣ ལུ་ མར་བབས་སོང་ཡོདཔ་ཨིན་པས།
གཞུང་གི་ཁ་ཐུག་ལས་འབད་རུང་ ཁོང་གི་དམིགས་དོན་དེ་ ལཱ་གཡོག་མ་ཐོབ་པའི་ཚད་གཞི་ བརྒྱ་ཆ་༢.༥ ལུ་ བཟོ་ནི་ཨིན་རུང་ བརྒྱ་ཆ་༢.༡ ལུ་ལྷོད་ཚུགས་མི་དེ་ དམིགས་དོན་ལེགས་ཤོམ་སྦེ་ གྲུབ་ཚུགས་པའི་གྲངས་སུ་ཨིནམ་སྦེ་ སླབ་དོ་ཡོདཔ་ཨིན་པས།
དེ་འབདཝ་ད་ ད་རེས་ནངས་པ་ གཙུག་ལག་གཞི་རིམ་ལྷབ་ཚར་མི་དང་ སློབ་རིམ་༡༢ པ་མཐར་འཁྱོལ་མི་ ག་ར་ ལཱ་གཡོག་འཚོལ་སར་མཐོང་དོ་ཡོདཔ་ལས་ ཡིག་ཐོག་ལུ་བཀོད་ནི་དེ་ ཡིད་ཆེས་བསྐྱེད་མ་ཚུགསཔ་ཨིན་པས།
གཡོག་མ་ཐོབ་པའི་ གྱངས་ཁ་དེ་༦,༩༠༤ སྦེ་བཀོད་དེ་ཡོདཔ་ཨིན་རུང་ ན་ཧིང་གི་ལོ་ནང་ གཡོག་འཚོལ་བར་འོང་མི་ ཡོངས་བསྡོམས་༡༩,༡༦༠ དེ་ཅིག་ ལྷོད་ཡོདཔ་ཨིན་པས།
ལོ་རེ་ནང་ ལཱ་གཡོག་འཚོལ་མི་༢༡,༠༠༠ དེ་ཅིག་འོང་ནིའི་ རེ་བ་ཡོདཔ་ལས་ ལོ་ལྔའི་འཆར་གཞི་༡༡ པའི་ནང་ ན་གཞོན་གཡོག་འཚོལ་མི་ཚུ་གི་དོན་ལུ་ ལས་ཁུངས་དང་ལས་སྡེ་ཁག་ཚུ་ནང་ གཡོག་གི་གོ་སྐབས་༡,༢༢,༠༠༠ དེ་ཅིག་ བཟོ་དགོ་ནི་ཨིན་པས།
གནས་སྡུད་དང་འཁྲིལཝ་ད་ ལཱ་གཡོག་མེད་མི་ཚུ་ གཡོག་འཚོལ་བར་འོང་མི་ཨིན་ན་ དབྱེ་དཔྱད་འབད་དགོཔ་ཡོདཔ་ལས་ སྤྱིར་བཏང་ རང་གི་དགའ་མི་ལཱ་གཡོག་དེ་ ཐོབ་མ་ཚུགས་ དེ་ལས་ གཡོག་གི་གོ་སྐབས་ཡོད་མི་དེ་ རང་གིས་མ་དགའ་མི་ལུ་བརྟེན་ རྒྱལ་ཁབ་ནང་ གཡོག་མེད་པར་ལུས་མིའི་ དོན་དག་གཙོ་བོ་ཅིག་ དེ་ལུ་བརྟེན་ཨིན་པས།
སྐྱེས་ལོ་༡༥ ལས་༢༤ འི་བར་ན་འབད་མི་ ན་གཞོན་ ལཱ་གཡོག་མ་ཐོབ་པར་ལུས་མིའི་ཚད་གཞི་དེ་ བརྒྱ་ཆ་༧.༣ ཨིནམ་བཞིན་དུ་ ན་གཞོན་༡༠༠༠ ཡོད་པའི་གྲས་ལས་༧༣ གཡོག་མེད་པར་ཡོདཔ་ད་ ལྷོ་ཨེ་ཤི་ཡའི་ལུང་ཕྱོགས་ནང་ལས་ འབྲུག་རྒྱལ་ཁབ་འདི་ ན་གཞོན་གཡོག་མེད་པའི་ཚད་གཞི་ནང་ལས་ མཐོ་ཤོས་ཅིག་ཨིན་པས།
ན་གཞོན་ལཱ་གཡོག་མ་ཐོབ་པ་ལུས་མི་ཚུ་ གཡོག་གི་གོ་སྐབས་ སྤྲོད་མི་དེ་ ལེན་མ་བཏུབ་མི་དང་ ཡང་ཅིན་ རིག་རྩལ་མེདཔ་ལས་བརྟེན་ གཡོག་མ་ཐོབ་མི་དེ་ དཀའ་ངལ་ཅིག་སྦེ་གནས་ཡོད་མི་དེ་ ན་ཧིང་གི་ལོ་ནང་ཡང་ དེ་སྦེ་ར་ལུས་ཏེ་ ཡོདཔ་ཨིན་པས།
བཟོ་སྐྲུན་གྱི་ས་ཁོངས་ནང་ ཉེན་སྲུང་དང་ལྡནམ་སྦེ་ བཟོ་ནིའི་ཁྲིམས་ལུགས་ཚུ་ བཟོ་ཡོད་རུང་ ཁྲིམས་ལུགས་དེ་ ལེགས་ཤོམ་ཅིག་སྦེ་ འགྱོ་མ་བཏུབ་པའི་ཁར་ བཟོ་སྐྲུན་གྱི་ཇོ་བདག་ཚུ་གིས་ ཅ་ཆས་ཚུ་སྤྲོད་དགོཔ་ཨིན་རུང་ བཟོ་སྐྲུན་གྱི་ ས་ཁོངས་ནང་ ལཱ་འབད་མིའི་ལས་བྱེདཔ་ ཤི་རྐྱེན་བྱུང་མི་དེ་ འགྱུར་བ་མེད་པར་ གནས་བཞིན་དུ་ར་འདུག་ཟེར་ཨིན་པས།
འདས་པའི་ལོ་ཚུ་ནང་ ཁྲིམས་ལུགས་ག་དེ་སྦེ་བཟོ་རུང་ ལས་མི་ཚུ་གིས་ དྲན་པ་བཏོན་ཏེ་ ལཱ་མི་འབད་བས་ཟེར་ཨིན་པས།
ཨིན་རུང་ ན་ཧིང་ ཆུ་ཕོ་འབྲུག་ལོའི་ནང་ སྒེར་སྡེ་ཚུ་ནང་ ལཱ་གཡོག་འབད་མི་ཚུ་ལུ་ གཡོག་གི་ ཡུན་བརྟན་དང་ཉེན་སྲུང་ མི་སྡེ་ཉེན་སྲུང་ དགོངས་ཞུ་དང་ ཟུར་ཕོགས་ལམ་ལུགས་ མི་སྟོབས་གོང་འཕེལ་དང་ ལཱ་གཡོག་ཡུན་བརྟན་ཚུ་གི་ དཀའ་ངལ་ཚུ་ བྱུང་ཡོདཔ་ཨིན་པའི་གནས་ཚུལ།


text:
ད་ལྟོ་ཚུན་ གཞུང་ལམ་དེ་ ཡོངས་བསྡོམས་ ཀི་ལོ་མི་ཊར་༦༧.༤ བསལ་ཚར་ཡོད་པའི་གྲས་ལས་ རྒྱལ་པོའི་ཞིང་ཁ་ཐུག་ལས་ ཀི་ལོ་མི་ཊར་༢༤.༤ བསལ་ཚར་ཡོདཔ་ད་ ངང་ལམ་ཁ་ཐུག་ལས་འབད་བ་ཅིན་ ཀི་ལོ་མི་ཊར་༤༢.༨ བསལ་ཚར་ཡོད་ཟེར་ ལམ་སེལ་ལས་ཁུངས་ཀྱི་ ལས་འགུལ་འགོ་དཔོན་གྱིས་ སླབ་ཨིན་པས།
ལམ་སེལ་ལས་ཁུངས་ཀྱི་ ས་ཁོངས་བཟོ་རིག་འགོ་དཔོན་ ཨྱོན་རྡོ་རྗེ་གིས་ སླབ་མིའི་ནང་ གཞུང་ལམ་དེ་ ག་དེ་མགྱོགས་མགྱོགས་ བསལ་ཚར་ནི་ལུ་ རྩ་འགེངས་དོ་ཡོདཔ་ཨིན་རུང་ ལམ་དེ་ བྱག་སྐེད་པ་བཏོག་སྟེ་བཏོན་དགོཔ་ལས་བརྟེན་ གདོང་ལེན་སྦོམ་ཡོད་མི་གིས་ ལས་མི་ཚུ་གི་ ཚེ་སྲོག་ལུ་ཡང་ ཉེན་ཁ་ཡོད་ཟེར་ཨིན་པས།
རྒྱལ་པོའི་ཞིང་དང་ ངང་ལམ་གྱི་བར་ན་ རིང་ཚད་མི་ཊར་༤༠ དང་༥༠ འབད་མི་ ཟམ་༡༢ རྐྱབ་དགོཔ་ཡོད་པའི་གྲས་ལས་ ད་ལྟོ་ ཟམ་༡༠ རྐྱབ་ཚར་ཡོདཔ་ལས་ གཞན་མི་༢ དེ་ འཕྲལ་མགྱོགས་ར་ འགོ་བཙུགས་ནི་ཟེར་ཨིནམ་མ་ཚད་ ཟམ་ཚུ་གི་གྲས་ལས་ རིང་ཤོས་ར་ ས་གནས་ སོ་ཀོ་རོང་ཟེར་ས་ མི་ཊར་༡༡༨ འབད་མི་རྐྱབ་དགོཔ་ཡོད་མི་དེ་ ཨིན་ཟེར་ཨིན་པས།
འཁོར་ལམ་སེལ་ནི་དེ་ འཆར་གཞི་༨ པ་ལས་ར་ཡོད་རུང་ ཉེན་སྲུང་གི་དཀའ་ངལ་ལུ་བརྟེན་ སྤྱི་ལོ་༢༠༠༦ ལས་བརྒལ་ འགོ་བཙུགས་མ་ཚུགསཔ་མ་ཚད་ ལཱ་དེ་ དུས་ཅི་ སྤྱི་ཟླ་༦ པ་རྫོགས་ཁམས་ལུ་ མཇུག་བསྡུ་དགོཔ་ཨིན་རུང་ བྱ་སྟབས་མ་བདེཝ་ཡོད་མི་ལུ་བརྟེན་ སང་ཕོད་ སྤྱི་ལོ་༢༠༡༤ ལུ་ མཇུག་བསྡུ་ཚུགས་ནི་ཨིནམ་ལས་ ད་ལྟོ་ ས་ཁོངས་ནང་ ལཱ་འབད་མི་༤༠༠ དེ་ཅིག་ ཡོདཔ་ཨིན་པས།
གཞུང་ལམ་སེལ་ནིའི་ལཱ་དེ་ཡང་ རྒྱལ་པོའི་ཞིང་གི་ཁ་ཐུག་ལས་ རི་རབ་ཁག་འབག་གིས་ སེལ་དོ་ཡོདཔ་ད་ ངང་ལམ་ཁ་ཐུག་ལས་ རིག་སཱོན་ཁག་འབག་གིས་ སེལ་དོ་ཡོདཔ་ད་ འཁོར་ལམ་གྱི་མ་དངུལ་གྲོགས་རམ་དེ་ཡང་ རྒྱ་གཞུང་གིས་ དངུལ་ཀྲམ་ས་ཡ་༡༦༧༧.༥༨༩ དེ་ཅིག་ བཏང་ཐོག་ལས་སེལ་དོ་ཡོདཔ་ཨིན་པས།
ལམ་སེལ་ལས་ཁུངས་ཀྱི་ ལས་འགུལ་མདོ་ཆེན་ བྱང་ཆུབ་རྒྱལ་མཚན་གྱིས་ སླབ་མིའི་ནང་ གཞུང་ལམ་དེ་ དུས་ཚོད་ཁར་ སེལ་ཚར་ནི་ལུ་ ལཱ་ཁག་བཏང་མི་དེ་ཡང་ བྱག་གཟར་དྲག་ཡོད་མི་ལུ་བརྟེན་ཨིན་ཟེར་ཨིནམ་ད་ རྒྱལ་པོའི་ཞིང་ཁ་ཐུག་ལས་ ཀི་ལོ་མི་ཊར་༢༤.༤༦ དེ་ཅིག་ བྱག་ལམ་བདའ་སྟེ་སེལ་དགོཔ་དང་ ངང་ལམ་ཁ་ཐུག་ལས་འབད་བ་ཅིན་ ཀི་ལོ་མི་ཊཪ་༤ ལྷགཔ་ཅིག་ བྱག་སྐེདཔ་བཏོག་དགོ་མི་ལུ་བརྟེན་ ཨིན་ཟེར་ཨིན་པས།
མོང་སྒར་དང་ རྒྱལ་པོའི་ཞིང་ཁྲོམ་གྱི་ཚོང་པ་ཚུ་གིས་འབད་རུང་ ད་རེས་ནངས་པ་ ཚོང་བཏོན་པར་འགྱོ་ནི་ལུ་ ཉིན་གྲངས་ལས་བཅད་དེ་འགོར་དོ་ཡོད་མི་དེ་ གཞུང་ལམ་བསལ་ཚར་བའི་བསྒང་ལས་ དྲོ་པ་འགྱོ་རུང་ ཕྱི་རུ་ རང་གི་ཁྱིམ་ནང་ལྷོད་ཚུགས་ནི་ཨིན་མས་ཟེར་ཨིན་པས།
ལམ་བསལ་ལས་ཁུངས་ཀྱི་ ལས་འགུལ་མདོ་ཆེན་གྱིས་འབད་རུང་ ལམ་དེ་སེལ་ཚར་བའི་བསྒང་ལས་ ཤར་ཕྱོགས་རྫོང་ཁག་༦ གི་ མི་སེར་གྱིས་མ་ཚད་ འབྲུག་རྒྱལ་ཁབ་ཀྱི་མི་སེར་ཚུ་ལུ་ ཕན་ཐོགས་སྦོམ་འབྱུང་ཚུགས་ནི་ཨིནམ་ལས་ འཚོ་བའི་གནས་སྟངས་དེ་ ཡར་དྲག་སྦོམ་སྦེ་ར་ བཏང་ཚུགས་ཟེར་ཨིན་པའི་གནས་ཚུལ།


text:
༉ མོང་སྒར་རྫོང་ཁག་ཁྲིམས་འདུན་གྱིས་ རྒྱལ་པོའི་ཞིང་གི་ ཁྲོམ་ས་བགོ་བཀྲམ་དང་འབྲེལ་བའི་ ཚོགས་ཆུང་གི་ ཁྲི་འཛིན་༢ དང་ འཐུས་མི་༡༤ ལུ་ བཙོན་ཁྲིམས་ལོ་ངོ་༡ ལས་ ལོ་ཕྱེད་དང་༣ ཚུན་ བཙོན་བཀལ་ཡོད་མིའི་གྲས་ལས་ ཁ་ཙ་ འཐུས་མི་ཅིག་གིས་ ཁྲིམས་འཐུས་དངུལ་ཀྲམ་༣༦,༠༠༠ བཏབ་མི་དེ་ རྩོད་ཟླ་དང་པ་ཨིན་པས།
དེ་ཡང་ སྤྱི་ལོ་༡༩༩༩ དང་༢༠༠༢ ཀྱི་བར་ན་ ཁྲོམ་ས་བགོ་བཀྲམ་ཚོགས་ཆུང་གི་ཁྲི་འཛིན་ མོང་སྒར་རྫོག་བདག་སྦེ་བཞུགས་མི་ ཚོགས་དཔོན་འཇིགས་མེད་ཚུལ་ཁྲིམས་ཀྱི་སྐབས་ལུ་ ཚོགས་ཆུང་གི་ འཐུས་མི་དྲུང་ཆེན་ཨིན་མི་ ཁྲོམ་སྡེ་སྒྲིང་ཁྱིམ་ལྟ་རྟོག་པ་ བདེ་ཆེན་སེངྒེ་གིས་ ཁོ་ལུ་ བཙོན་ཁྲིམས་ལོ་༡ ཕོག་མིའི་ཁྲིམས་འཐུས་ དངུལ་ཀྲམ་༣༦,༠༠༠ ཁྲིམས་འདུན་ལུ་ བཙུགས་ཡོདཔ་ཨིན་པས།
རྩོད་ཟླ་བདེ་ཆེན་སེངྒེ་གིས་ ཀུན་གསལ་ལུ་ སླབ་མིའི་ནང་ ཁོ་གིས་ ཁྲིམས་འཐུས་བཏབ་དགོ་མི་དེ་ཡང་ སྤྱི་ཟླ་༣ པའི་ཚེས་༨ ལུ་ རྫོང་ཁག་ཁྲིམས་འདུན་གྱིས་བཏོན་མི་ འཁྲུན་ཆོད་ལུ་ བསམ་པ་རྫོགས་ཏེ་མིན་པར་ ཁོ་ལུ་ ཁྲིམས་ཀྱི་རྒྱབ་རྟེན་ཤེས་ཡོན་མེད་ནི་དེ་གིས་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་རུང་ བསྒྱུར་བཅོས་མི་འོང་ནི་བཟུམ་ མཐོང་སྣང་བྱུང་མི་ལུ་བརྟེན་ཨིན་ཟེར་ སླབ་ཨིན་པས།
ཁོ་ལུ་ བཙོན་ཁྲིམས་ལོ་༡ ཕོག་མི་དེ་ཡང་ ཁྲིམས་གཞུང་ཆེན་མོ་ན་༡-༢ པའི་དགོངས་དོན་ལས་ འགལ་ནི་དེ་གིས་ཨིནམ་ད་ བདེ་ཆེན་སེངྒེ་གིས་ གཞུང་ལུ་ མགུ་སྐོར་རྐྱབ་ཐོག་ལས་ རྒྱན་ཤོག་འཐུ་མི་གི་ ཐོ་བསྒྱུར་བཅོས་རྐྱབ་སྟེ་ ཁོ་རའི་སྲིངམོ་ བདེ་ཆེན་བཟང་མོ་དེ་ རྒྱན་ཤོག་འཐུ་བར་མ་ལྷོད་རུང་ ས་རྒྱ་ཕིཊ་གྲུ་བཞི་༤༦༤༨.༣༢ སྤྲོད་ཡོད་པའི་ ངོས་འཛིན་བྱུང་ནུག།
དེ་མ་ཚད་ གོ་རིམ་དང་པའི་ནང་ ཚོང་འབྲེལ་ས་ཆ་༡༩ དང་ གོ་རིམ་༢ པའི་ནང་ ཁྱིམ་སའི་དོན་ལུ་ ས་ཚན་༢༦ དེ་ལས་ སྤྱི་ལོ་༢༠༠༡ ལུ་ གོ་རིམ་༣ པའི་ནང་ ཁྱིམ་ས་༤༡ བགོ་བཀྲམ་འབད་མི་ཚུ་གི་ ཡིག་ཆུའི་གུ་ ཁོ་གིས་ མིང་རྟགས་བཀོད་དེ་ཡོདཔ་ཨིན་པས།
ཁོ་གིས་འབད་བ་ཅིན་ ཁོ་གིས་ ལོ་ངོ་༢༡ དེ་ཅིག་གི་རིང་ གཞུང་ལུ་ཕྱག་ཞུ་བའི་ ནམ་དུས་ལུ་ ངན་ལྷད་ཀྱི་ ལཱ་རྩ་ལས་ར་འབད་འབདཝ་མེད་ཟེར་ཨིན་པས།
བདེ་ཆེན་སེངྒེ་དེ་ རྒྱལ་པོའི་ཞིང་གི་ རྩོད་དོན་ལུ་མརྟེན་ ངན་ལྷད་བཀག་སྡོམ་ལྷན་ཚོགས་ཀྱིས་ ན་ཧིང་ སྤྱི་ཟླ་༡༡ པ་ལས་ གཞུང་གཡོག་ནང་ལས་ དགོངས་ཕོག་བཏོན་ཡོདཔ་ལས་ ཁོ་ལུ་ ཁེ་ཕན་རྩ་ལས་ར་མ་བཏུབ་ཟེར་ ཁོ་གིས་ སླབ་པའི་ཁར་ གཞུང་གཡོག་ལས་ ཁེ་ཕན་ག་ནི་ཡང་མེད་པར་ བཏོན་གཏང་པ་ཅིན་ ཧེང་བཀལ་ར་ གྱོང་རྒུད་ཕོག་ནི་མས་ཟེར་ སླབ་ཨིན་པས།
སྤྱི་ལོ་༢༠༡༢ ལོའི་འབྲུག་ཞི་གཡོག་བཅའ་ཡིག་དང་ སྒྲིག་གཞིའི་དོན་ཚན་༡༩.༩.༧ གྱི་ དགོངས་དོན་དང་འཁྲིལ་བ་ཅིན་ གཞུང་འབྲེལ་བྱ་སྒོ་ཚུ་དང་འབྲེལ་བའི་ ཉེས་ལས་ཅིག་ནང་ ཁྲིམས་འདུན་གྱིས་ ཞི་གཡོགཔ་ཅིག་ལུ་ ཉེས་ཕྲའི་བཙོན་ཁྲིམས་ལོ་༡ ཡན་ཆད་དང་ ལོ་༣ མན་ཆད་ཕོག་པ་ཅིན་ ཞི་གཡོག་ནང་ལས་ བཏོན་གཏང་ནི་སྦེ་ བཀོད་དེ་ཡོདཔ་ཨིན་པའི་གནས་ཚུལ།


text:
༉ ལོ་༩ གི་ཧེ་མར་ ཁག་འབགཔ་ཅིག་གིས་ ཐིམ་ཕུ་ཨོ་ལ་ཁ་ལུ་ སའི་ཇོ་བདག་ཅིག་ལས་ ས་ཆ་ཌིསི་༧༢.༤༠ ལས་བརྒལ་ མ་ཉོ་རུང་ རྩ་ཕན་༣ པ་ལུ་བཙོངམ་ད་ གཡོ་སྒྱུ་དང་ ཡིག་ཆ་རྫུས་བཟོ་ཐོག་ ས་ཚན་ཁག་གཉིས་ བཙོང་མི་ལུ་བརྟེན་ ས་ཆ་ཌིསི་༡༡.༠༣ གྱི་རིན་ཕྱེད་ཀ་ དངུལ་ཀྲམ་ས་༢.༢༦ སྤྲོད་དགོཔ་ཨིན་པས།
དེ་བཟུམ་སྦེ་ ཁག་འབགཔ་ངག་དབང་རྡོ་རྗེ་གིས་ ཡིག་ཆ་རྫུས་བཟོའི་ཐོག་ ས་ཁྲམ་སྤོ་སོར་གྱི་ ཞུ་ཡིག་བཙུགསཔ་ད་ ཐིམ་ཕུ་ཁྲོམ་སྡེ་ལས་འཛིན་གྱིས་ སའི་བཅའ་ཁྲིམས་དང་ ས་ཆ་སྤྲོད་ལེན་གྱི་ བྱ་སྒོའི་ལམ་ལུགས་དང་མ་འཁྲིལ་བར་ ཁྲམ་སྤོ་སོར་འབད་མི་ལུ་བརྟེན་ ས་རིན་ཕྱེད་ཀ་ དངུལ་ཀྲམ་ས་ཡ་༢.༢༦ འབདཝ་ད་ དངུལ་ཀྲམ་ས་ཡ་༤.༤༡༢ ངག་དབང་རྡོ་རྗེ་དང་ ཁྲོམ་སྡེ་ལས་འཛིན་༢ ཀྱིས་ ས་ཆ་ཉོ་མི་ ཡེ་ཤེས་ཆོས་སྐྱིད་དང་ མོ་གི་སྤུན་ཆ་ལྔ་ལུ་ སྤྲོད་དགོཔ་ཨིན་པས།
ས་ཆ་ཌིསི་༡༡.༠༣ དེ་ ད་ལྟོའི་ཁྲོམ་གྱི་གོང་ཚད་ ས་ཆ་ཌིསི་རེ་ལུ་ དངུལ་ཀྲམ་འབུམ་༤ རེ་རྩིས་རྐྱབ་ད་ དངུལ་ཀྲམ་ས་ཡ་༤.༤༡༢ ཐོན་མི་དེ་ རྩ་ཕན་གཉིས་ཀྱིས་ དུས་ཡུན་ཟླ་ངོ་༡ གི་ནང་འཁོད་ལུ་ སྤྲོད་དགོཔ་སྦེ་ སྤྱི་ཟླ་༡༢ པའི་ཚེས་༢༧ ལུ་ ཐིམ་ཕུ་རྫོང་ཁག་ཁྲིམས་འདུན་གྱི་ ཁྲིམས་ཁྲི་༥ པ་གིས་བཏོན་མི་ འཁྲུན་ཆོད་ནང་བཀོད་ནུག།
སྤྱི་ལོ་༢༠༠༣ ལུ་ ངག་དབང་རྡོ་རྗེ་གིས་ ཨོ་ལ་ཁ་ལས་ ས་ཆ་ཌིསི་༧༢.༤༠ འབད་མི་ཅིག་ ཀུན་ལེགས་སྒྲོལ་མ་ལས་ ཉོ་ཡོད་རུང་ཁོ་རའི་མིང་ཐོག་ཁར་ སྤོ་སོར་མ་འབདཝ་ལས་ར་ རྩ་ཕན་གསུམ་པ་ལུ་བཙོངམ་ད་ ས་ཚན་ཁག་༢ བཙོང་ཡོད་མིའི་གྲས་ལས་ ས་ཚན་ཌིསི་༡༢.༥༣ འབད་མི་དེ་ ཁོ་གིས་ ཀུན་ལེགས་སྒྲོལ་མ་ལས་ ཉོ་ར་མ་ཉོ་བའི་ སྒྲུབ་བྱེད་བྱུང་ནུག།
ངག་བདག་རྡོ་རྗེ་གིས་ ས་ཁྲམ་དེ་ རྩ་ཕན་གསུམ་པའི་ མིང་ཐོག་ལུ་ བཀོད་ཆོག་པའི་ ཉོགས་མེད་ཡི་གུ་ ཧེ་མའི་ཇོ་བདག་ ཀུན་ལེགས་སྒྲོལ་མ་དང་ མོ་གི་བཟའ་ཚང་ཚུ་ལས་ མ་ལེན་པར་ ཁྲམ་སྤོ་སོར་གྱི་ཞུ་ཡིག་ ཐད་ཀར་དུ་ ཐིམ་ཕུ་གྲོང་སྡེ་ལས་འཛིན་ལུ་བཙུགས་ཡོདཔ་མ་ཚད་ ས་ཆ་ཉོ་བཙོང་གི་ གན་རྒྱ་ནང་ ས་ཆ་ཌིསི་༨༣.༤༣ སྦེ་ ཚུད་མི་དེ་ཡང་ གན་རྒྱའི་ཡི་གུ་གུར་ བྲིས་བསུབས་འབད་དེ་ ས་ཆ་ཌིསི་༨༤.༩༣ ཨིནམ་སྦེ་ བཟོ་ཡོདཔ་ཨིན་པས།
ས་ཆ་ཁག་གཉིས་ཆ་རའི་ཁྲམ་དེ་ རྩ་ཕན་གསུམ་པ་ལུ་ སྤོ་སོར་འབད་ཚར་བའི་ཤུལ་ལུ་ ས་མི་དགོ་ཟེར་ སླབ་མི་ལུ་བརྟེན་ ད་རུང་ ངག་དབང་རྡོ་རྗེ་གིས་ ས་ཁག་༢ པོ་དེ་ ཡེ་ཤེས་ཆོས་སྐྱིད་དང་ མོ་གི་སྤུན་ཆ་ལྔ་ལུ་ བཙོང་ཡོདཔ་ཨིན་པས།
དེ་ལས་ ཁྲོམ་སྡེ་ཡིག་ཚང་གིས་ སའི་ཞིབ་དཔྱད་དང་ ལྟ་རྟོག་ དེ་ལས་ ས་མ་འཇལ་བར་ ས་ཁག་༢ གཅིག་སྦེ་བཟོ་སྟེ་ ཡེ་ཤེས་ཆོས་སྐྱིད་དང་ སྤུན་ཆ་ལྔ་གི་ མིང་ཐོག་ཁར་ སྤོ་སོར་འབད་ཡོདཔ་མ་ཚད་ ས་ཆའི་ཡིག་སྣོད་ རྒྱལ་ཡོངས་ས་ཆ་ལྷན་ཚོགས་ནང་རྩིས་སྤྲོད་འབད་མི་དེ་ནང་ ངག་དབང་རྡོ་རྗེ་དང་ ཀུན་ལེགས་སྒྲོལ་མ་༢ ཀྱི་བར་ནའི་ ས་ཆ་ཉོ་བཙོང་གི་ གན་རྒྱ་ཚུ་ མེད་པའི་ཁར་ ས་ཆ་སྤྲོད་ལེན་གྱི་ ལམ་ལུགས་ཚུལ་མཐུན་མེད་པའི་ ངོས་འཛིན་བྱུང་ནུག།
འཁྲུན་ཆོད་དང་འཁྲིལཝ་ད་ ས་ཁྲམ་སྤོ་སོར་ཚུ་ ཁྲིམས་དང་མ་འཁྲིལ་བར་འབད་མི་དེ་ཡང་ ཁྲོམ་སྡེ་ཡིག་ཚང་གི་ འགོ་དཔོན་ཚུ་གི་ བག་གཡེང་དང་ ནོར་འཁྲུལ་ལུ་བརྟེན་ཨིན་པའི་ ངོས་འཛིན་བྱུང་ཡོདཔ་ལས་ ས་རིན་ཕྱེད་ཀ་ དངུལ་ཀྲམ་ས་ཡ་༢.༢༦ ས་ཉོ་མི་ཚུ་ལུ་ སྤྲོད་དགོཔ་བཞིན་དུ་ ཧེ་མ་ ཁྲམ་སྤོ་སོར་ནང་ ནོར་འཁྲུལ་ཞུགས་མི་དང་ ཁྲིམས་འགལ་གྱི་ ལཱ་འབད་མི་གི་ འགོ་དཔོན་དང་ ཞི་གཡོགཔ་ཚུ་ལས་ལེན་ཏེ་ གཞུང་ལུ་ སོར་ཆུད་འབད་དགོ་ཟེར་བཀོད་ཡོད་པའི་གནས་ཚུལ།


text:
དེ་ཡང་ ན་ཧིང་ སྤྱི་ཟླ་༡༡ པའི་ཚེས་༢༠ ལུ་ ཀོ་ལོ་བར་ ཨི་བེནཊི་ལས་སྡེ་གིས་ ལས་ཁུངས་ཁག་གི་བར་ན་ ཕུཊ་བཱོལ་རྩེད་འགྲན་ལས་རིམ་ཅིག་ འགོ་འདྲེན་འཐབ་པའི་སྐབས་ མཐའ་བཅད་འགྲན་བསྡུར་ནང་ལྷོད་མི་ ཤེས་རིག་སྡེ་ཚན་དང་ གསོ་བའི་སྡེ་ཚན་༢ ལུ་ རྒྱལ་ཁའི་གསོལ་རས་ཚུ་ བྱིན་མ་བཏུབ་ཨིན་པས།
དེ་བསྒང་ གསོ་བའི་སྡེ་ཚན་གྱིས་ ཕུཊ་བཱོལ་རྩེད་འགྲན་ནང་ལས་ རྒྱལ་ཁ་ཐོབ་ཡོད་པའི་ ཨང་དང་པའི་གསོལ་རས་ དངུལ་ཀྲམ་༥༠,༠༠༠ དང་ ཤེས་རིག་སྡེ་ཚན་གྱིས་ ཨང་༢ པ་ཐོན་ཡོད་པའི་གསོལ་རས་ དངུལ་ཀྲམ་༣༠,༠༠༠ ཡོདཔ་ཨིན་རུང་ ཀོ་ལོ་བར་ ཨི་བེནཊི་ལས་སྡེའི་ རྩེད་འགྲན་འགོ་འདྲེན་པ་ ཀརྨ་ཕུན་ཚོགས་ཀྱིས་ ཁོ་ལུ་ ཏི་རུའི་དཀའ་ངལ་ཐོན་ཡོད་པའི་ ཉོགས་བཤད་བཀོད་དེ་ གསོལ་རས་ཚུ་ ཚང་འགྲིག་སྦེ་བྱིན་མ་བཏུབ་ཨིན་པས།
ཨིན་རུང་ ཀརྨ་ཕུན་ཚོགས་ཀྱིས་ དངུལ་ཀྲམ་༡༠,༠༠༠ སྤྲོད་པའི་ལྷག་ལུས་ དངུལ་ཀྲམ་༧༠,༠༠༠ པོ་དེ་ ཉིན་གྲངས་༡༠ གྱི་ནང་འཁོད་ལུ་ སྡེ་ཚན་གྱི་ ཡོངས་དཔོན་ཚུ་ལུ་ སྤྲོད་ནི་ཨིན་ཟེར་སླབ་སྟེ་ གན་ཡིག་ཅིག་ བཟོ་ཡོད་མི་དེ་ དུས་ཚོད་ཚང་སོ་རུང་ ཏི་རུ་བྱིན་མ་བཏུབ་ཨིན་པས།
ཀརྨ་ཕུན་ཚོགས་ཀྱིས་ རྩེད་འགྲན་ནང་ལས་ རྒྱལ་ཁ་ཐོབ་མི་ སྡེ་ཚན་ཚུ་ལུ་ ཆེད་དམིགས་ཐོག་ལས་ གསོལ་རས་དངུལ་ཀྲམ་༨༠,༠༠༠ བྱིན་མ་བཏུབ་མི་དེ་ བློ་གཏད་བར་རྐྱེན་ཨིནམ་མ་ཚད་ གཡོ་སྒྱུ་འཐབ་པའི་ གནད་དོན་ཨིནམ་ལས་ རྩོད་རྩ་ཚུ་ལུ་ སེམས་སྡུག་མྱོང་བཅུག་མི་ལུ་བརྟེན་ རྒུད་འཐུས་སྤྲོད་དགོཔ་སྦེ་ཨིན་པས།
ཀརྨ་ཕུན་ཚོགས་ཀྱིས་ ད་ལྟོ་ཚུན་ དེ་བཟུམ་མའི་ ཉེས་ལས་འཐབ་པའི་ཐོ་མེདཔ་མ་ཚད་ ཉེས་ལས་བསྐྱར་ཟློས་ཅན་མེནམ་ལས་བརྟེན་ ཉེས་ཁྲིམས་ཀྱི་ཚབ་སྦེ་ རྩོད་རྩ་ཚུ་གི་ གསོལ་རས་དངུལ་ཀྲམ་༨༠,༠༠༠ པོ་དེ་ དུས་ཡུན་ཟླ་ངོ་༢ ཀྱི་ནང་འཁོད་ལུ་ ཚང་འགྲིག་སྤྲོད་དགོཔ་མ་ཚད་ ཁོང་ཆ་ཁྱབ་ སེམས་སྡུག་མྱོང་བཅུག་པའི་རྒུད་འཐུས་ དངུལ་ཀྲམ་༡༨,༠༠༠ སྤྲོད་དགོཔ་ཨིན་པའི་གནས་ཚུལ།


text:
༉ ད་རིས་ སྤྱི་ཚོགས་༢ པའི་ རྒྱལ་ཡོངས་ཚོགས་འདུའི་ འགོ་ཐོག་བཙག་འཐུ་འབད་ནི་གི་ དམིགས་བསལ་གྱི་ཉིནམ་ཅིག་ཨིནམ་ལས་བརྟེན་ རྒྱལ་ཁབ་མཐའ་དབུས་མེད་པའི་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ཚུ་ལུ་ རང་སོའི་ གསང་བའི་ཚོགས་རྒྱན་བཙུགས་བཅུག་ནིའི་དོན་ལས་ གཞུང་སྒེར་ལས་འཛིན་གྱི་ ཡིག་ཚང་ཚུ་དང་ སྦྱོང་བརྡར་སྤེལ་ཁང་ སློབ་གྲྭ་ དེ་ལས་ ཚོང་འབྲེལ་ལས་ཁང་ཚུ་ ཆ་མཉམ་ར་ ངལ་གསོ་བཞགཔ་ཨིན་མས།
དེ་ཡང་ དྲོ་པའི་ཆུ་ཚོད་༩ ལས་ ཕྱི་རུའི་ཆུ་ཚོད་༥ ཚུན་ ཐོ་བཀོད་གྲུབ་པའི་ ཚོགས་རྒྱན་བཙུགས་མི་བསྡོམས་༣༨༡,༧༩༠ གིས་ གནས་སྐབས་ཀྱི་ ཚོགས་རྒྱན་ས་ཁོངས་༢༡༥ རྩིས་ཏེ་ ཚོགས་རྒྱན་ས་ཁོངས་བསྡོམས་༨༥༠ ཡོད་མི་ཚུ་ནང་ གཞི་བཙུགས་འབད་མི་ ཚོགས་རྒྱན་འཕྲུལ་ཆས་བསྡོམས་༡,༩༣༥ ནང་ ཚོགས་རྒྱན་བཙུགས་ནི་ཨིན།
དེ་གི་དོན་ལུ་ བསྟན་སྲུང་དྲག་པོའི་དམག་སྡེ་དང་ རྒྱལ་གཞུང་འབྲུག་གི་འགག་སྡེ་ལས་ སྲུང་སྐྱོབ་འགོ་དཔོན་དང་ལས་བྱེདཔ་ དེ་ལས་ བཙག་འཐུའི་འགོ་དཔོན་བསྡོམས་༡༠,༠༠༠ དེ་ཅིག་ གཞི་བཙུགས་འབད་ནུག།
ཐོ་བཀོད་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་བསྡོམས་༧༩,༦༩༨ ཡོད་པའི་གྲས་ལས་༥༠,༨༥༣ ཆ་འཇོག་འབད་ཡོདཔ་མ་ཚད་ ཕྱིའི་རྒྱལ་ཁབ་༡༣ ལས་ འགྲེམ་ཐོག་ཚོགས་རྒྱན་༢༡༥ དང་ ནིའུ་ཡོག་ལས་ འགྲེམ་ཐོག་ཚོགས་རྒྱན་༦༠ ཆ་གནས་འབད་ནུག།
ཁྱད་ཚད་ལྡན་པའི་ཚོགས་རྒྱན་བཙུགས་མི་ཚུ་གིས་ ཚོགས་རྒྱན་ས་ཁོངས་ཚུ་ནང་ གསང་བའི་ཚོགས་རྒྱན་བཙུགས་པར་འགྱོཝ་ད་ རང་སོའི་ ཚོགས་རྒྱན་གྱི་ ངོས་འཛིན་འདྲ་པར་འབག་དགོཔ་མ་ཚད་ འདྲ་པར་ནང་ བཀོད་དེ་ཡོད་པའི་ ཚོགས་རྒྱན་ས་ཁོངས་ནང་ མ་འཛོལ་བར་ འགྱོ་དགོཔ་ཨིནམ་ད་ དེ་བསྒང་ ཆང་འཐུང་མ་ཆོག་པའི་ཁར་ མཚོན་ཆའི་རིགས་ཚུ་ཡང་ འབག་མ་ཆོགཔ་མ་ཚད་ ཚོགས་རྒྱན་ཁང་མིག་ནང་འཛུལཝ་ད་ འགྲུལ་འཕྲིན་དང་ པར་ཆས་ཚུ་ རྩ་ལས་ར་ འབག་མ་ཆོགཔ་ཨིན་མས།
སྤྱིར་བཏང་ལུ་བལྟཝ་ད་ འདས་པའི་ལོ་༥ འི་ཧེ་མར་ འགོ་ཐོག་བཙག་འཐུ་ འགོ་འདྲེན་འཐབ་པའི་སྐབས་ལུ་ སྲིད་ཚོགས་ག་ལུ་ ཚོགས་རྒྱན་བཙུགས་ནི་ཨིན་ན་ སེམས་ཐག་བཅད་མ་ཚུགས་པར་ མགུ་འཐོམ་ལུས་དོ་བཟུམ་མེན་པར་ ད་རེས་ཀྱི་གནས་སྟངས་ནང་ འབྲུག་མི་ཚུ་མང་ཤོས་ར་ བག་ཕེབས་ཐོག་ སེམས་ཀྱི་ནང་ན་ལས་ ཚོགས་རྒྱན་ག་ལུ་བཙུགས་ནི་ཨིན་ན་ གདམ་ཁ་རྐྱབ་ཚར་ཏེ་ གྲ་སྒྲིག་ཡོདཔ་བཟུམ་ཅིག་འདུག།
དེ་ཡང་ གཙོ་བོ་ར་ ཧེ་མ་དང་ཕྱདཔ་ད་ སྲིད་དང་འབྲེལ་བའི་གནད་དོན་ཚུ་ ལེགས་ཤོམ་སྦེ་ ཧ་གོ་བའི་ཁར་ རྒྱལ་ཁབ་དང་ མི་སེར་ལུ་ཕན་པའི་ སྲིད་ཚོགས་ངོ་མ་ག་ཨིན་ན་ ཤེས་རྟོགས་བྱུང་མི་ལུ་བརྟེན་ རང་གི་དབང་ཚད་ཐོག་ལུ་ཡོད་པའི་ ཚོགས་རྒྱན་ཕུད་རྡོག་གཅིགཔོ་དེ་ མི་གཞན་གྱི་ ཕྱོགས་ལྷུང་དང་ ངན་བསྐུལ་གྱི་དབང་ལུ་མ་ཐལ་བར་ རང་མོས་རྣམ་དག་ཐོག་ལས་ བཙུགས་ཤེས་ནི་དེ་གིས་ཨིན་མས།
ད་རིས་ སྤྱི་ཚོགས་༢ པའི་ རྒྱལ་ཡོངས་ཚོགས་འདུའི་ འགོ་ཐོག་བཙག་འཐུ་ནང་ ཚོགས་རྒྱན་བཙུགས་མི་ འབྲུག་མི་དྲག་ཞན་ཆེ་ཆུང་མེདཔ་ ཆ་མཉམ་གྱིས་ ལྷག་བསམ་རྣམ་དག་སྒོ་ལས་ དཀོན་མཆོག་དཔང་དུ་བཙུགས་ཏེ་ མི་སེར་གྱི་ འཕྲལ་གྱི་སྐྱིད་སྡུག་མཐོང་མི་དང་ རྒྱལ་ཁབ་ཀྱི་ ཕུགས་ཀྱི་བཙན་ཐབས་ལུ་ ཕན་གནད་ཆེ་བའི་ སྲིད་ཚོགས་ལེགས་ལྡན་༢ བཙག་འཐུ་འགྲུབ་གནང་བའི་ རེ་སྨོན་ཡོད་ཟེར་ ཞུ་ནི་ཨིན།


text:
རྡོ་རྗེ་ཆོས་སྒྲོན་དེ་ འགོ་ཐོག་བཙག་འཐུའི་སྐབས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ ཁྲིམས་ཤིང་-རྐང་པར་ལས་ བསོད་ནམས་དཔལ་འབྱོར་གྱི་ ཚབ་སྦེ་དང་ ནོར་བུ་དབང་ཕྱུག་གིས་ བཀང་ལུང་-བསམ་མཁར་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པའི་ཚབ་ལུ་ ཐོན་ཡོདཔ་ཨིན་པས།
དེ་ལས་ འབྲུག་མཉམ་རུབ་ཚོགས་པའི་ ར་ལྡི་-སག་སྟེང་འདེམས་ཁོངས་ཀྱི་འདེམས་ངོ་ ཀུན་ལེགས་རྡོ་རྗེ་དེ་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་ གོང་སར་ཀརྨ་ཆོས་འཕེལ་གྱི་ཚབ་སྦེ་ བཙུགས་ཡོདཔ་ཨིན་པས།
མི་མང་རྩོད་བསྡུར་འབད་བའི་ཤུལ་ལུ་ བཀང་ལུང་-བསམ་མཁར་འདེམས་ཁོངས་ལས་ ན་གཞོན་ཅིག་གིས་ ནོར་བུ་དབང་ཕྱུག་ལུ་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པ་གིས་ འགོ་ཐོག་བཙག་འཐུ་སྐབས་ ཅི་དྲག་གང་དྲག་སྦེ་ རྩ་འགེངས་མི་ལུ་བརྟེན་ ཚོགས་པ་དེ་ སྤྱིར་བཏང་བཙག་འཐུའི་ནང་ ལྷོད་ཚུགས་ཡོད་རུང་ ཁོ་གི་ཚབ་སྦེ་ འཛུལ་དགོ་པའི་ གནད་དོན་ག་ཅི་ཨིན་ན་ཟེར་ དྲི་བ་བཀོད་ནུག།
ན་གཞོན་ལུ་ བཙག་འཐུའི་ནང་ དོ་འགྲན་འབད་ནི་གི་ མནོ་བསམ་ཡོདཔ་འོང་ནི་ཨིན་རུང་ རྒན་ཤོས་ཁྱོད་བཟུམ་གྱིས་ གོ་སྐབས་ལེན་མི་ལུ་ལྟཝ་ད་ ང་བཟུམ་མའི་ ན་གཞོན་ལུ་ ཚ་གྱང་ལང་དགོཔ་ བྱུང་ཡི་ཟེར་ ཚེ་རིང་ནོར་བུ་གིས་ བཤད་པའི་ཁར་ རྡོ་རྗེ་འབྲུག་པ་ལུ་ གོ་སྐབས་མ་བྱིན་པར་ འདེམས་ངོ་ཚབ་བཙུགས་དགོ་པའི་ གནད་དོན་ག་ཅི་ཨིན་ན་ མི་སེར་ཚུ་གིས་ ཤེས་དགོཔ་འདུག་ཟེར་ དྲི་ཡོདཔ་ཨིན་པས།
རྡོ་རྗེ་འབྲུག་པའི་ སྲིད་དོན་ཚེ་གཡོག་གི་ གོ་སྐབས་འཕྱོག་ཡོད་པའི་ ཁ་ཉེས་བཀལ་མི་ཚུ་ བདེན་པ་མེད་པའི་ ཁུངས་བཀལཝ་དང་འབྲེལ་ ནོར་བུ་དབང་ཕྱུག་གིས་ སླབ་མིའི་ནང་ འབྲུག་མཉམ་རུབ་ཚོགས་པ་གིས་ མི་སེར་དམངས་གཙོ་ཚོགས་པའི་ནང་ འཛུལ་ཞུགས་འབད་ནི་གི་ ཐག་བཅད་ཚུགས་ཚུགས་ལུ་ ལཱ་ཁག་བཏང་ཡི་ཟེར་ཨིནམ་ད་ འདེམས་ངོ་ཚབ་སྦེ་ འཛུལ་ཞུགས་འབད་མིའི་ཐད་ལུ་ ཁོ་རའི་ ཁ་ཐུག་ལས་ འཛུལ་ནི་གི་ སྤྲོ་བ་བསྐྱེདཔ་མིན་པར་ རྡོ་རྗེ་འབྲུག་པ་ཁོ་ར་གིས་ བརྒྱུད་འཕྲིན་ལན་ཐེངས་ལེ་ཤ་བཏང་སྟེ་ ཁོ་གི་ཚབ་སྦེ་ མི་སེར་དམངས་གཙོ་ཚོགས་པའི་ནང་ འཛུལ་དགོཔ་སྦེ་ ཨུ་ཚུགས་བསྐྱེད་ཅི་ཟེར་ ནོར་བུ་དབང་ཕྱུག་གིས་ དོགས་སེལ་འབད་ཡི།
ང་བཅས་ཀྱིས་ དམངས་གཙོའི་རིང་ལུགས་ཀྱི་ མཐའ་དོན་ལུ་ མནོ་བསམ་བཏང་ཐོག་ལས་ མི་སེར་ལུ་ གདམ་ཁ་རྐྱབ་ནི་གི་ གོ་སྐབས་བྱིན་ཐབས་ལུ་ མི་སེར་དམངས་གཙོ་ཚོགས་པའི་ནང་ འཛུལ་ཡི་ཟེར་ ཁོ་གིས་ སླབ་ཨིན་པས།
དེ་ལས་ མི་རྒས་ཤོས་ཀྱིས་ ན་གཞོན་ལས་ གོ་སྐབས་འཕྱོག་པའི་ཐད་ལུ་ ཁོ་ཡང་ གཞོན་ཤོས་ཅིག་ར་ཨིན་ཟེར་ ནོར་བུ་དབང་ཕྱུག་གིས་ དགོད་བྲ་དང་བཅས་སྦེ་སླབ་ནུག།
ད་རུང་ སྤྱི་ཟླ་༦ པའི་ཚེས་༢༩ ལུ་ འབྲུག་ཕུན་སུམ་ཚོགས་པའི་ ཁྲིམས་ཤིང་-རྐང་པར་གྱི་འདེམས་ངོ་ ཆོས་སྐྱིད་དབང་མོ་གིས་ཡང་ རྡོ་རྗེ་ཆོས་སྒྲོན་ལུ་ ཁ་ཉེས་ཅོག་འཐདཔ་སྦེ་བཀལ་ཡོདཔ་ཨིན་པས།
ང་གིས་ ལྟ་བ་ཅིན་ ཁྱོད་ཀྱིས་ མི་སེར་དམངས་གཙོ་ཚོགས་པའི་ འདེམས་ངོ་གི་ གོ་སྐབས་འཕྱོག་ཡོདཔ་བཟུམ་སྦེ་ མཐོང་སྣང་བྱུང་ཡི་ཟེར་ ཆོས་སྐྱིད་དབང་མོ་གིས་ བཤདཔ་ཨིན་པས།
དེ་འབདཝ་ད་ འབྲུག་མཉམ་རུབ་ཚོགས་པའི་ གཙོ་འཛིན་གྱིས་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་ཚུ་གི་ གོ་སྐབས་འཕྱོག་ནུག་ཟེར་ སླབ་མི་དེ་ མི་བདེན་ཟེར་ བཤད་པའི་ཁར་ མོ་ མི་སེར་དམངས་གཙོ་ཚོགས་པའི་ནང་ འཛུལ་མི་དེ་ གོ་སྐབས་འཕྱོགཔ་མིན་པར་ དམངས་གཙོའི་རིང་ལུགས་ཀྱི་ གཞི་འགྱམ་སྒྲིང་སྒྲིང་བཟོ་ཐབས་ལུ་ཨིན་ཟེར་ བཤདཔ་ཨིན་པས།
ང་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་གི་ཚབ་སྦེ་ འཛུལ་མི་དེ་ འབྲུག་ཕུན་སུམ་ཚོགས་པ་གིས་ འདེམས་ངོ་ལེ་ཤ་ཅིག་ ཚབ་བཙུགས་མི་དང་ དབྱེ་བ་ག་ནི་ཡང་མེད་ཟེར་ རྡོ་རྗེ་ཆོས་སྒྲོན་གྱིས་ སླབ་ཨིན་པས།
བསོད་ནམས་དཔལ་འབྱོར་གྱིས་ སླབ་མིའི་ནང་ ཁོ་ ཚོགས་པའི་ནང་ལས་ རྒྱབ་བཤུད་རྐྱབ་མི་ལུ་བརྟེན་ མོ་ ངེ་གི་ཚབ་མ་སྦེ་ འཛུལ་ཡི་ཟེར་ཨིནམ་ད་ ང་གིས་ ཨམ་རྡོ་རྗེ་ཆོས་སྒྲོན་་ལུ་ གོ་སྐབས་བྱིན་མི་དེ་ཡང་ མོ་གིས་ འགོ་ཐོག་བཙག་འཐུའི་སྐབས་ ཚོགས་རྒྱན་མཐོ་ཤོས་ཐོབ་ནི་དེ་གིས་ཨིན་ཟེར་ སླབ་ཨིན་པའི་གནས་ཚུལ།


text:
ཧཱ་ལུ་ ས་ཁྲམ་འཆང་མི་༣,༡༧༣ ལུ་ སའི་སྐྱིད་སྡུག་གནང་ཡོདཔ།
དེ་དང་གཅིག་ཁར་ མི་དབང་མཆོག་གིས་ མི་སེར་ཚུ་ལུ་ བཙག་འཐུའི་བྱ་རིམ་ཚུ་ནང་ བཅའ་མར་གཏོགས་དགོ་པའི་ བཀའ་བསྐུལ་གནང་ནུག།
༉ སྤྱི་ཟླ་༣ པའི་ཚེས་༣༠ ལུ་ མི་དབང་མངའ་བདག་རིན་པོ་ཆེ་མཆོག་གིས་ ཧཱ་རྫོང་ཁག་དང་ ཁྲོམ་སྡེའི་ནང་ ས་ཁྲམ་འཆང་མི་༣,༡༧༣ ལུ་ ས་ཆའི་སྐྱིད་སྡུག་གནང་ཡོད་མི་དེ་ཡང་ རྒྱལ་ཡོངས་ས་ཆ་བསྐྱར་འཇལ་ལས་རིམ་མཇུག་བསྡུ་བའི་ཤུལ་ལས་ གནད་དོན་དེ་ཚུ་ མི་དབང་མཆོག་ལུ་ ཕུལ་མི་དང་འཁྲིལ་ཨིན་པས།
ད་རིས་ ས་ཆའི་སྐྱིད་སྡུག་ཐོབ་མི་ཚུ་ལུ་ ས་ཐེབས་ཐོན་མི་དང་ ཁྱིམ་དང་ ལྷ་ཁང་བཟོ་སྐྲུན་ ཡང་ཅིན་ རྒྱལ་ཁམས་ཀྱི་ ས་ཆ་ནང་ ལོ་ཐོག་བཏབ་ནི་ དེ་་ལས་ ཐོ་བཀོད་ཚུ་ནང་ལས་ ས་ཁྲམ་འཛགས་ལུས་ཤོར་བ་ལ་སོགས་པའི་ ས་ཆ་དང་འབྲེལ་བའི་ བྱ་སྟབས་མ་བདེཝ་ལེ་ཤ་བྱུང་ཡོདཔ་སྦེ་ ས་ཆ་བསྐྱར་འཇལ་སྙན་ཞུའི་ནང་ གསལ་བཀོད་འབད་ཡོདཔ་ཨིན་པས།
མི་དབང་མངའ་བདག་རིན་པོ་ཆེ་མཆོག་གིས་ རྒྱལ་ཁབ་ཀྱི་ ས་གནས་མཐའ་དབུས་མེད་པར་ ས་ཆ་ཚུ་ འཛོལ་བ་མེདཔ་སྦེ་ འཇལ་ཐོག་ལས་ ད་ལྟོ་ཡོད་མི་ ས་ཆ་དང་འབྲེལ་བའི་ དཀའ་ངལ་དང་ སྟབས་མ་བདེཝ་ཚུ་ རྩ་བ་ལས་ སེལ་དགོ་པའི་ བཀའ་སློབ་གནང་མི་དང་བསྟུན་ སྤྱི་ལོ་༢༠༠༧ ལུ་ ཀེ་ཌཱསི་ཊཱལ་འཕྲུལ་ཆས་ཐོག་ རྒྱལ་ཡོངས་ས་ཆ་བསྐྱར་འཇལ་ལས་རིམ་ འགོ་བཙུགས་ཡོདཔ་ཨིན་པས།
མི་དབང་མངའ་ཞབས་མཆོག་གིས་ ཁྲམ་འཆང་མི་ ངོ་ཚབ་ཚུ་ལུ་ གསུངས་མིའི་ནང་ ས་ཆ་དེ་ བཟའ་ཚང་གི་ བརྒྱུད་ནོར་རམ་ ཕ་གཞིས་ཅིག་ཨིན་པའི་ཁར་ དེ་ལུ་བརྟེན་ཏེ་ རང་སོའི་མི་ཚེའི་གནས་སྟངས་ལེགས་ཤོམ་སྦེ་ སྐྱོང་ཚུགསཔ་ལས་ མི་སེར་ཚུ་གི་དོན་ལུ་ ག་ནི་བ་ རྩ་ཆེ་བའི་ རྒྱུ་ནོར་ཅིག་ཨིནམ་ད་ དེ་འབདཝ་ལས་ ས་ཆའི་སྐྱིད་སྡུག་ཐོབ་མི་ཚུ་ལུ་ རང་སོའི་ས་ཞིང་སྲུང་སྐྱོབ་འབད་དགོཔ་ གལ་ཆེ་བའི་སྐོར་ ངོ་ཚབ་ཚུ་གིས་ བཀའ་སྐྱོར་དགོཔ་སྦེ་ བཀའ་རྒྱ་གནང་ཡི་ཟེར་ རྒྱལ་པོའི་བརྡ་དཔོན་ཡིག་ཚང་ལས་ གནས་ཚུལ་གསར་བཏོན་ནང་བཀོད་ནུག།
ང་གིས་ ས་ཆ་འདི་ ཁྱེད་ཆ་ཁྱབ་ཀྱིས་ ལེགས་ཤོམ་སྦེ་ བདག་འཛིན་འཐབ་སྟེ་ འཕྲོ་བརླག་མ་བཏང་པར་ མ་བཏུབ་བཏུབ་སྦེ་ སྤྱོད་ནི་དང་ ཁྱེད་རའི་ཨ་ལུ་ཚུ་གི་ མི་ཚེ་སྐྱོང་ནིའི་ ཕན་ཐབས་ལུ་ ལག་ལེན་འཐབ་འོང་མནོ་སྟེ་ ཁྱེད་ལུ་ རྩིས་སྤྲོདཔ་ཨིན་ཟེར་ མི་དབང་མཆོག་གིས་ གསུངས་གནང་ནུག།
ད་རུང་ མི་དབང་མངའ་ཞབས་མཆོག་གིས་ འཕྲལ་མགྱོགས་ར་ འགོ་འདྲེན་འཐབ་ནི་ཨིན་མི་ བཙག་འཐུ་ཚུ་ནང་ མི་སེར་ཚུ་གིས་ བཅའ་མར་གཏོགས་དགོ་པའི་ བཀའ་བསྐུལ་གནང་ཡོདཔ་ད་ ཧེ་མའི་བཙག་འཐུ་ཚུ་ནང་ ཚོགས་རྒྱན་བཙུགས་མིའི་ གྱངས་ཁ་བརྒྱ་ཆ་༨༠ དེ་ཅིག་ཨིནམ་ལས་ ད་རིས་ཀྱི་ནང་ ཁྱེད་མི་སེར་ཚུ་གིས་ འབྲེལ་གཏོགས་འབད་དེ་ འདི་བ་དྲགཔ་སྦེ་ གྲུབ་འབྲས་འཐོན་དགོ་ཟེར་ བཀའ་སློབ་གནང་ཡོདཔ་མ་ཚད་ ཁྱེད་ཆ་ཆ་ཁྱབ་ཀྱིས་ ལོ་ངོ་༥ ནང་ ཚར་རེ་ལས་བརྒལ་ ཚོགས་རྒྱན་བཙུགས་ནི་མེདཔ་ལས་ གོ་སྐབས་ཚར་རེ་ཐོབ་མི་དེ་ འཕྲོ་བརླག་གཏང་ནི་མི་འོང་ཟེར་ གསུངས་གནང་ནུག།
སྤྱི་ཟླ་༣ པའི་ཚེས་༢༩ ལུ་ ཧཱ་ལུ་ཕེབས་མི་ མི་དབང་མཆོག་གིས་ མི་སེར་ཚུ་ལུ་ ལྟོ་ཁ་གནང་པའི་ཤུལ་ལས་ མི་སེར་དང་ ཞལ་འདྲིས་གནང་ཡོདཔ་ད་ མི་དབང་མཆོག་དང་ ཕྱག་ཞུ་སྟེ་ མི་དབང་རྒྱལ་བཙུན་ བྱོན་ཡོདཔ་ཨིན་པས།
མི་དབང་རྒྱལ་བཙུན་རྣམ་གཉིས་ཀྱིས་ ཧཱ་ལུ་ འཇམ་དཔལ་དང་ གོང་གཟིམ་ཨྱོན་རྡོ་རྗེ་འབྲིང་རིམ་སློབ་གྲྭ་གོང་མའི་ནང་ གཟིགས་སྐོར་གནང་ཡོདཔ་ཨིན་པས།
མི་དབང་མཆོག་གིས་ སྐྱིད་སྡུག་ཞུ་མི་ ངོ་རྐྱང་ཚུ་དང་ མཇལ་ཕྲད་ཐོག་ རྒྱལ་པོའི་ལྟོ་གཟན་དང་ མི་རྩིས་ དེ་ལས་ སྐྱིད་སྡུག་གཞན་ཚུ་ གནང་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 2:21 PM
Subscribe to: Post Comments (Atom)


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་ ༦-༣-༢༠༡༧ ལུ་ དབང་འདུས་རྫོང་ཁག་ དྭངས་ཆུ་རྒེད་འོག་གི་རྒཔོ་གི་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ མི་ངོམ་སྤེན་པ་ འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས ༡༡༦༢ (ཕོ་ ༥༠༡ དང་ མོ་ ༦༦༡) ལས་ ཚོགས་རྒྱན་སྐྱུར་བར་འོང་མི་བསྡོམས་ ༩༠༢ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་དཔྱ༌༧༧.༦%་ གིས་ ཚོགས་རྒྱན་བཙུགས་ཏེ་འདུག། ཚོགས་རྒྱན་བཙུགས་ཡོད་མི་ཡོངས་བསྡོམས་ལས་ ཚོགས་རྒྱན་༨༠༣ འདི་ ཚོགས་རྒྱན་ས་ཁོངས ༥ འི་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆ་ཐོག་བཙུགས་ཏེ་ཡོདཔ་དང་ ཚོགས་རྒྱན་ ༩༩ འདི་ འགྲེམ་ཐོག་རྒྱན་ཤོག་ཐོག་བཙུགས་ཏེ་འདུག།
བཙག་འཐུ་གྲུབ་ཡོད་མི་འཐུས་མི་འདི་གིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༨༠ ཅན་མ་དང་འཁྲིལ་ཏེ་ ཧེ་མའི་འཐུས་མི་གིས་ ཕྱག་ཕྱིད་ཞུ་ཡོད་པའི་ ལྷག་ལུས་ཀྱི་གནས་ཡུན་ རྐྱངམ་ཅིག་ ཕྱག་ཕྱིད་ཞུ་ནི་ཨིན།
མི་མང་ཡོངས་ལུ་ བཙག་འཐུའི་བཤེར་ཡིག་བཙུགས་ནིའི་དུས་ཚོད་འདི་ སྤྱི་ཚེས་ ༧/༣/༢༠༡༧ ལས་འགོ་བཙུགས་ཏེ་ སྤྱི་ཚེས་ ༢༠/༧/༢༠༡༧ གྱི་ཕྱི་རུའི་ཆུ་ཚོད་ ༥ ལུ་མཇུག་བསྡུཝ་ཨིན་པའི་དྲན་གསོ་ཕུལཝ་ཨིན།
རང་ལུགས་གནམ་ལོ་མེ་མོ་བྱ་ལོ་ ཟླ་དང་་པའི་ཚེས་དགུ་འམ་ སྤྱི་ལོ་༢༠༡༧ ཟླ་ ༣ པའི་ཚེས་ ༦ ལུ་སྤེལ།
འབྲུག་གི་བཙག་འཐུའི་ལྷན་འཛིན་སྤྱི་ཁྱབ།


text:
དེ་ཡང་ ར་ལྡི་-སཱག་སྟེང་དང་ བཀང་ལུང་-ཨུ་མཛོ་རོང་ དེ་ལས་ བར་མཚམས་-གཤོང་ཕུ་འདེམས་ཁོངས་ཚུ་གི་ མི་སེར་ཚུ་ཨིནམ་ད་ ཞལ་འཛོམས་དེ་ལུ་བརྟེན་ བཅའ་མར་གཏོགས་མི་ཚུ་གིས་ དམངས་གཙོའི་རིང་ལུགས་ཀྱི་སྐོར་ལས་ རིག་པ་གསརཔ་ལེ་ཤ་ཅིག་ར་ཐོབ་སྟེ་ ལོག་སོང་ཡོདཔ་ཨིན་པས།
བཅའ་མར་གཏོགས་མི་ ལ་ལུ་ཅིག་གིས་ སླབ་མིའི་ནང་ འབྲུག་མཉམ་རུབ་ཚོགས་པ་གིས་ དམངས་གཙོའི་རིང་ལུགས་ཀྱི་སྐོར་ལས་ ཡོན་ཏན་ལེ་ཤ་ཅིག་ར་ བྱིན་ཡོདཔ་མ་ཚད་ མིའི་བདག་དབང་དང་ རྒྱུ་ནོར་འདྲ་མཉམ་ བགོ་བཀྲམ་གྱི་སྐོར་ལས་ཡང་ གསལ་བཤད་འབད་བྱིན་ཡི་ཟེར་ཨིན་པས།
ར་ལྡི་ལས་ བསྟན་རྡོ་རྗེ་གིས་འབད་བ་ཅིན་ སྲིད་ཚོགས་གཞན་ཚུ་གིས་ རང་སོའི་ཁས་བླངས་ཚུ་ལུ་ ཤུགས་བཏོན་ཐོག་ལས་ གསལ་བཤད་འབད་ཡོདཔ་ཨིན་རུང་ འབྲུག་མཉམ་རུབ་ཚོགས་པའི་གཙོ་འཛིན་གྱིས་ རྒྱལ་ཁབ་ནང་ དམངས་གཙོའི་གཞུང་ ཡར་དྲག་གཏང་ཐབས་ལུ་དམིགས་པའི་ གསལ་བཤད་ཚུ་ འབད་ཡི་ཟེར་ཨིན་པས།
དེ་དང་གཅིག་ཁར་ མི་སེར་ཚུ་གིས་ ཕྱུགཔོ་དང་ དབང་ཚད་ཅན་འབད་མི་ སྲིད་ཚོགས་ཚུ་ལུ་ལྟ་སྟེ་ རང་གི་སེམས་འགྱུར་བཅུག་ནི་ མི་འོང་ཟེར་བའི་ དྲན་བསྐུལ་འབད་ཡོདཔ་ཨིན་པས།
ཕོངས་མེད་ལས་ འཇིགས་མེད་དབང་ཕྱུག་གིས་འབད་བ་ཅིན་ འབྲུག་གི་ དམངས་གཙོའི་གཞུང་དེ་ཡང་ དབང་ཚད་ཅན་དང་ རྒྱུ་སྟོབས་ཅན་གྱིས་དབང་བའི་ལམ་ཕྱོགས་ལུ་ འཛུལ་དོ་ཡོདཔ་ད་ མ་གཞི་ དེ་བཟུམ་མའི་གནས་སྟངས་དེ་ གལ་གནད་ཅན་སྦེ་ ཐོན་ཐོནམ་མེད་རུང་ ཤུལ་ལས་ དར་ཁྱབ་འགྱོ་བའི་ཚ་གྱང་ཚུ་ མི་སེར་ཚུ་ལུ་ ཕོགཔ་མས་ཟེར་ཨིན་པས།
གཡུས་མི་ཚུ་གིས་ སྲིད་ཚོགས་ལ་ལུ་ཅིག་གིས་ བརྒྱུད་འཛིན་ཐོག་ལས་ རྒྱབ་ཁབ་སྐྱོང་ནིའི་ གཞི་འགྱམ་ཚུ་ཡང་ བཙུགས་དོ་ཡོདཔ་ད་ དེ་ལུ་ ར་ལྡི་དང་ བཀང་ལུང་ཚུ་ དཔེ་ལེགས་ཤོམ་ཅིག་ ཨིན་མས་ཟེར་སླབ་ནུག།
རྡོ་རྗེ་ཆོས་སྒྲོན་གྱིས་ མི་སེར་ཚུ་གིས་ མི་སེར་གྱི་གཞུང་ ལེགས་ཤོམ་ཅིག་བཟོ་ནིའི་དོན་ལུ་ ག་ནི་བ་དཀོན་པའི་ གོ་སྐབས་ཐོབ་མི་དེ་ འཕྲོ་བརླག་གཏང་ནི་མི་འོང་ཟེར་ཨིནམ་ད་ དམངས་གཙོའི་རིང་ལུགས་དེ་ རང་ར་སོ་སོའི་བདག་དབང་ཚུ་ ལག་ལེན་འཐབ་ཚུགསཔ་བཟོ་ནིའི་ ལག་ཆ་ངོ་མ་ཅིག་ ཨིན་ཟེར་ཨིན་པས།
དེ་བཟུམ་སྦེ་ དམངས་གཙོའི་གཞུང་དེ་ རྒྱལ་ཁབ་ཀྱི་རྒྱུ་ནོར་ཚུ་ འདྲ་མཉམ་ཐོག་ བགོ་བཀྲམ་འཐོབ་ཐབས་ཀྱི་ ལག་ཆ་ཅིག་ཡང་ཨིནམ་ད་ ག་དེམ་ཅིག་སྦེ་ མི་སེར་ཚུ་གིས་ དབང་ཚད་ཅན་དང་ རྒྱུ་སྟོབས་ཅན་གྱི་ སྲིད་ཚོགས་ཀྱི་དབང་དུ་ཐལ་སོང་པ་ཅིན་ རང་གི་བདག་དབང་ཚུ་ མེདཔ་འགྱོཝ་ཨིན་ཟེར་ཨིན་པས།
ད་ལྟོ་ཚུན་འབད་རུང་ མི་སེར་ཚུ་ལུ་ རྒྱལ་ཁམས་ཀྱི་རྒྱུ་ནོར་ཚུ་ བགོ་བཤའ་གི་ཐོག་ལས་ ཐོབ་མ་ཐོབ་ཀྱི་ མནོ་བསམ་བཏང་བལྟ་དགོ་ཟེར་ གཙོ་འཛིན་གྱིས་ སླབ་ཡོདཔ་ཨིན་པས།
བཀང་ལུང་-བསམ་མཁར་འདེམས་ཁོངས་ཀྱི་འདེམས་ངོ་ ནོར་བུ་དབང་ཕྱུག་གིས་ཡང་ འབྲུག་རྒྱལ་ཁབ་འདི་ རྒྱུ་སྟོབས་ཅན་དང་ དབང་ཚད་ཅན་ཚུ་གིས་ སྐྱོང་བའི་བསྒང་ལས་ རྒྱལ་ཁམས་ཀྱི་རྒྱུ་ནོར་ཚུ་གི་ བགོ་བཤའ་ཆུང་ཀུ་རེ་མ་གཏོགས་ གྲོང་གསེབ་མི་སེར་ཚུ་གྱིས་ ཐོབ་མི་ཚུགས་ཟེར་ སླབ་ཡོད་པའི་གནས་ཚུལ།
རྩོམ་འབྲི་ལས་བྱེདཔ།


text:
དེ་ཡང་ བཀྲིས་སྒང་གི་ཤུལ་ལས་ རྒྱལ་ཁབ་ནང་ འདེམས་ཁོངས་མཐོ་ཤོས་༢ པ་ཨིན་མི་ བསམ་རྩེའི་འདེམས་ཁོངས་༤ གི་ ཚོགས་རྒྱན་ས་ཁོངས་འགོ་དཔོན་མང་ཤོས་ར་ ད་རིས་ ཕྱི་རུའི་ཆུ་ཚོད་༥ ལུ་ ཚོགས་རྒྱན་ས་ཁོངས་ཚུ་ནང་ ལྷོད་ནི་དང་ དག་པ་ཅིག་ ནངས་པ་ལྷོད་དེ་ སྤྱི་ཟླ་༧ པའི་ཚེས་༡༣ ལུ་ ཚོགས་རྒྱན་ཉིནམ་གི་དོན་ལུ་ གྲ་སྒྲིག་འབད་འོང་ཟེར་ ངོས་ལེན་འགོ་དཔོན་ཚུ་གིས་ བཤདཔ་ཨིན་པས།
རྫོང་ཁག་དེ་ནང་ ཚོགས་རྒྱན་ས་ཁོངས་༦༩ ཡོད་མི་ལུ་ སྡེ་ཁྲིད་འགོ་དཔོན་༦༩ དང་ ཚོགས་རྒྱན་ས་ཁོངས་འགོ་དཔོན་༣༥༥ ཡོདཔ་བཞིན་དུ་ དེ་ནང་ སྡེ་ཚན་རེ་ལུ་ གསོ་བའི་ལས་བྱེདཔ་རེ་ཡོདཔ་ད་ ཚོགས་རྒྱན་ས་ཁོངས་འགོ་དཔོན་༢༦༩ དེ་ཅིག་ རྫོང་ཁག་གི་སློབ་གྲྭ་༥༢ ལས་ སློབ་གྲྭའི་སློབ་དཔོན་དང་ ཡིག་ཚང་ལས་རོགས་ དབུ་འཛིན་ བརྟག་དཔྱད་ཁང་གི་ ལས་རོགསཔ་ཨིན་པས།
དེ་ལས་ ཚོགས་རྒྱན་ས་ཁོངས་ཚུ་ནང་བཏང་མི་ གསོ་བའི་ལས་བྱེདཔ་ཚུ་ རྫོང་ཁག་དེ་གི་ སྨན་ཁང་འབྲིང་མ་༩ དང་ སྨན་ཁང་ཆེ་བ་༣ སྨན་སྤྲོད་ཁང་༢༤ ལས་ཨིན་པས།
ཚོགས་རྒྱན་ས་ཁོངས་འགོ་དཔོན་ཚུ་ རང་སོའི་ས་ཁོངས་ཚུ་ནང་ སྐྱེལ་འདྲེན་འབད་ནིའི་དོན་ལུ་ སྣུམ་འཁོར་བོ་ལི་རོ་དང་ ཌི་སི་ཨེམ་ ཧའི་ལཱགསི་ བཱསི་ཚུ་རྩིས་ཏེ་ སྣུམ་འཁོར་བསྡོམས་༣༠ བཏང་ཡོདཔ་ཨིན་པས།
ཁ་ཙ་ རང་སོའི་འདེམས་ཁོངས་ནང་ འགོ་འདྲེན་འཐབ་མི་ དྲན་གསོའི་སློབ་སྦྱོང་སྐབས་ ཚོགས་རྒྱན་ས་ཁོངས་འགོ་དཔོན་ཚུ་ལུ་ བཙག་འཐུའི་བཅའ་ཡིག་ནང་ འབད་ཆོག་མི་ཆོག་ གསལ་བཀོད་འབད་མི་ཚུ་གི་སྐོར་ལས་ གོ་བརྡ་སྤྲོད་མི་གིས་མ་ཚད་པར་ ཁོང་གི་འགན་ཁུར་དང་ ཀུན་སྤྱོད་རྣམ་གཞག་གི་སྐོར་ལས་ཡང་ གསལ་བཤད་འབད་ཡོདཔ་ཨིན་པས།
ཨྱོན་རྩེ་-འོད་གསལ་རྩེ་འདེམས་ཁོངས་ཀྱི་ ངོས་ལེན་འགོ་དཔོན་ སངས་རྒྱས་ཚེ་རིང་གིས་ སླབ་མིའི་ནང་ ཚོགས་རྒྱན་གྱི་ཉིན་མར་ ཚོགས་རྒྱན་སྐྱུར་མི་ཚུ་གིས་ སྤྱི་ལོ་༢༠༠༨ ལུ་ ལག་ལེན་འཐབ་མི་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་དཀརཔོ་དེ་ འབག་འོང་པའི་ དཀའ་ངལ་ཡོདཔ་བཞིན་དུ་ ཚོགས་རྒྱན་སྐྱུར་མི་ག་ར་གིས་ རྒྱལ་དར་གྱི་ ལས་རྟགས་ཡོད་མི་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་དེ་ འབག་འོང་དགོ་པའི་ གོ་བརྡ་ནན་བསྐྱར་སྤྲོད་དགོཔ་འདུག་ཟེར་ཨིན་པས།
དེ་མ་ཚད་ ཚོགས་རྒྱན་ས་ཁོངས་འགོ་དཔོན་ཚུ་ལུ་ ཚོགས་རྒྱན་བསྐྱུར་ནི་གི་ ཁྱད་ཚད་ལྡན་མི་ ཕོ་མོ་ཚུ་ སྤྱི་ཟླ་༤ པའི་ཚེས་༡ ལུ་ སྐྱེས་ལོ་༡༨ ལང་དགོ་པའི་སྐོར་ལས་ཡང་ གསལ་བཤད་འབད་ཡོདཔ་ད་ གལ་སྲིད་ ཚོགས་རྒྱན་སྐྱུར་མི་ཅིག་གིས་ སྐྱེས་ལོ་༡༨ ལང་ཡོདཔ་སྦེ་ སླབ་པ་ཅིན་ སྡེ་ཁྲིད་འགོ་དཔོན་གྱིས་ ཕོ་མོ་དེ་ སྤྱི་ཟླ་༤ པའི་ཚེས་༡ གི་ཧེ་མར་ སྐྱེས་ལོ་༡༨ ལང་ཡོདཔ་ ངེས་བརྟན་ཨིན་མིན་ བདེན་དཔྱད་འབད་དགོ་ཟེར་ ངོས་ལེན་འགོ་དཔོན་དེ་གིས་ བཤདཔ་ཨིན་པས།
བསམ་རྩེ་རྫོང་ཁག་ནང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ཡོངས་བསྡོམས་༤༡,༧༦༩ ཡོད་མི་དེ་ རྒྱལ་ཁབ་ནང་ མཐོ་ཤོས་ཨིནམ་ད་ ཚོགས་རྒྱན་སྐྱུར་མི་ཚུ་གི་གྲས་ལས་ ཕོ་སྐྱེས་༢༢,༠༩༡ དང་ ཨམ་སྲུ་༡༩,༦༧༨ ཡོདཔ་ཨིན་པས།
འབྲུག་ཕུན་སུམ་ཚོགས་པའི་འདེམས་ངོ་ དུར་ག་པར་སཱད་དང་ མི་སེར་དམངས་གཙོ་ཚོགས་པའི་འདེམས་ངོ་ རི་ཏུ་རཱཇ་༢ ཀྱི་བར་ན་ དོ་འགྲན་འབད་མི་ བཀྲིས་ཆོས་གླིང་འདེམས་ཁོངས་ནང་ ཚོགས་རྒྱན་ས་ཁོངས་༢༡ དང་ ཚོགས་རྒྱན་བསྐྱུར་ནི་གི་ ཁྱད་ཚད་ལྡན་མི་༡༡,༦༢༢ ཡོད་མི་དེ་ མཐོ་ཤོས་ཨིནམ་ད་ ཕུན་སུམ་ཚོགས་པའི་འདེམས་ངོ་ ཋ་ཀུར་སིང་དང་ མི་སེར་དམངས་གཙོ་ཚོགས་པའི་འདེམས་ངོ་ ཊེག་བྷ་དུར་སུ་བྷ་གིས་ དོ་འགྲན་འབད་མི་ རྡོ་རོ་ཁ་འདེམས་ཁོངས་ནང་ ཚོགས་རྒྱན་ས་ཁོངས་༡༩ དང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་༡༡,༦༢༤ ཡོདཔ་ཨིན་པས།
འབྲུག་ཕུན་སུམ་ཚོགས་པའི་འདེམས་ངོ་ རེ་བི་ཀ་གུ་རུང་དང་ མི་སེར་དམངས་གཙོ་ཚོགས་པའི་འདེམས་ངོ་ ཌི་ཨེན་དུང་གེལ་༢ ཀྱི་འདེམས་ཁོངས་ཕུན་ཚོགས་དཔལ་རི་-བསམ་རྩེ་ལུ་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་༩,༤༢༣ དང་ ཚོགས་རྒྱན་ས་ཁོངས་༡༥ ཡོདཔ་ད་ ཨྱོན་རྩེ་-འོད་གསལ་རྩེ་འདེམས་ཁོངས་ནང་ ཚོགས་རྒྱན་སྐྱུར་མི་༩,༡༠༠ གིས་ འབྲུག་ཕུན་སུམ་ཚོགས་པའི་འདེམས་ངོ་ ལི་ལ་པར་དཱན་དང་ མི་སེར་དམངས་གཙོ་ཚོགས་པའི་འདེམས་ངོ་ ཨེམ་ཀེ་ཆེ་ཏི་རི་༢ ལས་༡ བཙག་འཐུ་འགྲུབ་ནིའི་དོན་ལུ་ ཚོགས་རྒྱན་ས་ཁོངས་༡༤ ནང་ ཚོགས་རྒྱན་བཙུགས་ནི་ཨིན་པས།
དེ་ལས་ རྫོང་ཁག་གི་ འདེམས་ཁོངས་༤ ལས་ འགྲེམ་ཐོག་ཚོགས་རྒྱན་༣,༠༢༦ བསྐྱལ་མི་ལས་ ཁ་ཙ་ཚུན་ཚོད་༢,༦༣༩ འདེམས་ཁོངས་ས་སོའི་ནང་ ལྷོད་ཡོདཔ་ད་ འགྲེམ་ཐོག་ལྷག་ལུས་༣༩༡ དེ་ སྤྱི་ཟླ་༧ པའི་ཚེས་༡༢ ཀྱི་ ཕྱི་རུའི་ཆུ་ཚོད་༥ གི་ཧེ་མར་ ལྷོད་ཚུགས་པའི་ རེ་བ་ཡོདཔ་ཨིན་པའི་གནས་ཚུལ།


text:
འབྲུག་རྒྱལ་ཡོངས་དཔེ་མཛོད་ཀྱི་འབྱུང་རབས།
བཀྲ་ཤིས་ཆོས་རྫོང་གི་དབུ་རྩེ་
རྒྱལ་ཡོངས་དཔེ་མཛོད་ཁང་ ལྕང་སྒང་ཁ་
རྒྱལ་ཡོངས་དཔེ་མཛོད། ཁ་ཝང་གྱང་ས། ༡༩༩༨
འབྲུག་རྒྱལ་ཡོངས་དཔེ་མཛོད་འདི་ མི་དབང་རྒྱལ་ཡུམ་ཞིང་གཤེགས་ ཨ་ཞེ་ཕུན་ཚོགས་ཆོས་སྒྲོན་དབང་ཕྱུག་མཆོག་གིས་རྒྱབ་སྐྱོར་ཐོག་ལས་ དབྱིན་ལོ་ ༡༩༦༧ ལོར་ ཐིམ་ཕུག་བཀྲ་ཤིས་ཆོས་རྫོང་གི་དབུ་རྩེའི་བར་ཐོག་ལུ་སྦེ་ རྩ་ཅན་གྱི་གསུང་རབ་ཕྱག་དཔེ་དུམ་གྲ་ཅིག་བསྒྲུབས་ཏེ་གཞི་བཙུགས་མཛད་གནང་ནུག རིམ་པ་བཞིན་དུ་གསུང་རབས་ཀྱི་ཕྱག་དཔེ་ཚུ་ གོང་འཕེལ་འགྱོ་བའི་སྟབས་ཀྱིས་ ས་གནས་ལྕང་སྒང་ཁ་ལུ་སྤོ་བཤུད་འབད་ནུག།
གནད་དོན་དེ་ལུ་བརྟེན་ཏེ་ནང་སྲིད་བློན་པོའམ་ སྐྱིད་སྡུག་བློན་པོ་ གཏམ་ཞིང་རྒྱ་གར་གྱིས་རྩ་ཅན་དང་བྱིན་རླབས་ཅན་གྱི་གསུང་རབས་གླེགས་བམ་ཚུ་ གཏན་བཞག་གི་མཁོ་བསྒྲུབ་འབད་ནིའི་དོན་ལུ་ སྒྲིང་གྱིམ་ཐོག་བཞི་ཟུར་བརྒྱད་རང་ལུགས་དབུ་རྩེའི་བཟོ་བཀོད་དང་ལྡན་པའི་ ད་ལྟོའི་དཔེ་བཛོད་སྒྲིང་ཁྱིམ་འདི་བརྐྱབས་གནང་ནུག།
རྩ་ཆན་གྱི་གསུང་རབ་མང་རབས་ཅིག་བསྡུ་གསོག་འབད་ཡོད་པའི་སྒྲིང་ཁྱིམ་འདི་ གནམ་ལོ་ ༡༩༨༤ ལོ་ལུ་བསྒྲུབས་ཏེ་ དེའི་རབ་གནས་འདི་ དབྱིན་ཟླ་ ༡༡ པའི་དབྱིན་ཚེས་ ༢༣ ལུ་དིལ་མགོ་མཁྱེན་བརྩེ་རིན་པོ་ཆེ་མཆོག་གིས་མཛད་ཡོདཔ་མ་ཚད་ འགོ་འབྱེད་རྟེན་འབྲེལ་ཡང་ མི་རྗེ་ བརྒྱུད་འབྲེལ་དང་བལྟ་བཤལ་ལྷན་ཁག་གི་བློན་པོ་ སངས་རྒྱས་དཔལ་འབྱོར་མཆོག་གིས་མཛད་ནུག།
མ་དངུལ་ ས་ཡ་ ༣ གནས་ཡོད་པའི་ གཏན་བཞག་དཔེ་མཛོད་ཀྱི་སྒྲིང་ཁྱིམ་འདི་ ཕྱིའི་རྒྱལ་ཁབ་ཀྱི་གྲོགས་རམ་མ་དངུལ་ལུ་མ་ལྟོས་པར་ འབྲུག་རྒྱལ་གཞུང་གིས་མ་དངུལ་བཏང་ཐོག་ལས་བསྒྲུབས་ཏེ་ དཔེ་མཛོད་འདི་ནང་ལུ་སྤོ་བཤུད་འབད་དེ་ འདི་ད་ལྟོ་སྲོལ་འཛིན་ལས་ཁུངས་ཀྱི་འོག་ལུ་ཡོདཔ་ཨིན།།
མདོ་ཆེན།
འབྲུག་རྒྱལ་ཡོངས་དཔེ་མཛོད་གཞི་བཙུགས་གནང་ཞིནམ་ལས་ མདོ་ཆེན་མང་རབས་ཅིག་གིས་འགོ་ཁྲིད་མཛད་དེ་ ཕྱག་ཕྱིད་ཞུས་ཡོད་པའི་མཚན་ཐོ་གཤམ་གསལ་ལྟར་
- དགེ་བཤེས་ཚེ་དབང་།(༡༩༦༧ - ༡༩༧༢)
- སློབ་དཔོན་པདྨ་ལ། (༡༩༧༣ - ༡༩༩༤)
- དྲགོས་སངས་རྒྱས་དབང་ཕྱུག (༡༩༩༤ - ༡༩༩༩)
- མེ་ཉག་སྤྲུལ་སྐུ། (༢༠༠༠ - ༢༠༠༣)
- རྡོ་རྗེ་ཚེ་རིང་། (༢༠༠༥ - ༢༠༠༧)
- མགོན་པོ་ཚེ་རིང་། (༢༠༠༨ - ༢༠༡༠) མདོ་ཆེན་ལས་ཚབ།
- ཧར་ཀ་བི་གུ་རུང་(༢༠༡༠ - ...)
དགེ་བཤེས་ཚེ་དབང་།
དབྱིན་ལོ་ ༡༩༦༧ ལོ་ལུ་ འབྲུག་རྒྱལ་ཡོངས་དཔེ་མཛོད་ཁང་འདི་གཞི་བཙུགས་གནང་ཞིནམ་ལས་ དགེ་བཤེས་ཚེ་དབང་མཆོག་ དཔེ་མཛོད་ཀྱི་མདོ་ཆེན་དང་པ་མཛད་ཡོདཔ་ཨིན། དགེ་བཤེས་མཆོག་གིས་རྒྱལ་ཡོངས་དཔེ་མཛོད་ཡར་བསྐྱེད་ཀྱི་དོན་ལུ་ བསྡུ་བསྒྲུབ་འབད་ཡོད་པའི་གསུང་རབས་ཚུ་ ཉམས་སྐྱོན་ཚུ་ག་ནི་ཡང་ཤོར་མ་བཅུག་པར་ལེགས་ཤོམ་སྦེ་བཞག་ནིའི་དོན་ལུ་ ཐབསཤེས་ཀྱི་ཕྱག་ལཱ་ཚུ་མཛད་པའི་མཐར་ དབྱིན་ལོ་ ༡༩༧༣ དགོངསམ་ཞུས་ནུག།
སློབ་དཔོན་པདྨ་ལ་ ( བླམ་པདྨ་ཚེ་དབང་ )
སློབ་དཔོན་པདྨ་ལ་
བླམ་པདྨ་ཚེ་དབང་ ཡོངས་གྲགས་ལུ་སློབ་དཔོན་པདྨ་ལ་ཟེར་ཞུ་མི་འདི་ མདོ་ཆེན་གཉིས་པ་སྦེ་ དབྱིན་ལོ་ ༡༩༧༣ ལོ་ལུ་ བསྐོ་བཞག་གནང་ཡོདཔ་ཨིན་པས། སློབ་དཔོན་པདྨ་ལ་མཆོག་ བུམ་ཐང་རྫོང་ཁག་ཆུ་སྨད་ལུ་སྐུ་འཁྲུངས་ཏེ་ སྐུ་ན་ཕྲ་བའི་སྐབས་ལས་འབྲི་ཀློག་གི་ཡོན་ཏན་སྦྱངབརྩོན་མཛད་དེ་ ཤུལ་ལས་ཁོ་རའི་ཕམ་གཉིས་ཀྱིས་ རྡོར་རིང་སྤྲུལ་སྐུ་མཆོག་གིས་བཅགས་གནང་པའི་ ཉི་མ་ལུང་བཤད་གྲྭ་ནང་ལུ་འཛུལ་བཞུགས་འབད་དེ་ རིག་གཞུང་གི་སྐོར་ཚུ་མཐིལ་ཕྱིན་འབད་སྦྱང་བརྩོན་མཛད་ནུག།
དེ་གིས་མ་ཚད་དཔར་ ཡོངས་གྲགས་ཅན་གྱི་བླམ་དང་མཁན་པོ་ ངག་དབང་ཡོན་ཏན་རྒྱ་མཚོ། འཕྲང་མགོ་རྟོགས་ལྡན། སྒྲུབ་བརྒྱུད་རིན་པོ་ཆེ། ཀཿཐོག་རིན་པོ་ཆེ་ ངག་དབང་ཕྲིན་ལས། མཁན་ཆེན་ ཐུབ་བསྟན་ཀུན་དགའ་རྒྱ་མཚོ། ཁུ་ནུ་བླ་མ་ བསྟན་འཛིན་རྒྱལ་མཚན། དེ་ལས་ སྐྱབས་རྗེ་དིལ་མགོ་མཁྱེན་བརྩེ་རིན་པོ་ཆེ་དང་ སྐྱབས་རྗེ་བདུད་འཇོམས་རིན་པོ་ཆེ་ འཇིགས་བྲལ་ཡེ་ཤེས་རྡོ་རྗེ་དང་གཞན་ཡང་ རྙིང་མའི་བླམ་རྩ་ཅན་མང་རབས་ཅིག་བསྟེན་ཏེ་ ཐོས་བསམ་རྒྱ་ཆེན་པོ་མཛད་གནང་ནུག།
དབྱིན་ལོ་ ༡༩༦༡ ལོ་ལུ་ འབྲུག་གཞུང་གིས་གསར་བཙུགས་འབད་ཡོད་པའི་ སེམས་རྟོགས་ཁ་རིག་གཞུང་སློབ་གྲྭའི་སློབ་དཔོན་སྦེ་བསྐོས་བཞག་གནང་ནུག དབྱིན་ལོ་ ༡༩༦༧ ལོ་ལུ་ ཤེས་རིག་ལས་ཁུངས་ནང་རྩོམ་སྒྲིག་པ་སྦེ་གནས་སོར་བཏང་སྟེ་ སློབ་རིམ་བཞི་པ་ལས་བཅུ་པ་ཚུན་གྱི་ གནས་ཚད་ཅན་གྱི་རྫོང་ཁའི་རྩ་གཞུང་གསརཔ་རྩོམ་བསྒྲིགས་མཛད་གནང་ནུག།
དབྱིན་ལོ་ ༡༩༧༠ ལོ་ལུ་ དབང་ཕྱུག་ཤེས་ཡོན་སློབ་ཁང་ནང་ལུ་ གནས་སོར་བཏངམ་དང་འབྲེལ་ཏེ་ རྫོང་ཁའི་ནང་འབྲི་ནིའི་ལམ་ལུགས་བཟོ་དགོ་པའི་འགན་དབང་ཡང་ཐོབ་ནུག དེ་ལས་ དབྱིན་ལོ་ ༡༩༧༢ ལོ་ལུ་ མི་དབང་འབྲུག་རྒྱལ་གསུམ་པ་ཞིང་ལུ་ཕེབས་ཞིནམ་ལས་ སྤུར་སྦྱངས་ཀྱི་སྤུར་ཐལ་མ་གཤགས་ཚུན་ཚོད་ལུ་ ཆོས་ཕྱོགས་ཀྱི་བྱ་སྒོ་ཚུ་འགོ་འདྲེན་འཐབ་གནང་ཡོདཔ་མ་ཚད་ རྒྱལ་ཡོངས་ཚོགས་ཁང་ཆེན་མོའི་འཐུས་མི་ཚུ་གིས་ རྫོང་ཁའི་སྐད་ཡིག་ལུ་ལོ་གཉིས་དགག་པ་མཛད་པའི་དགག་ལན་ཚུ་ བྲིས་ཏེ་ཚོགས་ཁང་ནང་བཀྲམ་སྤེལ་མཛད་དེ་ ལན་གསལ་ག་ནི་ཡང་མེད་དཔར་བཟོ་པའི་ཡིད་ཆེས་བའི་ཕྱག་ལཱ་བཟང་པོའི་མཛད་རྣམ་ལུ་དམིགས་ཏེ་ དབྱིན་ལོ་ ༡༩༩༩ ལོ་ལུ་ མི་དབང་འབྲུག་རྒྱལ་བཞི་པའི་ཞབས་ལས་ གཟེངས་བསྟོད་གསེར་གྱི་རྟགས་མ་ཡང་བཞེས་ནུག།
དབྱིན་ལོ་ ༡༩༧༣ ལུ་ རྒྱལ་ཡོངས་དཔེ་མཛོད་ལུ་ མདོ་ཆེན་སྦེ་གནས་སོར་བཏང་སྟེ་ དེ་ནང་ཕེབས་ཞིནམ་ལས་ནང་པའི་ཆོས་དང་འབྲེལ་བའི་ ལས་རྒྱུ་འབྲས་ལུ་ཡིད་ཆེས་བསྐྱེད་པའི་དཔེ་དེབ་ ‘འཁོར་འདས་ལམ་གསུམ’ ཟེར་མི་འདི་བརྩམས་གནང་ཡོདཔ་མ་ཚད་ མི་དབང་ཨ་ཞེ་ བསོད་ནམས་ཆོས་སྒྲོན་དབང་ཕྱུག་མཆོག་གིས་ ཞིབ་འཚོལ་མཐིལ་ཕྱིན་ཐོག་ལུ་ འབྲུག་གི་རྒྱལ་རབས་ཅིག་རྩོམ་བསྒྲིག་གནང་དགོ་པའི་བཀའ་རྒྱ་ཕེབས་བཞིན་དུ་ ‘འབྲུག་གསལ་བའི་མེ་ལོང་།’ ཟེར་བའི་དཔེ་དེབ་ཅིག་ཡང་གསར་བརྩམས་གནང་ནུག།
སློབ་དཔོན་པདྨ་ལ་མཆོག་གིས་ ཞི་བའི་གོ་གནས་མང་རབས་ཅིག་བཞེས་པའི་མཐར་ དབྱིན་ལོ་ ༡༩༩༣ ལོ་ལུ་དགོངསམ་ཞུ་སྟེ་ ཉི་མ་ལུང་གྲྭ་ཚང་གི་བླམ་མཛད་དེ་བཞུགསཔ་མ་ཚད་ དབྱིན་ལོ་ ༡༩༩༩ ལོར་ མི་དབང་འབྲུག་རྒྱལ་བཞི་པ་གསེར་ཁྲི་གུར་ཕེབས་ཏེ་ མི་ལོ་ཉེར་ལྔ་འཁོར་བའི་དུས་སྟོན་བརྩི་སྲུང་གི་སྐབས་ འབྲུག་ཐུགས་སྲས་ཀྱི་རྟགས་མ་ཡང་བཞེས་ནུག།
དྲགོས་སངྱས་དབང་ཕྱུག
དྲགོས་སངྱས་དབང་ཕྱུག
དབྱིན་ལོ་ ༡༩༩༣ ཟླཝ་ ༩ པའི་ནང་ལུ་ གྲྭ་ཚང་ལྷན་ཚོགས་ནང་ཕྱག་ལཱ་མཛད་དེ་བཞུགས་མི་ དྲགོས་སངས་རྒྱས་དབང་ཕྱུག་མཆོག་ རྒྱལ་ཡོངས་དཔེ་མཛོད་ནང་མདོ་ཆེན་སྦེ་བསྐོ་བཞག་གནང་སྟེ་ དྲགོས་མཆོག་གིས་དཔེ་མཛོད་ནང་ དེང་སང་གི་མཁོ་གལ་ཆེ་བའི་དུས་ཀྱི་གྱུར་བ་དང་བསྟུན་ཏེ་ དཔེ་དེབ་ལྷག་མི་ཚུ་ལུ་ཕྱི་རྒྱལ་གྱི་དཔེ་དེབ་ཚུ་ཡང་མཁོ་བསྒྲུབས་འབད་དེ་ མི་དམངས་ཀྱིས་ཐོབ་ཚུགསཔ་བཟོ་ཡོདཔ་མ་ཚད་ ཞིབ་འཚོལ་གྱི་དོན་ལུ་དཔེ་དེབ་ཚུ་ཡང་གསོག་འཇོག་འབད་དགོ་པའི་སྲིད་བྱུས་བརྩམས་ནུག།
དབྱིན་ལོ་ ༡༩༩༦ ལོར་ དཔེ་མཛོད་མདོ་ཆེན་མཛད་བཞུགས་པའི་སྐབས་ ཌེ་ནེ་ཌའི་རྒྱབ་སྐྱོར་མ་དངུལ་གྱི་ཐོག་ལས་ ཌེན་མརྐ་རྒྱལ་གཞུང་དཔེ་མཛོད་དང་ འབྲུག་རྒྱལ་ཡོངས་དཔེ་མཛོད་གཉིས་ཀྱི་ཡུན་བརྟན་མཉམ་འབྲེལ་གྱི་ ལས་འགུལ་ཅིག་ཡང་གཞི་བཙུགས་གནང་སྟེ་ ལོ་ངོ་དྲུག་མདོ་ཆེན་སྦེ་ཕྱག་ཕྱིད་ཞུས་པའི་མཐར་ སྲོལ་འཛིན་ལས་ཁུངས་ཀྱི་དྲུང་ཆེན་གྱི་གོ་གནས་བཞེས་ནུག།
མི་ཉག་སྤྲུལ་སྐུ།
མི་ཉག་སྤྲུལ་སྐུ།
མི་ཉག་སྤྲུལ་སྐུ་མཆོག་ ལོ་ངོ་ ཉེར་ལྔ་ཙམ་ སྤ་རོ་རྒྱལ་ཡོངས་འགྲེམ་སྟོན་ཁང་གི་མདོ་ཆེན་མཛད་པའི་མཐར་ དབྱིན་ལོ་ ༡༩༩༩ ཟླཝ་ ༧ པའི་ཚེས་ ༡ ལུ་ རྒྱལ་ཡོངས་དཔེ་མཛོད་ཀྱི་མདོ་ཆེན་སྦེ་བྱོན་ནུག སྤྲུལ་སྐུ་མཆོག་གིས་ ཌེ་ནེ་ཌའི་དཔེ་མཛོད་མཉམ་འབྲེལ་གྱི་ལས་འགུལ་འདི་ རྒྱ་བསྐྱེད་གཏང་གནངམ་མ་ཚད་ རྒྱལ་ཡོངས་ཡིག་ཆའི་མཛོད་ཁང་དང་ དཔེ་མཛོད་ནང་གི་ཞིབ་འཚོལ་དང་ འཕྲུལ་རིག་ལས་ཚན་ཚུ་གོང་འཕེལ་བཏང་ནུག།
དེ་གིས་མ་ཚད་དཔེ་མཛོད་ནང་གི་ མཐུན་རྐྱེན་གྱི་ཅ་ཆས་ཆ་མཉམ་གསར་བཙུགས་མཛད་དེ་ ཞལ་འདེབས་ཀྱི་ཐོག་ལས་བསྡུ་ལེན་འབད་ཡོད་པའི་ དཔེ་མཛོད་ཀྱི་ཕྱག་དཔེ་ག་ར་ བསྐྱར་བཟོ་དང་ TBRC དང་ དཔལ་རི་དཔར་ཁང་ གི་ཞལ་འདེབས་ལུ་གནང་མི་ ཌི་ཇི་ཊེལ་ (Digital) དཔེ་མཛོད་བཅས་ གོང་འཕེལ་གཏང་བའི་མཐར་ དབྱིན་ལོ་ ༢༠༠༤ ཟླཝ་ ༡༢ པའི་ནང་ལུ་དགོངསམ་ཞུས་ཡོདཔ་ཨིན་པས།།
རྡོ་རྗེ་ཚེ་རིང་།
རྡོ་རྗེ་ཚེ་རིང་།
མི་ཉག་སྤྲུལ་སྐུ་མཆོག་དགོངསམ་ཞུས་པའི་ཤུལ་ལུ་ དབྱིན་ལོ་ ༢༠༠༥ ཟླཝ་ ༡ པའི་ནང་ དཔེ་མཛོད་ཀྱི་མདོ་ཆེན་ལྔ་པ་སྦེ་ རྡོ་རྗེ་ཚེ་རིང་མཆོག་བྱོན་ཡོདཔ་ཨིན། མདོ་ཆེན་མཆོག་ དཔེ་མཛོད་ནང་ལུ་ཕྱག་འགན་བ་བཞེས་པའི་ཧེ་མ་ ཤེས་རིག་སྡེ་ཚན་གྱི་ནང་ལུ་ ལོ་ངོ་མང་རབས་ཅིག་འཛིན་སྐྱོང་གི་གོ་གནས་བཞེས་པའི་ཉམས་མྱོང་ཅན་དང་ སློབ་དཔོན་མཁས་མཆོག་ཅན་གྱི་ཤེས་ཚད་ཡོདཔ་མ་ཚད་ ཤེས་རབ་རྩེ་མཐོ་རིམ་སློབ་གྲྭའི་དབུ་འཛིན་ཕཱག་འགན་བསྣམས་ཏེ་བཞུགས་ནུག།
དཔེ་མཛོད་ནང་ལུ་ལོ་ངོ་གསུམ་ཙམ་ མདོ་ཆེན་གྱི་ཕྱག་འགན་བཞེས་ཏེ་བཞུགས་པའི་སྐབས་ ཌེ་ནེ་ཌེའི་ལས་འགུལ་གྱི་ ལས་འཆར་ཚུ་ལུ་ལྟ་རྟོག་མཛད་དེ་ རྒྱ་ཡོངས་དཔེ་མཛོད་ནང་ མཁོ་བསྒྲུབས་འབད་ཡོད་པའི་ཕྱག་དཔེ་ཚུའི་ཞབས་ཏོག་དང་ དེ་ལས་ རྒྱལ་ཡོངས་དཔེ་མཛོད་འདི་འབྲུག་ནང་འཁོད་དང་རྒྱལ་སྤྱིའི་ནང་ལུ་ དེང་སང་གི་ཐབས་རིག་འདྲ་མིན་སྣ་ཚོགས་ཀྱི་ཐོག་ལས་ འབྲེལ་བ་ཡོདཔ་སྦེ་བཟོ་ཐབས་ལུ་བརྩོན་ཤུགས་མཛདཔ་བཞིན་དུ་ གོང་འཕེལ་ཡང་བཏང་ཡོདཔ་ཨིན། དེ་ལས་ དབྱིན་ལོ་ ༢༠༠༧ ཟླཝ་ ༩ པའི་ནང་ལུ་ ནང་སྲིད་ལྷན་ཁག་གི་འོག་ལུ་ཡོད་པའི་ སྲོལ་འཛིན་ལས་ཁུངས་ཀྱི་ཡོངས་ཁྱབ་མདོ་ཆེན་གྱི་གོ་གནས་བཞེས་ཏེ་ ད་ལྟོ་ལས་འཛིན་ལས་ཁུངས་ཀྱི་ཡོངས་ཁྱབ་མདོ་ཆེན་གྱི་ཕྱག་འགན་བཞེས་ཏེ་ཡོདཔ་ཨིན།།
རྗེས་སུ་…


text:
ད་རེས་ནངས་པ་ གཡུས་ཚན་༣ ནང་ བདུན་ཕྲག་རེ་ནང་ ཆུ་ཚར་༢ དེ་ཅིག་ལས་ མི་ཐོབ་དོ་ཡོདཔ་ད་ རྐ་གསརཔ་ཅིག་ལས་ འཐུང་ཆུ་བཏོན་ནིའི་ འཆར་གཞི་ཡོད་མི་དེ་གིས་ དཀའ་ངལ་དེ་ བསལ་ཚུགས་ཟེར་ དགེ་ལེགས་ཕུག་དྲུང་ཁག་གི་ འགོ་དཔོན་ཚུ་གིས་ བཤདཔ་ཨིན་པས།
དགེ་ལེགས་ཕུག་དྲུང་པ་ པདྨ་དབང་འདུས་ཀྱིས་ སླབ་མིའི་ནང་ འཐུང་ཆུ་བཀྲམ་སྤེལ་གྱི་དོན་ལུ་ བརྟག་ཞིབ་ཚུ་འབད་ཚར་ཡོདཔ་ད་ དུས་ཅི་ སྤྱི་ཟླ་༧ པའི་ནང་ ལཱ་འགོ་བཙུགས་ཚུགས་པའི་ རེ་བ་ཡོད་ཟེར་ཨིན་པས།
དྲུང་པ་གིས་འབད་བ་ཅིན་ འཐུང་ཆུ་དེ་ དགེ་ལེགས་ཕུག་ཁྲོམ་ཁ་ལས་ ཀི་ལོ་མི་ཊར་༡༢ དེ་ཅིག་གི་ས་གནས་ རའེ་བྲང་ར་ཟེར་སར་ བྱག་གི་སྦུག་ལས་ཐོན་མི་ གྲུབ་ཆུ་ཅིག་ཡོད་མི་དེ་ འཐེན་ནི་སྦེ་ ཐག་བཅད་དེ་ཡོད་ཟེར་ཨིན་པས།
འཐུང་ཆུ་བཀྲམ་སྤེལ་གྱི་དོན་ལུ་ མ་དངུལ་ས་ཡ་༦.༢ དེ་ཅིག་ སྔོན་རྩིས་བཏོན་ཡོད་རུང་ ད་ལྟོ་ གཞུང་ལས་ མ་དངུལ་འཐོབ་ནི་ལུ་ སྒུག་བཞིན་དུ་ཡོདཔ་ད་ མ་དངུལ་དེ་ འཕྲལ་མགྱོགས་ར་ལྷོད་པ་ཅིན་ ལཱ་འབད་ཚར་ནི་ལུ་ དུས་ཡུན་མངམ་ མི་འགོར་འོང་ཟེར་ཨིན་པས།
འཛོམས་གླིང་ཐང་ལས་ ཆོས་འཛོམས་ཀྱིས་ སླབ་མིའི་ནང་ འཐུང་ཆུ་དེ་ ལྷོད་པའི་ཤུལ་ལས་ ད་ཚུན་ཡོད་མི་ མོ་རའི་ གཡུས་ཁའི་དཀའ་ངལ་སྦོམ་ཤོས་དེ་ བསལ་ནི་ཨིནམ་ལས་ གཙང་སྦྲ་འཕྲོད་བསྟེན་ལུ་ཡང་ གཙོ་བོར་བཏོན་ཚུགས་ནི་མས་ཟེར་ཨིན་པས།
འཐུང་ཆུ་དེ་ ལྷོད་པའི་ཤུལ་ལུ་ གཡུས་ཚན་༣ དང་ ཉེ་འདབས་ཀྱི་ ཁྲོམ་གྱི་ས་ཁོངས་ནང་སྡོད་མི་ མི་འབོར་༡༠,༠༠༠ དང་ ༡༥,༠༠༠ དེ་ཅིག་ལུ་ བཀྲམ་སྤེལ་འབད་ཚུགས་ཟེར་ དྲུང་པ་པདྨ་དབང་འདུས་ཀྱིས་ བཤདཔ་ཨིན་པའི་གནས་ཚུལ།


text:
༉ གལ་སྲིད་ སྲིད་དོན་ཚོགས་པ་ཅིག་གིས་ རྒྱལ་ཁབ་ནང་གི་ འདེམས་ཁོངས་མང་ཤོས་ཅིག་ལས་ རྒྱལ་ཁ་ཐོབ་སྟེ་འབད་རུང་ ཚོགས་རྒྱན་གྱངས་ཁ་དེ་ དོ་འགྲན་འབད་མི་ སྲིད་ཚོགས་གཉིས་ལས་ ཉུང་སོ་པ་ཅིན་ སྤྱིར་བཏང་བཙག་འཐུའི་ནང་ བཅའ་མར་གཏོགས་ནི་གི་ གོ་སྐབས་མི་འཐོབ་ནི་ཨིན་པས།
དེ་ཡང་ སྤྱི་ཟླ་༥ པའི་ཚེས་༣༡ དེ་ ཚོགས་རྒྱན་གྱི་ཉིནམ་སྦེ་ གསལ་བསྒྲགས་འབདཝ་བཞིན་དུ་ ཉིནམ་དེ་ནང་ འབྲུག་གིས་ རྒྱལ་ཡོངས་ཚོགས་འདུའི་ འདེམས་ངོ་ཚུ་ བཙག་འཐུ་འབད་ནིའི་དོན་ལུ་ འགོ་ཐོག་བཙག་འཐུ་དང་པ་ འགོ་འདྲེན་འཐབ་པའི་སྐབས་ལུ་ ཚོགས་རྒྱན་གྱི་ གྱངས་ཁ་མཐོ་ཤོས་ཐོབ་མི་ སྲིད་ཚོགས་༢ བཙག་འཐུ་འགྲུབ་ཞིནམ་ལས་ སྤྱིར་བཏང་བཙག་འཐུའི་ནང་ དོ་འགྲན་འབད་ནི་ཨིན་པས།
ཧེ་མའི་ དྲི་བ་དྲིས་ལན་ཅིག་ནང་ བཙག་འཐུའི་ལྷན་འཛིན་སྤྱི་ཁྱབ་ དྲགོས་ཀུན་བཟང་དབང་འདུས་ཀྱིས་ བཤད་མིའི་ནང་ འབྲུག་གི་དམངས་གཙོ་འདི་ སྣ་མང་སྲིད་ཚོགས་ཀྱི་ ལམ་ལུགས་ཅིག་ཨིན་རུང་ མཐའན་མཇུག་ལུ་ རྒྱལ་ཡོངས་ཚོགས་འདུའི་ནང་ སྲིད་ཚོགས་གཉིས་རྐྱངམ་གཅིག་ བཙག་འཐུ་འགྲུབ་ཨིན་ཟེར་ཨིན་པས།
དེ་འབདཝ་ད་ འགོ་ཐོག་བཙག་འཐུའི་ནང་ སྲིད་ཚོགས་གཞན་ཚུ་ ག་དེ་སྦེ་ ཕམ་གཏང་ནི་ཨིན་ན་ཟེར་ དྲི་བའི་ལན་ལུ་ ལྷན་འཛིན་སྤྱི་ཁྱབ་ཀྱིས་འབད་བ་ཅིན་ མི་སེར་ཚུ་ལུ་ ཚོགས་རྒྱན་བཙུགས་བཅུག་ཐོག་ལས་ རྒྱལ་ཁབ་ནང་གི་ འདེམས་ཁོངས་༤༧ ཆ་མཉམ་གྱི་ ཚོགས་རྒྱན་ཚུ་ གྱངས་ཁ་རྐྱབ་ཞིནམ་ལས་ རྒྱན་གྲངས་མཐོ་ཤོས་དང་པ་དང་ གཉིས་པ་ཐོན་མི་ སྲིད་ཚོགས་༢ བཙག་འཐུ་འགྲུབ་ནི་ཟེར་ཨིན་པས།
སྤྱི་ལོ་༢༠༠༨ ལུ་ ཐོ་བཀོད་གྲུབ་པའི་ སྲིད་དོན་ཚོགས་པ་༢ ལས་བརྒལ་མེདཔ་ལས་ འགོ་ཐོག་བཙག་འཐུ་འབད་མ་དགོ་པར་ དོ་འགྲན་ཁས་ལེན་ཡི་གུ་བཙུགས་ཞིནམ་ལས་ ཐད་ཀར་དུ་ སྤྱིར་བཏང་བཙག་འཐུ་འགོ་འདྲེན་འཐབ་ཡོདཔ་ཨིན་པས།
ད་རིས་ཡང་ མ་གཞི་ ཐོ་བཀོད་གྲུབ་པའི་ སྲིད་ཚོགས་༥ ཡོད་རུང་ དང་པ་ར་ བཙག་འཐུ་ལྷན་ཚོགས་ལུ་ དོ་འགྲན་གྱི་ ཁས་ལེན་ཡི་གུ་བཙུགས་དགོཔ་བཞིན་དུ་ ལྷན་ཚོགས་ཀྱིས་ དབྱེ་ཞིབ་འབད་ནི་ཨིནམ་ད་ དོ་འགྲན་ཁས་ལེན་ཡི་གུ་ཚུ་ སྤྱི་ཟླ་༥ པའི་ཚེས་༥ ནང་འཁོད་ལུ་ བཙུགས་དགོཔ་ཨིན་པས།
འགོ་ཐོག་བཙག་འཐུ་ལས་ མཐར་འཁྱོལ་འབྱུང་ཚུགསཔ་ ངེས་བརྟན་བཟོ་ནིའི་དོན་ལུ་ བཙག་འཐུ་ལྷན་ཚོགས་ལས་ གནང་བ་གྲུབ་མི་ སྲིད་དོན་ཚོགས་པ་ཚུ་གིས་ ཚོགས་རྒྱན་སྐྱུར་མིའི་ གྱངས་ཁ་མངམ་ཡོད་སའི་ འདེམས་ཁོངས་ཚུ་ནང་ ཚོགས་རྒྱན་བཙུགས་མི་ཚུ་ལས་ རྒྱབ་སྐྱོར་འཚོལ་བར་ འགྱོ་སྲིད་ནི་ཨིན་པས།
རྫོང་ཁག་རེ་རེ་བཞིན་དུའི་ བཙག་འཐུའི་ཐོ་ཡིག་ཟིན་བྲིས་དང་འཁྲིལ་བ་ཅིན་ ཚོགས་རྒྱན་སྐྱུར་མིའི་ གྱངས་ཁ་མཐོ་ཤོས་ར་ བསམ་རྩེ་ལུ་༤༡,༧༥༧ དང་ དེ་གི་ཤུལ་ལས་ར་ བཀྲིས་སྒང་རྫོང་ཁག་ནང་ ཚོགས་རྒྱན་སྐྱུར་མི་༤༡,༤༢༩ ཡོདཔ་ཨིན་པས།
དེ་ལས་ མོང་སྒར་ལུ་ ཚོགས་རྒྱན་སྐྱུར་མི་༣༠,༣༨༥ ཡོདཔ་བཞིན་དུ་ དེ་གི་ཤུལ་ལས་ གསར་སྤང་དང་ པདྨ་དགའ་ཚལ་ བསམ་གྲུབ་ལྗོངས་མཁར་ཚུ་ཨིནམ་ད་ མགར་ས་རྫོང་ཁག་ནང་ ཚོགས་རྒྱན་སྐྱུར་མི་༡,༨༤༠ ཡོད་མི་དེ་ རྫོང་ཁག་ཚུ་གི་གྲས་ལས་ དམའ་ཤོས་ཅིན་ཨིན་པས།
འགོ་ཐོག་བཙག་འཐུའི་ནང་ ཚོགས་རྒྱན་བཙུགས་མི་ཚུ་གིས་ འདེམས་ངོ་ཚུ་ལུ་མེན་པར་ ཚོགས་པའི་ལས་རྟགས་ཚུ་ལུ་ ཚོགས་རྒྱན་བཙུགས་ནི་ཨིན་པས།
དེ་འབདཝ་ལས་ འགོ་ཐོག་བཙག་འཐུའི་དོན་ལུ་ བསྐུལ་བསྒྲགས་དེ་ སྲིད་ཚོགས་ཀྱི་ ཁས་བླངས་དང་ འཆར་སྣར་ དམིགས་འཆར་ཚུ་ལུ་ གཞི་བཞག་སྟེ་འབད་ནི་ཨིན་པའི་གནས་ཚུལ།


text:
དོཔ་ཤར་རི་གིས་ རྒྱལ་ཡོངས་ཚོགས་སྡེའི་དོན་ལུ་ གཞོནམ་ཅིག་ གདམ་འཐུ་འབད་ཡོདཔ།
འཕྲལ་བྱུང་གནས་ཚུལ: དུས་ཡུན་ཚུ་ཚོད་དག་པ་ཅིག་གི་ཧེ་མར་ དོཔ་ཤར་རི་རྒེད་འོག་གི་ འཛོམས་འདུ་རྐྱབ་ད་ སྤ་རོའི་རྒྱལ་ཡོངས་ཚོགས་སྡེའི་ འཐུས་མི་བགྲེསཔ་ ཨྱོན་ཚེ་རིང་མིན་པར་ ལྟ་བཤལ་པའི་ ལམ་སྟོན་པ་ བསོད་ནམས་དབང་ཕྱུག་དེ་ གདམ་འཐུ་འབད་ནུག།
དེ་ཡང་ གསང་བའི་ཚོགས་རྒྱན་༧༩༨ བཙུགས་ཡོད་མི་ བསོད་ནམས་ཚེ་རིང་གིས་ ཚོགས་རྒྱན་༥༢༦ ཐོབ་ཡོདཔ་ད་ ཨྱོན་ཚེ་རིང་གིས་ ཚོགས་རྒྱན་༢༧༢ མ་གཏོགས་ ཐོབ་མ་ཚུགས་པས།
སྐྱེས་ལོ་༢༥ ལང་མི་ བསོད་ནམས་དབང་ཕྱུག་དེ་ སྤྱི་ཟླ་༤ པའི་ཚེས་༢༣ ལུ་ རྫོང་ཁག་གནས་རིམ་ནང་ རྒྱལ་ཡོངས་ཚོགས་སྡེའི་ བཙག་འཐུའི་ནང་ དོ་འགྲན་འབད་མི་ དོཔ་ཤར་རིའི་ གདམ་ངོ་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 3:56 PM
Subscribe to: Post Comments (Atom)